3. การประกอบธุรกิจของแต่ละธุรกิจ

_________________________________________________________________________________

บริษัทฯ แบ่งการดำเนินงานออกเป็นธุรกิจหลักและหน่วยธุรกิจ ดังนี้

1.  ธุรกิจสายการบิน เป็นธุรกิจหลักของบริษัทฯ ประกอบด้วย

    -   การบริการขนส่งผู้โดยสาร

    -   การบริการขนส่งสินค้า พัสดุภัณฑ์ และไปรษณียภัณฑ์

2.  กิจการหน่วยธุรกิจที่เกี่ยวเนื่องโดยตรงกับการขนส่ง ได้แก่

    -   กิจการบริการลูกค้าภาคพื้น

    -   กิจการบริการลานจอดและอุปกรณ์ภาคพื้น

    -   กิจการพาณิชย์สินค้าและไปรษณียภัณฑ์

    -   กิจการครัวการบิน

    -   กิจการซ่อมบำรุงอากาศยาน

3.  กิจการที่สนับสนุนการขนส่ง ได้แก่

    -   การให้บริการอำนวยการบิน

    -   การจัดจำหน่ายสินค้าปลอดภาษีบนเครื่องบิน

    -   การจำหน่ายสินค้าที่ระลึก

    1.  ลักษณะธุรกิจหรือบริการ

ธุรกิจการขนส่งทางอากาศ

ลักษณะการดำเนินธุรกิจการบินโดยทั่วไปเป็นธุรกิจที่มีการลงทุนสูง (High Investment)
ใช้ต้นทุนในการดำเนินงานค่อนข้างสูง (High Operating Cost) แต่ผลกำไรหรือค่าตอบแทนต่ำ
(Low Profit Margin) ซึ่งความต้องการของลูกค้า (Demand)
ในแต่ละช่วงเวลาไม่แน่นอน จึงยากต่อการควบคุมการขายที่นั่งในแต่ละเที่ยวบิน
ทำให้มีอัตราการเสี่ยงต่อผลกำไรหรือขาดทุนในแต่ละเที่ยวบินสูง ทั้งนี้
ธุรกิจการบินมีความอ่อนไหวอย่างมากต่อสภาวะแวดล้อมต่างๆ ที่ทำให้เกิดผลกระทบต่ออุตสาหกรรม
การบิน เช่น ปัญหาทางการเมือง ระบบเศรษฐกิจ ภัยพิบัติ หรือโรคระบาดต่างๆ เป็นต้น

ความมั่นใจหรือความพึงพอใจของผู้โดยสารในการใช้บริการ
จึงขึ้นอยู่กับชื่อเสียงและความน่าเชื่อถือของสายการบินในเรื่องของมาตรฐานความปลอดภัย
มาตรฐานการบริการ และการตรงต่อเวลาของเที่ยวบินเป็นหลัก สิ่งต่างๆ
เหล่านี้สร้างขึ้นยากและใช้เวลานาน แต่สามารถถูกทำลายลงอย่างง่ายดายในเวลาอันรวดเร็ว เช่น
ถ้ามีอุบัติเหตุหรืออุบัติการณ์ต่างๆ เกิดขึ้นโดยมีสาเหตุมาจากการปฏิบัติการบินหรือมาตรฐานการบินต่ำ
ก็จะทำให้ผู้โดยสารลดความเชื่อถือลงทันที

ในปีที่ผ่านมาบริษัทฯ
ได้มีการปรับตัวเพื่อรับมือกับการเปลี่ยนแปลงของสภาพแวดล้อมทางธุรกิจที่เปลี่ยนแปลง
ด้วยการปรับเปลี่ยนกลยุทธ์ในการดำเนินธุรกิจ โดยเน้นการเติบโตอย่างมั่นคง
พร้อมทั้งกำหนดตำแหน่งทางยุทธศาสตร์ของบริษัทฯ เป็น Ultimate Service Full Network
Airline ที่เน้นจุดแข็งของความเป็นเครือข่ายการให้บริการ
และให้ความสำคัญต่อการพัฒนาองค์กรโดยเน้นลูกค้าเป็นสำคัญ บริษัทฯ
ได้ทำการวิเคราะห์สภาวะแวดล้อมที่มีผลกระทบต่อการดำเนินธุรกิจของบริษัทฯ ดังนี้

การวิเคราะห์โอกาสและภัยคุกคาม

+----------------------------------+-----------------------------------+
| โอกาส                            | ภัยคุกคาม                           |
+----------------------------------+-----------------------------------+
| 1.  ทำเลที่ตั้งของกรุงเทพฯ            | 1                                 |
|     ได้เปรียบในเชิง                 | .  ความผันผวนของอัตราแลกเปลี่ยนเงินตรา |
|     ยุทธศาสตร์                     |     ต่างประเทศ                     |
|                                  |                                   |
| 1.                               | 2.  การเปลี่ยนแปลงของราคาน้ำมัน       |
|   การเติบโตอย่างต่อเนื่องของตลาดการบิน |                                   |
|                                  | 3.                                |
| 2.  นโยบายของรัฐบาล เรื่องการค้า     |   กระแสการรณรงค์เพื่อการรักษาสิ่งแวดล้อม |
|     การท่องเที่ยว การบิน             |                                   |
|     และนโยบายการค้าเสรี            | 4.  วิกฤตการณ์ต่างๆ                  |
|                                  |                                   |
| 3.  สตาร์ อัลไลแอนซ์                |                                   |
|     สนับสนุนให้กรุงเทพฯ              |                                   |
|     เป็นศูนย์กลางการบินในภูมิภาคเอเชีย  |                                   |
|                                  |                                   |
| 4.  การเติบโตอย่างต่อเนื่องของระบบ    |                                   |
|     Internet                     |                                   |
+----------------------------------+-----------------------------------+

โอกาส (Opportunity)

1.  ทำเลที่ตั้งของกรุงเทพฯ ได้เปรียบในเชิงยุทธศาสตร์

กรุงเทพฯ ซึ่งเป็นศูนย์กลางการบินของบริษัทฯ
มีตำแหน่งที่ตั้งเหมาะสำหรับการเป็นศูนย์กลางการบินของหลาย
เส้นทาง เป็นจุดที่เหมาะสมที่สุดในการเชื่อมต่อเส้นทางข้ามภูมิภาค เช่น ยุโรป-ออสเตรเลีย
เอเชียตะวันออก-เอเชียตะวันออกกลาง เอเชียใต้-อเมริกา นอกจากนี้
การมีทำเลที่ตั้งอยู่จุดกลางของภูมิภาคตะวันออกเฉียงใต้เป็นโอกาสที่เอื้ออำนวยให้ขยายเส้นทางบินครอบคลุมประเทศต่างๆ
ในอินโดจีน ซึ่งเป็นตลาดท่องเที่ยวสำคัญและมีเมืองที่สำคัญทางธุรกิจ

2.  การเติบโตอย่างต่อเนื่องของตลาดการบิน

ธุรกิจการบินมีอัตราการเติบโตอย่างต่อเนื่อง สอดคล้องกับอัตราการเพิ่มของประชากรโลก
โดยเมื่อมีประชากรมากขึ้น
จะมีการเดินทางมากขึ้น นอกจากนี้ ภาวะเศรษฐกิจที่ดีขึ้นและอัตราค่าโดยสารที่ต่ำลง
ยังส่งผลให้มีการเดินทางมากขึ้นด้วย

3.  นโยบายของรัฐบาล เรื่องการค้า การท่องเที่ยว การบิน และ นโยบายการค้าเสรี

ตามที่รัฐบาลมีนโยบายในการสนับสนุนการค้าและการลงทุนระหว่างประเทศ ได้แก่
การส่งเสริมการท่องเที่ยว การเปิดเสรีด้านการบิน ทำให้บริษัทฯ มีโอกาสขยายธุรกิจและเติบโตขึ้น

นโยบายการจัดทำความตกลงเขตการค้าเสรี FTA (Free Trade Area) กับประเทศต่างๆ
โดยทำความตกลงเขตการค้าเสรีกับ 8 ประเทศ ได้แก่ จีน ญี่ปุ่น อินเดีย บาห์เรน สหรัฐอเมริกา
เปรู ออสเตรเลีย นิวซีแลนด์ และกลุ่มเศรษฐกิจ BIMST-EC ซึ่งประกอบด้วยสมาชิก 7 ประเทศ
ได้แก่ พม่า อินเดีย เนปาล ภูฏาน บังคลาเทศ ศรีลังกา และไทย จะส่งผลต่อการค้า การลงทุน
และการดำเนินธุรกิจระหว่างประเทศเป็นอย่างมาก
ทำให้มีการเดินทางและขนส่งสินค้าระหว่างประเทศมากขึ้น
ซึ่งจะเป็นโอกาสที่ดีในการรองรับการขยายตัวด้านการขนส่งดังกล่าว

4.  สตาร์ อัลไลแอนซ์ สนับสนุนให้กรุงเทพฯ เป็นศูนย์กลางการบินในภูมิภาคเอเชีย

ปัจจุบันมีสายการบินสมาชิกของกลุ่มพันธมิตร สตาร์ อัลไลแอนซ์ ปฏิบัติการบินเข้ามายังกรุงเทพฯ
จำนวน 9
สายการบิน (รวมทั้งการบินไทย)
ประกอบกับความพร้อมของท่าอากาศยานสุวรรณภูมิทั้งในด้านพื้นที่กว้างขวางและ
ความทันสมัยในแง่อุปกรณ์อำนวยความสะดวกทั้งสำหรับผู้โดยสารและอากาศยาน ทำให้สตาร์
อัลไลแอนซ์ให้การสนับสนุนให้ท่าอากาศยานแห่งใหม่ของกรุงเทพฯ เป็นศูนย์กลางการบินในเอเชีย
นอกจากนั้น การผนึกกำลังกันในเรื่องของระบบ
สารสนเทศและปฏิบัติการต่างๆ รวมทั้งการติดตั้งสตาร์เน็ต เพื่อเชื่อมโยงระบบคอมพิวเตอร์
จะทำให้สามารถประสาน
การทำงานของแต่ละสายการบินได้อย่างสอดคล้องกันมากขึ้น

5.  การเติบโตอย่างต่อเนื่องของระบบ Internet

การสื่อสาร โดยระบบ Internet
นอกจากจะช่วยให้ลูกค้าสามารถเข้าถึงข้อมูลการให้บริการได้โดยตรงอย่างสะดวกและรวดเร็ว
จากทุกที่ ทุกเวลาแล้วยังเป็นการเพิ่มช่องทางการขาย
ซึ่งเป็นการเพิ่มขีดความสามารถในการแข่งขันทั้งในด้านการขาย การให้บริการ
ตลอดจนลดค่าใช้จ่าย จึงทำให้สายการบินต่างๆ ให้ความสำคัญกับการพัฒนานำเอาระบบ Internet
มาใช้เพื่อตอบสนองความต้องการของลูกค้าให้ได้มากที่สุด บริษัทฯ
เองได้เล็งเห็นความสำคัญในเรื่องดังกล่าว โดยนอกจากการพัฒนาระบบ e-Ticket และ
Internet Sales แล้วยังพัฒนาต่อยอดการบริการ e-Service
ให้รองรับทุกจุดบริการเพื่อให้ลูกค้าได้รับการบริการแบบเบ็ดเสร็จครบวงจร

ภัยคุกคาม (Threat)

1.  ความผันผวนของอัตราแลกเปลี่ยนเงินตราต่างประเทศ

จากการที่บริษัทฯ มีรายได้และรายจ่ายเป็นเงินตราต่างประเทศ หลากหลายสกุล ทำให้บริษัทฯ
ต้องคำนึงถึงความ
ผันผวนของอัตราแลกเปลี่ยน ซึ่งเป็นปัจจัยที่ไม่สามารถควบคุมได้ แม้ที่ผ่านมาบริษัทฯ
ได้ดำเนินมาตรการในการดำเนินการบริหารความเสี่ยงจากอัตราแลกเปลี่ยน โดยใช้หลักการ
Natural Hedging ด้วยการจัดให้รายจ่ายเป็นเงินสกุลเดียวกับรายได้ให้มากที่สุด
และปรับโครงสร้างเงินกู้ในสกุลต่างๆ ให้สอดคล้องกับสกุลเงินของเงินสดสุทธิจากการดำเนินงาน
(Net Operating Cash Flow) ซึ่งสามารถลดภัยคุกคามจากส่วนนี้ได้ในระดับหนึ่ง
แต่หากอัตราแลกเปลี่ยนเงินตรายังมีความผันผวนมาก อาจมีผลกระทบต่อผลประกอบการของบริษัทฯ
อย่างมีนัยสำคัญ

2.  การเปลี่ยนแปลงของราคาน้ำมัน

ความผันผวนของราคาน้ำมันมีผลโดยตรงต่อค่าใช้จ่ายในการดำเนินงานของบริษัทฯ
เนื่องจากค่าใช้จ่ายด้านน้ำมันเป็นค่าใช้จ่ายหลักที่สำคัญในการปฏิบัติการบิน
จากสถานการณ์ของราคาน้ำมันโลกที่สูงขึ้น ทำให้ค่าใช้จ่ายน้ำมันเพิ่มสัดส่วนเป็น 1 ใน 3
ของค่าใช้จ่ายในการดำเนินงาน ทำให้มีต้นทุนการดำเนินงานเพิ่มขึ้น บริษัทฯ
ได้ดำเนินมาตรการการประกันราคาน้ำมันอากาศยาน (Fuel Price Hedging)
จัดทำโครงการนำเข้าน้ำมันอากาศยานร่วมกับหน่วยงานที่เกี่ยวข้อง
และดำเนินการเรียกเก็บค่าธรรมเนียมน้ำมัน (Fuel Surcharge)
ซึ่งช่วยบรรเทาผลกระทบจากการเปลี่ยนแปลงของราคาน้ำมันได้ส่วนหนึ่ง

3.  กระแสการรณรงค์เพื่อการรักษาสิ่งแวดล้อม

เนื่องจากมลพิษจากการบินมีผลทำลายสิ่งแวดล้อมเป็นที่ถูกจับตามองในระดับนานาชาติอยู่ในขณะนี้
เรื่องผลกระทบจากก๊าซเรือนกระจกที่มี CO₂ เป็นก๊าซสำคัญประกอบอยู่ ซึ่ง European
Commission ได้ร่างระเบียบเรื่องการซื้อขายสิทธิในการปล่อยก๊าซ CO₂ สำหรับการบินขึ้น
และจะนำมาใช้ในปี 2012 โดยมีกติกาว่าสายการบินที่ทำการบินในปี 2012
จะต้องจำกัดการปลดปล่อยก๊าซ CO₂ ในปริมาณที่ไม่มากกว่าปริมาณ CO₂ ที่ถูกปลดปล่อยในปี
2004-2006 ซึ่งคล้ายกับเป็นการจำกัดไม่ให้สายการบินเติบโตมากกว่าปีดังกล่าว บริษัทฯ
เองมีความตระหนักในการรักษาสิ่งแวดล้อมและลดมลพิษอากาศของโลก
จึงมีแผนงานควบคุมปริมาณก๊าซ CO₂ ให้อยู่ในกรอบดังกล่าว ด้วยการทำ Fuel Management
และใช้เครื่องบินที่มีเสียงเบาและใช้น้ำมันน้อย เพื่อลดการปลดปล่อย CO₂
ออกสู่อากาศมาใช้ในฝูงบิน เป็นต้น

4.  วิกฤตการณ์ต่างๆ

อุตสาหกรรมการบินพาณิชย์มีความอ่อนไหวต่อสภาวะแวดล้อมเป็นอย่างมาก วิกฤตการณ์ต่างๆ
ที่เกิดขึ้นไม่ว่าจะเป็นด้านเศรษฐกิจ การเมือง ภาวะสงคราม โรคระบาดต่างๆ
ล้วนมีผลกระทบต่อความเชื่อมั่นในการเดินทาง บริษัทฯ
ได้จัดให้มีการติดตามและวิเคราะห์ปัจจัยเสี่ยงต่างๆ ที่มีผลกระทบต่อธุรกิจ
และจัดทำแผนรองรับเพื่อบรรเทาผลกระทบจากวิกฤตการณ์ต่างๆอย่างต่อเนื่อง

3.1.1 การดำเนินงานของธุรกิจหลัก

  การบริการขนส่งผู้โดยสาร

สำหรับงวดตั้งแต่วันที่ 1 ตุลาคม 2550 ถึงวันที่ 31 ธันวาคม 2550 บริษัทฯ
ทำการขนส่งผู้โดยสารจำนวน 5.3 ล้านคน โดย ณ วันที่ 30 กันยายน 2550 บริษัทฯ
มีเครื่องบินจำนวน 90 ลำ ดังตารางต่อไปนี้

ฝูงบินของบริษัทฯ

  ------------------------ ----------------------- ----------------------
  แบบเครื่องบิน               จำนวน (ลำ)              

                           ณ วันที่ 31 ธันวาคม 2550    ณ วันที่ 30 กันยายน 2550

  โบอิ้ง 747-400             18                      18

  โบอิ้ง 747-300             0                       1

  โบอิ้ง 777-300             6                       6

  โบอิ้ง 777-200             8                       8

  โบอิ้ง 777-200 ER          6                       5

  โบอิ้ง 737-400             10                      10

  แอร์บัส A340-600           5                       5

  แอร์บัส A340-500           4                       4

  แอร์บัส A330-300           12                      12

  แอร์บัส A300-600           19                      19

  เอทีอาร์ 72                2                       2

  รวม                      90                      90
  ------------------------ ----------------------- ----------------------

ณ วันที่ 31 ธันวาคม 2550 ฝูงบินของบริษัทฯ ประกอบด้วยเครื่องบินรวมทั้งสิ้น 90 ลำ
โดยในเดือนตุลาคม 2550 มีการรับมอบเครื่องบินแบบโบอิ้ง 777-200ER จำนวน 1 ลำ
เพื่อนำมาบินแทนเครื่องบินแบบโบอิ้ง 777-300
ซึ่งจะทยอยนำไปปรับปรุงผลิตภัณฑ์ภายในเครื่องบินรวมทั้งที่นั่งเพื่อให้มีความทันสมัยและสะดวกสบายมากขึ้น
คาดว่าจะแล้วเสร็จในเดือนมีนาคม 2552 และบริษัทฯ
ได้ทำการปลดประจำการและจำหน่ายเครื่องบินแบบโบอิ้ง 747-300 จำนวน 1 ลำ บริษัทฯ
ยังคงให้สายการบินนกแอร์เช่าเครื่องบินจำนวน 5 ลำ ประกอบด้วย เครื่องบินแบบโบอิ้ง 737-400
จำนวน 4 ลำ และ
เครื่องบินแบบเอทีอาร์ 72 จำนวน 1 ลำ ซึ่งเป็นผลให้ ณ วันที่ 31 ธันวาคม 2550 บริษัทฯ
คงเหลือเครื่องบินประจำการในฝูงบินจำนวน 85 ลำ

ในเดือนตุลาคม 2551 บริษัทฯ มีแผนรับมอบเครื่องบินแบบแอร์บัส A340-600 จำนวน 1 ลำ
เพื่อรองรับการเติบโตของตลาดในยุโรปและออสเตรเลีย

การพัฒนาเส้นทางบินและจุดบิน

ในปี 2550 บริษัทฯ ได้พัฒนาเส้นทางบินในเชิงรุกอย่างต่อเนื่อง
เพื่อให้สามารถแข่งขันได้อย่างมีประสิทธิภาพ
ภายใต้สภาวะการแข่งขันที่รุนแรงโดยขยายเส้นทางบินในตลาดที่มีศักยภาพสูง
และเพิ่มจำนวนเที่ยวบินในเส้นทางข้ามทวีป และภูมิภาค
ให้ครอบคลุมกว้างขวางทั้งเมืองที่เป็นศูนย์กลางทางธุรกิจและการท่องเที่ยวทั่วทุกมุมโลก
ขณะเดียวกันได้ปรับตารางเวลาการบินและความถี่ให้สอดคล้องกับความต้องการเดินทางของผู้โดยสารและเครือข่ายเส้นทางบินของกลุ่มพันธมิตรการบิน
เพื่อเพิ่มโอกาสในการเลือกใช้บริการมากยิ่งขึ้น

ทั้งนี้ ณ วันที่ 31 ธันวาคม 2550 บริษัทฯ มีเครือข่ายเส้นทางบินให้บริการครอบคลุม 62 จุดบิน ใน
35 ประเทศ
ทั่วโลก และอีก 11 จุดบินภายในประเทศ และมีแผนเพิ่มความถี่ในตลาดที่มีศักยภาพสูง

เส้นทางอเมริกาเหนือ

บริษัทฯ ได้เพิ่มความถี่ของเที่ยวบินจากกรุงเทพฯ ไปยังลอสแองเจลิสและนิวยอร์กเป็น 7
เที่ยวบินต่อสัปดาห์
เพื่อรองรับปริมาณผู้โดยสารและเพิ่มความสะดวกรวดเร็วในการเดินทาง
โดยใช้เมืองทั้งสองเชื่อมต่อเครือข่ายเส้นทางบินของกลุ่มพันธมิตร สตาร์ อัลไลแอนซ์
เดินทางต่อไปยังเมืองสำคัญต่างๆ ในสหรัฐอเมริกาและแคนาดาอย่างสะดวก คือ 8 จุดบิน
ในสหรัฐอเมริกา ได้แก่ ชิคาโก ซานฟรานซิสโก ดัลลัส วอชิงตัน ดี.ซี. แอตแลนตา ไมอามี
เดนเวอร์ และซีแอตเติล โดยเส้นทางข้าม
แปซิฟิกได้จัดเที่ยวบินรหัสร่วม (Code Sharing) กับสายการบินยูไนเต็ดแอร์ไลน์
โดยมีลอสแองเจลิสเป็นศูนย์กลางไปยัง
ชิคาโก ซานฟรานซิสโก นิวยอร์ก เดนเวอร์ ซีแอตเติล และวอชิงตัน ดี.ซี.
และสายการบินแอร์แคนาดา จากแฟรงค์เฟิร์ต
ซูริก และลอนดอนไปยัง 3 จุดบินในแคนาดา ได้แก่ โตรอนโต มอนทริออล และแวนคูเวอร์

+-------------------------------+------------+-----------+-----------+
| เส้นทางอเมริกาเหนือ              | สำ         | ปี 2550    | ปี 2549    |
|                               | หรับงวดตั้งแต่ |           |           |
|                               |            |           |           |
|                               | วันที่ 1 ต.ค. |           |           |
|                               | 2550       |           |           |
|                               |            |           |           |
|                               | ถึง 31 ธ.ค. |           |           |
|                               | 2550       |           |           |
+-------------------------------+------------+-----------+-----------+
| รายได้ (ล้านบาท)                | 1,727      | 5,764     | 4,005     |
|                               |            |           |           |
| (Passenger Revenues (Baht     |            |           |           |
| Million))                     |            |           |           |
+-------------------------------+------------+-----------+-----------+
| สัดส่วนต่อรายได้ค่าโดยสารรวม (%)   | 4.6        | 4.3       | 3.2       |
|                               |            |           |           |
| (Percentage of Total          |            |           |           |
| Passenger Revenues %))        |            |           |           |
+-------------------------------+------------+-----------+-----------+
| ปริมาณการขนส่งผู้โดยสาร           | 789.1      | 2,758.5   | 1,903.5   |
| (ล้านคน-กม.)                   |            |           |           |
|                               |            |           |           |
| (Revenue Passenger-Kilometer  |            |           |           |
| (Million))                    |            |           |           |
+-------------------------------+------------+-----------+-----------+
| ปริมาณที่นั่ง (ล้านที่นั่ง-กม.)         | 1,082.1    | 3,518.2   | 2,496.0   |
|                               |            |           |           |
| (Available Seat-Kilometer     |            |           |           |
| (Million))                    |            |           |           |
+-------------------------------+------------+-----------+-----------+
| อัตราส่วนการขนส่งผู้โดยสาร (%)     | 72.9       | 78.4      | 76.3      |
|                               |            |           |           |
| (Cabin Factor (%))            |            |           |           |
+-------------------------------+------------+-----------+-----------+
| รายได้จากผู้โดยสารเฉลี่ยต่อหน่วย     | 2.2        | 2.1       | 2.1       |
| (บาท/คน-กม.)                  |            |           |           |
| (Passenger Yield (Baht/RPK))  |            |           |           |
+-------------------------------+------------+-----------+-----------+

หมายเหตุ : รายได้ไม่รวมเที่ยวบินพิเศษ เงินประกันภัย (War Risk Surcharge)
และค่าธรรมเนียมน้ำมัน (Fuel Surcharge) เรียกเก็บ จากผู้โดยสาร

เส้นทางยุโรป

ตารางการบินฤดูหนาวปี 2550/51 บริษัทฯ ได้เพิ่มเที่ยวบินจากกรุงเทพฯ ไปยังมอสโก
ประเทศรัสเซียอีก 1 เที่ยวบินต่อสัปดาห์ เป็น 4 เที่ยวบินต่อสัปดาห์
เนื่องจากในช่วงฤดูหนาวจะมีผู้โดยสารจากรัสเซียเดินทางท่องเที่ยวพักผ่อนใน
เอเชียมาก

นอกจากนี้ บริษัทฯ ได้ร่วมพัฒนาเครือข่ายเส้นทางบินกับกลุ่มพันธมิตร สตาร์ อัลไลแอนซ์
ที่มีศูนย์กลางการบินในยุโรป ได้แก่ สายการบินลุฟท์ฮันซ่า ที่แฟรงค์เฟิร์ตและมิวนิก
สายการบินบีเอ็มไอ ที่ลอนดอน และสายการบินออสเตรียนแอร์ไลน์ ที่เวียนนา
เพื่อเชื่อมโยงเที่ยวบินและจุดบินไปยังเมืองต่างๆ ในยุโรปที่บริษัทฯ ไม่ได้ทำการบิน
เป็นผลให้บริษัทฯ สามารถให้บริการเที่ยวบินครอบคลุมเมืองสำคัญในยุโรปคือ 9 จุดบิน
ในประเทศต่างๆ ของยุโรปได้แก่ อัมสเตอร์ดัม เจนีวา เวียนนา บรัสเซลส์ บาร์เซโลนา ลิสบอน
บูดาเปสต์ ปราก และวอร์ซอ 7 จุดบินในประเทศเยอรมนี ได้แก่ นูเรมเบอร์ก
ดึสเซลดอร์ฟ โคโลญน์ เบอร์ลิน ชตุทท์การ์ท ฮัมบูรก์ และฮันโนเวอร์ 5 จุดบินในประเทศออสเตรีย
ได้แก่ กราซ อินส์บรุค คลาเกนฟูร์ท ลินซ์ และซาลซ์บูร์ก 7 จุดบินในประเทศอังกฤษ ไอร์แลนด์
และสกอตแลนด์ ได้แก่ ดับลิน กลาสโกว์ เอดินบะระ เบลฟัสต์ ลีดส์ แมนเชสเตอร์ และทีส์ไซด์

+--------------------------------+-------------+----------+----------+
| เส้นทางยุโรป                     | ส           | ปี 2550   | ปี 2549   |
|                                | ำหรับงวดตั้งแต่ |          |          |
|                                |             |          |          |
|                                | วันที่ 1 ต.ค.  |          |          |
|                                | 2550        |          |          |
|                                |             |          |          |
|                                | ถึง 31 ธ.ค.  |          |          |
|                                | 2550        |          |          |
+--------------------------------+-------------+----------+----------+
| รายได้ (ล้านบาท)                 | 12,073      | 44,115   | 41,104   |
|                                |             |          |          |
| (Passenger Revenues (Baht      |             |          |          |
| Million))                      |             |          |          |
+--------------------------------+-------------+----------+----------+
| สัดส่วนต่อรายได้ค่าโดยสารรวม (%)    | 32.2        | 32.6     | 33.0     |
|                                |             |          |          |
| (Percentage of Total Passenger |             |          |          |
| Revenues (%))                  |             |          |          |
+--------------------------------+-------------+----------+----------+
| ปริมาณการขนส่งผู้โดยสาร            | 5,615.3     | 22,429.8 | 20,905.7 |
| (ล้านคน-กม.)                    |             |          |          |
|                                |             |          |          |
| (Revenue Passenger-Kilometer   |             |          |          |
| (Million))                     |             |          |          |
+--------------------------------+-------------+----------+----------+
| ปริมาณที่นั่ง (ล้านที่นั่ง-กม.)          | 6,681.5     | 26,483.7 | 25,837.9 |
|                                |             |          |          |
| (Available Seat-Kilometer      |             |          |          |
| (Million))                     |             |          |          |
+--------------------------------+-------------+----------+----------+
| อัตราส่วนการขนส่งผู้โดยสาร (%)      | 84.0        | 84.7     | 80.9     |
|                                |             |          |          |
| (Cabin Factor (%))             |             |          |          |
+--------------------------------+-------------+----------+----------+
| รายได้จากผู้โดยสารเฉลี่ยต่อหน่วย      | 2.15        | 1.97     | 1.97     |
| (บาท/คน-กม.)                   |             |          |          |
|                                |             |          |          |
| (Passenger Yield (Baht/RPK))   |             |          |          |
+--------------------------------+-------------+----------+----------+

หมายเหตุ : รายได้ไม่รวมเที่ยวบินพิเศษ เงินประกันภัย (War Risk Surcharge)
และค่าธรรมเนียมน้ำมัน (Fuel Surcharge) เรียกเก็บ จากผู้โดยสาร

เส้นทางแอฟริกา

บริษัทฯ ทำการบินเส้นทางกรุงเทพฯ-โจฮันเนสเบอร์ก จำนวน 3 เที่ยวบินต่อสัปดาห์
ด้วยเครื่องบินแบบแอร์บัส
A340-600 และร่วมมือกับสายการบินเซาท์ แอฟริกา
เชื่อมต่อเที่ยวบินไปยังเมืองเคปทาวน์และเมืองอื่นๆ ที่มีแหล่งท่องเที่ยวสำคัญ

+-------------------------------------+----------------+---------------+
| เส้นทางแอฟริกา                        | สำหรับงวดตั้งแต่   | ปี 2550        |
|                                     |                |               |
|                                     | วันที่ 1 ต.ค.     |               |
|                                     | 2550           |               |
|                                     |                |               |
|                                     | ถึง 31 ธ.ค.     |               |
|                                     | 2550           |               |
+-------------------------------------+----------------+---------------+
| รายได้ (ล้านบาท)                      | 306            | 930           |
|                                     |                |               |
| (Passenger Revenues (Baht Million)) |                |               |
+-------------------------------------+----------------+---------------+
| สัดส่วนต่อรายได้ค่าโดยสารรวม (%)         | 0.8            | 4.3           |
|                                     |                |               |
| (Percentage of Total Passenger      |                |               |
| Revenues (%))                       |                |               |
+-------------------------------------+----------------+---------------+
| ปริมาณการขนส่งผู้โดยสาร (ล้านคน-กม.)     | 152.2          | 484.3         |
|                                     |                |               |
| (Revenue Passenger-Kilometer        |                |               |
| (Million))                          |                |               |
+-------------------------------------+----------------+---------------+
| ปริมาณที่นั่ง (ล้านที่นั่ง-กม.)               | 187.1          | 690.6         |
|                                     |                |               |
| (Available Seat-Kilometer           |                |               |
| (Million))                          |                |               |
+-------------------------------------+----------------+---------------+
| อัตราส่วนการขนส่งผู้โดยสาร (%)           | 81.3           | 70.1          |
|                                     |                |               |
| (Cabin Factor (%))                  |                |               |
+-------------------------------------+----------------+---------------+
| รายได้จากผู้โดยสารเฉลี่ยต่อหน่วย           | 2.0            | 1.9           |
| (บาท/คน-กม.)                        |                |               |
|                                     |                |               |
| (Passenger Yield (Baht/RPK))        |                |               |
+-------------------------------------+----------------+---------------+

หมายเหตุ : รายได้ไม่รวมเที่ยวบินพิเศษ เงินประกันภัย (War Risk Surcharge)
และค่าธรรมเนียมน้ำมัน (Fuel Surcharge) เรียกเก็บ จากผู้โดยสาร

เส้นทางออสเตรเลียและนิวซีแลนด์

เพื่อเพิ่มความสะดวกรวดเร็วแก่ผู้โดยสารและสนองตอบต่อความต้องการเดินทางที่สูงขึ้น บริษัทฯ
ได้พัฒนาเส้นทางบินจากกรุงเทพฯ ไปยังเมืองหลักในออสเตรเลีย
โดยเพิ่มเที่ยวบินร่วมกรุงเทพฯ-ซิดนีย์-บริสเบน-กรุงเทพฯ จากเดิม 5 เที่ยวบินต่อสัปดาห์ เพิ่มเป็น
7 เที่ยวบินต่อสัปดาห์ ทำให้มีเที่ยวบินไปยังซิดนีย์วันละ 3 เที่ยวบิน และมีเที่ยวบินไปบริสเบนทุกวัน
ส่วนเที่ยวบินจากกรุงเทพฯ ไปยังเมลเบิร์นยังคงเป็น 12 เที่ยวบินต่อสัปดาห์

ในส่วนการจัดเที่ยวบินรหัสร่วม (Code Sharing) กับกลุ่มพันธมิตร สตาร์ อัลไลแอนซ์ บริษัทฯ
ได้เชื่อมโยงการ
ต่อเที่ยวบินกับสายการบินแอร์นิวซีแลนด์ไปยังเมืองท่องเที่ยวต่างๆ ของประเทศนิวซีแลนด์
และในทางกลับกันสายการบิน

แอร์นิวซีแลนด์ได้เพิ่มทางเลือกบนเที่ยวบินของตนเข้ามายังเครือข่ายของบริษัทฯ
โดยจัดเที่ยวบินรหัสร่วมบนเที่ยวบินตรง
ของบริษัทฯ มายังกรุงเทพฯ เพื่อเชื่อมต่อเที่ยวบินของบริษัทฯ ไปยังยุโรปและเมืองหลักอื่นๆ
ในภูมิภาคเอเชีย

+-------------------------------+------------+-----------+-----------+
| เส้นทางออสเตรเลียและนิวซีแลนด์     | สำ         | ปี 2550    | ปี 2549    |
|                               | หรับงวดตั้งแต่ |           |           |
|                               |            |           |           |
|                               | วันที่ 1 ต.ค. |           |           |
|                               | 2550       |           |           |
|                               |            |           |           |
|                               | ถึง 31 ธ.ค. |           |           |
|                               | 2550       |           |           |
+-------------------------------+------------+-----------+-----------+
| รายได้ (ล้านบาท)                | 4,379.5    | 14,785    | 10,922    |
|                               |            |           |           |
| (Passenger Revenues (Baht     |            |           |           |
| Million))                     |            |           |           |
+-------------------------------+------------+-----------+-----------+
| สัดส่วนต่อรายได้ค่าโดยสารรวม (%)   | 11.7       | 10.9      | 8.8       |
|                               |            |           |           |
| (Percentage of Total          |            |           |           |
| Passenger Revenues ( %))      |            |           |           |
+-------------------------------+------------+-----------+-----------+
| ปริมาณการขนส่งผู้โดยสาร           | 2,296.6    | 8,425.2   | 6,049.7   |
| (ล้านคน-กม.)                   |            |           |           |
|                               |            |           |           |
| (Revenue Passenger-Kilometer  |            |           |           |
| (Million))                    |            |           |           |
+-------------------------------+------------+-----------+-----------+
| ปริมาณที่นั่ง (ล้านที่นั่ง-กม.)         | 2,782.9    | 10,423.4  | 8,618.6   |
|                               |            |           |           |
| (Available Seat-Kilometer     |            |           |           |
| (Million))                    |            |           |           |
+-------------------------------+------------+-----------+-----------+
| อัตราส่วนการขนส่งผู้โดยสาร (%)     | 82.5       | 80.8      | 70.2      |
|                               |            |           |           |
| (Cabin Factor (%))            |            |           |           |
+-------------------------------+------------+-----------+-----------+
| รายได้จากผู้โดยสารเฉลี่ยต่อหน่วย     | 1.91       | 1.75      | 1.81      |
| (บาท/คน-กม.)                  |            |           |           |
| (Passenger Yield (Baht/RPK))  |            |           |           |
+-------------------------------+------------+-----------+-----------+

หมายเหตุ : รายได้ไม่รวมเที่ยวบินพิเศษ เงินประกันภัย (War Risk Surcharge)
และค่าธรรมเนียมน้ำมัน (Fuel Surcharge) เรียกเก็บ จากผู้โดยสาร

เส้นทางภูมิภาคเอเชีย

บริษัทฯ
ได้ปรับแผนเครือข่ายการบินให้สอดคล้องกับยุทธศาสตร์การพัฒนาเครือข่ายการบินเพื่อเชื่อมโยงให้ประเทศไทยเป็นศูนย์กลางการบินในภูมิภาคเอเชียครอบคลุมจุดบินหลัก
42 จุดบิน โดยปรับเวลาตารางการบินและเพิ่มความถี่ของเที่ยวบินไปยังตลาดประเทศจีน ญี่ปุ่น
เกาหลี อินเดีย และตะวันออกกลาง ซึ่งมีอัตราการเติบโตของการเดินทางสูง
รวมทั้งร่วมมือกับกลุ่มพันธมิตร สตาร์ อัลไลแอนซ์
เพิ่มขีดความสามารถด้านการแข่งขันและนำผู้โดยสารเข้ามาใช้บริการในภูมิภาคมากขึ้น

+-------------------------------+------------+-----------+-----------+
| เส้นทางภูมิภาคเอเชีย              | สำ         | ปี 2550    | ปี 2549    |
|                               | หรับงวดตั้งแต่ |           |           |
|                               |            |           |           |
|                               | วันที่ 1 ต.ค. |           |           |
|                               | 2550       |           |           |
|                               |            |           |           |
|                               | ถึง 31 ธ.ค. |           |           |
|                               | 2550       |           |           |
+-------------------------------+------------+-----------+-----------+
| รายได้ (ล้านบาท)                | 15,367     | 58,165    | 58,350    |
|                               |            |           |           |
| (Passenger Revenues (Baht     |            |           |           |
| Million))                     |            |           |           |
+-------------------------------+------------+-----------+-----------+
| สัดส่วนต่อรายได้ค่าโดยสารรวม (%)   | 41.0       | 43.0      | 46.8      |
|                               |            |           |           |
| (Percentage of Total          |            |           |           |
| Passenger Revenues (%))       |            |           |           |
+-------------------------------+------------+-----------+-----------+
| ปริมาณการขนส่งผู้โดยสาร           | 6,040.3    | 23,081.6  | 22,164.1  |
| (ล้านคน-กม.)                   |            |           |           |
|                               |            |           |           |
| (Revenue Passenger-Kilometer  |            |           |           |
| (Million))                    |            |           |           |
+-------------------------------+------------+-----------+-----------+
| ปริมาณที่นั่ง (ล้านที่นั่ง-กม.)         | 7,942.9    | 31,165.6  | 30,298.9  |
|                               |            |           |           |
| (Available Seat-Kilometer     |            |           |           |
| (Million))                    |            |           |           |
+-------------------------------+------------+-----------+-----------+
| อัตราส่วนการขนส่งผู้โดยสาร (%)     | 76.0       | 74.1      | 73.2      |
|                               |            |           |           |
| (Cabin Factor (%))            |            |           |           |
+-------------------------------+------------+-----------+-----------+
| รายได้จากผู้โดยสารเฉลี่ยต่อหน่วย     | 2.54       | 2.52      | 2.63      |
| (บาท/คน-กม.)                  |            |           |           |
|                               |            |           |           |
| (Passenger Yield (Baht/RPK))  |            |           |           |
+-------------------------------+------------+-----------+-----------+

หมายเหตุ : รายได้ไม่รวมเที่ยวบินพิเศษ เงินประกันภั ย (War Risk Surcharge)
และค่าธรรมเนียมน้ำมัน (Fuel Surcharge) เรียกเก็บ จากผู้โดยสาร

เส้นทางสายเหนือ

บริษัทฯ ได้เพิ่มเที่ยวบินไปยังกรุงโซล ประเทศเกาหลี จากเดิม 28 เที่ยวบินต่อสัปดาห์ เป็น 33
เที่ยวบินต่อสัปดาห์ ตามแผนพัฒนาตลาดธุรกิจ และปรับเพิ่มเที่ยวบินเส้นทางกรุงเทพฯ-ปูซาน
จากเดิม 4 เที่ยวบินต่อสัปดาห์ เป็น 6 เที่ยวบิน
ต่อสัปดาห์ และมีแผนเพิ่มเที่ยวบินกรุงเทพฯ-ปักกิ่ง จากเดิม 10 เที่ยวบินต่อสัปดาห์ เป็น 14
เที่ยวบินต่อสัปดาห์ ในปลายเดือนมกราคม 2551

เส้นทางสายตะวันตกและตะวันออกกลาง

บริษัทฯ
มีแผนปรับเพิ่มเที่ยวบินไปยังประเทศปากีสถานตามสิทธิการบินที่ได้รับเพิ่มในปลายเดือนตุลาคม 2550
โดยเพิ่มเที่ยวบินไปลาฮอร์ จากเดิม 5 เที่ยวบินต่อสัปดาห์ เป็นทุกวัน และได้มีการปรับเที่ยวบินร่วม
กรุงเทพฯ-การจี-มัสกัต ให้เป็นเที่ยวบินตรงไปและกลับ ทำให้มีเที่ยวบินตรงไปการจี 4
เที่ยวบินต่อสัปดาห์ และมัสกัต 3 เที่ยวบินต่อสัปดาห์ และมีแผนที่จะเพิ่มเที่ยวบินไปอิสลามาบัด
จากเดิม 3 เที่ยวบินต่อสัปดาห์ เป็น 4 เที่ยวบินต่อสัปดาห์ในปลายเดือนมกราคม 2551
เพื่อรองรับสภาวะตลาดที่เติบโต การแข่งขันกับสายการบินในตะวันออกกลาง
ตลอดจนกลยุทธ์ส่งเสริมการขายด้านต่างๆ เพื่อให้
ผู้โดยสารเข้ามาท่องเที่ยวและพักผ่อนในประเทศไทยมากขึ้น

เส้นทางสายใต้

บริษัทฯ ยังคงทำการบินอย่างต่อเนื่องตามแผนการบินเดิม
และทำการปรับแบบเครื่องบินที่เหมาะสมกับปริมาณความต้องการเดินทางและการขายในระบบเครือข่ายการบิน
เพื่อแข่งขันกับสายการบินต้นทุนต่ำที่เข้ามาทำการบินในภูมิภาคนี้มากขึ้น

เส้นทางอินโดจีน

บริษัทฯ ได้เพิ่มความถี่ในเส้นทางกรุงเทพฯ-โฮจิมินห์ จากเดิม 16 เที่ยวบินต่อสัปดาห์เป็น 17
เที่ยวบินต่อสัปดาห์
ทำการบินด้วยเครื่องบินแบบแอร์บัส A300-600
เส้นทางนี้มีการเติบโตและมีศักยภาพในการทำกำไรสูง แต่ถูกจำกัดสิทธิการบิน
โดยประเทศเวียดนามยินยอมให้เพิ่มเที่ยวบินได้ปีละ 1 เที่ยวบินเท่านั้น

เส้นทางภายในประเทศ

เนื่องจากการเปิดใช้ท่าอากาศยานดอนเมืองสำหรับเส้นทางภายในประเทศตั้งแต่วันที่ 25 มีนาคม
2550 เพื่อ
แบ่งเบาความแออัดที่ท่าอากาศยานสุวรรณภูมิ บริษัทฯ
ได้ปรับเที่ยวบินส่วนใหญ่ทำการบินจากท่าอากาศยานดอนเมือง โดย
คงไว้ซึ่งเที่ยวบินจากเชียงใหม่ เชียงราย ภูเก็ต และกระบี่
ทำการบินที่ท่าอากาศยานสุวรรณภูมิเพื่อเชื่อมต่อกับเที่ยวบินระหว่างประเทศ

ทั้งนี้ บริษัทฯ ทำการบินจากกรุงเทพฯ ไปยังเมืองหลักในภูมิภาค รวม 11 จุดบิน ดังนี้ ภาคเหนือ
ได้แก่ เชียงใหม่ เชียงราย แม่ฮ่องสอน พิษณุโลก ภาคตะวันออกเฉียงเหนือ ได้แก่ อุดรธานี
อุบลราชธานี ขอนแก่น ภาคใต้ ได้แก่ ภูเก็ต กระบี่ หาดใหญ่ และสุราษฏร์ธานี
และเชียงใหม่-ภูเก็ต เชียงใหม่-แม่ฮ่องสอน รวม 317 เที่ยวบินต่อสัปดาห์
ทำการบินจากท่าอากาศยานดอนเมืองจำนวน 168 เที่ยวบินต่อสัปดาห์
จากท่าอากาศยานสุวรรณภูมิจำนวน 121 เที่ยวบินต่อสัปดาห์
และจากท่าอากาศยานเชียงใหม่ไปแม่ฮ่องสอนและภูเก็ตจำนวน 28 เที่ยวบินต่อสัปดาห์

นอกจากนี้ บริษัทฯ ยังมีเที่ยวบินรหัสร่วมกับสายการบินพีบีแอร์ไปยัง ลำปาง น่าน สกลนคร นครพนม
ร้อยเอ็ด และบุรีรัมย์ และเริ่มมีเที่ยวบินรหัสร่วมกับสายการบินบางกอกแอร์เวย์ส จากกรุงเทพฯ
ไปยังสมุย ซึ่งส่งผลให้บริษัทฯ
สามารถจัดส่งผู้โดยสารที่เดินทางจากต่างประเทศเข้ามาท่องเที่ยวในประเทศไทยได้อย่างต่อเนื่องและครอบคลุมเมืองสำคัญในภูมิภาคได้อย่างทั่วถึง

+-------------------------------+------------+-----------+-----------+
| เส้นทางภายในประเทศ             | สำ         | ปี 2550    | ปี 2549    |
|                               | หรับงวดตั้งแต่ |           |           |
|                               |            |           |           |
|                               | วันที่ 1 ต.ค. |           |           |
|                               | 2550       |           |           |
|                               |            |           |           |
|                               | ถึง 31 ธ.ค. |           |           |
|                               | 2550       |           |           |
+-------------------------------+------------+-----------+-----------+
| รายได้ (ล้านบาท)                | 3,271      | 10,925    | 10,369    |
|                               |            |           |           |
| (Passenger Revenues (Baht     |            |           |           |
| Million))                     |            |           |           |
+-------------------------------+------------+-----------+-----------+
| สัดส่วนต่อรายได้ค่าโดยสารรวม (%)   | 8.7        | 8.1       | 8.3       |
|                               |            |           |           |
| (Percentage of Total          |            |           |           |
| Passenger Revenues (%))       |            |           |           |
+-------------------------------+------------+-----------+-----------+
| ปริมาณการขนส่งผู้โดยสาร           | 922.0      | 2,932.5   | 2,705.2   |
| (ล้านคน-กม.)                   |            |           |           |
|                               |            |           |           |
| (Revenue Passenger-Kilometer  |            |           |           |
| (Million))                    |            |           |           |
+-------------------------------+------------+-----------+-----------+
| ปริมาณที่นั่ง (ล้านที่นั่ง-กม.)         | 1,101.3    | 4,173.9   | 3,899.7   |
|                               |            |           |           |
| (Available Seat-Kilometer     |            |           |           |
| (Million))                    |            |           |           |
+-------------------------------+------------+-----------+-----------+
| อัตราส่วนการขนส่งผู้โดยสาร (%)     | 83.7       | 70.3      | 69.4      |
|                               |            |           |           |
| (Cabin Factor (%))            |            |           |           |
+-------------------------------+------------+-----------+-----------+
| รายได้จากผู้โดยสารเฉลี่ยต่อหน่วย     | 3.55       | 3.73      | 3.83      |
| (บาท/คน-กม.)                  |            |           |           |
|                               |            |           |           |
| (Passenger Yield (Baht/RPK))  |            |           |           |
+-------------------------------+------------+-----------+-----------+

หมายเหตุ : รายได้ไม่รวมเที่ยวบินพิเศษ เงินประกันภัย (War Risk Surcharge)
และค่าธรรมเนียมน้ำมัน (Fuel Surcharge) เรียกเก็บ จากผู้โดยสาร

พันธมิตรการบิน

สืบเนื่องจากการแข่งขันของธุรกิจการบินที่ทวีความรุนแรงมากขึ้น หนึ่งในนโยบายสำคัญที่บริษัทฯ
ได้ดำเนินการ คือ การร่วมมือกับกลุ่มพันธมิตร สตาร์ อัลไลแอนซ์ (Star Alliance) โดยบริษัทฯ
เป็นหนึ่งในสมาชิกผู้ก่อตั้งสตาร์ อัลไลแอนซ์
ซึ่งได้เปิดตัวเป็นพันธมิตรการบินกลุ่มแรกของโลกเมื่อวันที่ 14 พฤษภาคม 2540 ปัจจุบัน สตาร์
อัลไลแอนซ์ ยังครองความเป็นพันธมิตรการบินที่ใหญ่และเข้มแข็งที่สุดจนถึงปัจจุบันนี้
มีจำนวนสมาชิกมากที่สุด ประกอบด้วยสมาชิกหลัก 17 สายการบินและ 3
สายการบินภูมิภาคในทวีปยุโรป มีเครือข่ายการบินครอบคลุมถึง 855 สนามบินใน 155 ประเทศ
ด้วยเที่ยวบินมากกว่า 16,000 เที่ยวบินต่อวัน ในเดือนธันวาคม 2550 กลุ่มพันธมิตร สตาร์
อัลไลแอนซ์ ได้มีสมาชิกเพิ่มอีก 2 สายการบิน คือ
สายการบินแอร์ไชน่า และสายการบินเซี่ยงไฮ้ การที่บริษัทฯ เป็นหนึ่งของสมาชิกผู้ก่อตั้งพันธมิตร
สตาร์ อัลไลแอนซ์นี้
มีส่วนเสริมสร้างความแข็งแกร่งด้านเครือข่ายและการบริการผู้โดยสารของบริษัทฯ
ในยุคที่เศรษฐกิจของประเทศต่างๆ เชื่อมต่อเป็นหนึ่งเดียวมากขึ้น
ซึ่งนับเป็นเครื่องยืนยันการตัดสินใจที่ถูกต้องของบริษัทฯ เมื่อสิบปีที่ผ่านมาได้เป็นอย่างดี

ความร่วมมือในด้านต่างๆ ของบริษัทฯ กับกลุ่มพันธมิตร สตาร์ อัลไลแอนซ์
ได้ก่อให้เกิดประโยชน์แก่บริษัทฯ ทั้งในส่วนที่สามารถวัดเป็นตัวเงินได้ (Tangible Benefit)
และไม่สามารถวัดเป็นตัวเงินได้ (Intangible Benefit) เช่น การเสริมภาพลักษณ์ระดับโลก
(Global Image) ให้กับบริษัทฯ
ส่วนประโยชน์ที่สามารถวัดเป็นตัวเงินได้และเพิ่มจำนวนมากขึ้นอย่างต่อเนื่องพร้อมๆ
กับการเติบโตของกลุ่มพันธมิตรการบิน ได้แก่
มูลค่าและปริมาณการส่งผู้โดยสารระหว่างสายการบินสมาชิกในกลุ่ม (Network Traffic)
ที่ถือว่าเป็นประโยชน์สูงที่สุดเมื่อเทียบกับความร่วมมือด้านอื่นๆ กล่าวคือ ตั้งแต่วันที่ 1 ตุลาคม 2550
ถึงวันที่ 31 ธันวาคม 2550 บริษัทฯ มีรายได้จากผู้โดยสารของกลุ่มพันธมิตร สตาร์ อัลไลแอนซ์ 18
สายการบิน มาใช้บริการเที่ยวบินของบริษัทฯ คิดเป็นมูลค่าถึง 2,500 ล้านบาท
โดยสูงกว่าช่วงเดียวกันของปีที่ผ่านมาคิดเป็นร้อยละ 3

อนึ่ง โครงการความร่วมมือเพื่อปรับปรุงการเชื่อมต่อเที่ยวบินที่กรุงเทพฯ (Global
Connectivity Improvement Project) หรือโครงการเพื่อสนับสนุนให้กรุงเทพฯ
เป็นศูนย์กลางการเชื่อมต่อเที่ยวบิน (Bangkok Hub Project)
อันเป็นโครงการความร่วมมือระหว่างบริษัทฯ กับกลุ่มพันธมิตร สตาร์ อัลไลแอนซ์
สรุปรวมจำนวนผู้โดยสารที่เพิ่มขึ้นจากการเชื่อมต่อเที่ยวบินที่กรุงเทพฯ ระหว่างเดือนตุลาคม
ถึงเดือนธันวาคม 2550 เป็นจำนวน 11,486 คน คิดเป็นรายได้เพิ่มขึ้นประมาณ 177 ล้านบาท
โดยสร้างเครือข่ายเส้นทางบินที่เชื่อมต่อรองรับฐานะการเป็นศูนย์กลางการบินในภูมิภาคนี้

บริษัทฯ ยังร่วมมือกับกลุ่มพันธมิตร สตาร์ อัลไลแอนซ์
ในการพัฒนารูปแบบการทำงานของสายการบินสมาชิกใน
ทิศทางที่ส่งเสริมกัน
ทำงานร่วมกันอย่างเป็นระบบและแบ่งปันความรู้และประสบการณ์เชิงสร้างสรรค์ระหว่างกัน
อันจะเป็นปัจจัยนำไปสู่การลดต้นทุนร่วมกันอย่างมีประสิทธิภาพในที่สุด
โดยไม่ละเลยการนำนวัตกรรมสมัยใหม่มาประยุกต์ใช้เพื่อ
ผลิตสินค้าและบริการที่อำนวยความสะดวกสบายให้แก่ผู้โดยสารในทุกด้านมากยิ่งขึ้น

วาระครบรอบสิบปีนี้จึงเป็นโอกาสที่บริษัทฯ และกลุ่มสมาชิกพันธมิตร สตาร์ อัลไลแอนซ์
ได้ปรับจุดยืนทางการตลาดให้สอดคล้องกับทิศทางของอุตสาหกรรมการบินในอนาคตที่มุ่งเน้นการให้บริการอันทันสมัย
สนับสนุนการใช้อิเล็กทรอนิกส์ทุกรูปแบบ
และเน้นความสำคัญกับการสร้างความประทับใจในบริการที่ลูกค้าต้องการ

การพาณิชย์

เพื่อให้บริษัทฯ
สามารถแข่งขันได้อย่างแข็งแกร่งภายใต้สภาวะการแข่งขันที่รุนแรงมากขึ้นของธุรกิจการบินพาณิชย์
สืบเนื่องจากนโยบายเปิดน่านฟ้าเสรี และผลกระทบจากปัจจัยภายนอกที่ไม่สามารถควบคุมได้ เช่น
ราคาน้ำมันที่ยังคงปรับตัวสูงขึ้นอย่างต่อเนื่อง เป็นต้น

ดังนั้นในปี 2550 บริษัทฯ ได้กำหนดแผนยุทธศาสตร์การพาณิชย์
โดยเน้นการตลาดเชิงรุกอย่างต่อเนื่อง เพื่อเพิ่มรายได้และส่วนแบ่งตลาดให้มากขึ้น
ด้วยการรักษาฐานลูกค้าเดิม และแสวงหาฐานลูกค้าใหม่เพิ่มขึ้น โดยเฉพาะกลุ่ม
ลูกค้าระดับบน ได้แก่ ผู้โดยสารชั้นหนึ่งและชั้นธุรกิจ (Premium Passenger)
รวมไปถึงกลุ่มลูกค้าองค์กร (Corporate Client) และผู้โดยสารในชั้นประหยัดด้วย

นอกเหนือจากพัฒนาฝูงบินให้ทันสมัย และเพิ่มความจุ/ความถี่ของเที่ยวบินไปยังตลาดที่มีศักยภาพแล้ว
บริษัทฯ ยังได้ดำเนินกลยุทธ์เครือข่ายการตลาดอย่างมีประสิทธิภาพ โดยการขายแบบเครือข่าย
(Network Sales) ซึ่งอาศัยความเป็นสายการบินที่มีเครือข่ายครอบคลุมอย่างกว้างขวาง (Full
Network Airline) ผ่านเครือข่ายพันธมิตร สตาร์ อัลไลแอนซ์ (Star Alliance)
และสายการบินคู่ค้าอื่นๆ (Partner Airlines) ตลอดจนตัวแทนจำหน่ายทั่วโลก

นอกจากนี้ บริษัทฯ ได้จัดรายการส่งเสริมการขายให้ตรงกับความต้องการของลูกค้ากลุ่มเป้าหมาย
เพื่อเพิ่มรายได้และจำนวนผู้โดยสาร
กระตุ้นตลาดช่วงการท่องเที่ยวชะลอตัวและปกป้องส่วนแบ่งตลาดจากการแข่งขันของสายการบิน
ต้นทุนต่ำ เช่น การจัด Summer Super Early Bird Promotion ที่แฟรงค์เฟิร์ต และมิวนิก
และการจัด Touch Down Fare ที่ลาฮอร์ เป็นต้น และจัดทำบัตรโดยสารราคาพิเศษ Star
Alliance Thailand Airpass การขายบัตรโดยสารล่วงหน้า (Pre-paid Value Card) ทั้ง
THAI Value Card และ THAI Value Plus Card เป็นต้น นอกจากนี้ บริษัทฯ
ยังดำเนินแผนการตลาดตามฤดูกาล เช่น ส่งเสริมการขายในช่วงการท่องเที่ยวชะลอตัว เป็นต้น

บริษัทฯ ได้ร่วมกับพันธมิตรธุรกิจอื่นๆ จัดกิจกรรมส่งเสริมการขายและการตลาดอย่างต่อเนื่อง เช่น
ร่วมกับบริษัท
โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC และร่วมกับบริษัท บัตรกรุงไทย จำกัด
(มหาชน) เป็นต้น เพื่อขยายฐานลูกค้า

ด้านการเพิ่มคุณค่าสินค้าและบริการ บริษัทฯ
ได้พัฒนารายการท่องเที่ยวทั้งในประเทศและต่างประเทศของรอยัล ออร์คิด ฮอลิเดย์ (Royal
Orchid Holidays : ROH)
ให้มีความหลากหลายมากขึ้นเพื่อตอบสนองความต้องการของลูกค้าได้อย่างครบถ้วน ในปี 2550
รอยัล ออร์คิด ฮอลิเดย์ เสนอแพ็กเกจมากกว่า 800 แพ็กเกจ ไปยัง 35 ประเทศ และ 110
เมือง

ด้านการเพิ่มศักยภาพในการสำรองที่นั่ง บริษัทฯ ได้ปรับปรุงและพัฒนาการนำระบบ Reservations
Booking Designator Guideline (RBD) มาใช้กำหนดช่วงราคาของแต่ละชั้นการเดินทาง
(Booking Class) เพื่อก่อให้เกิดรายได้สูงสุด (Revenue Maximization)
และเพิ่มประสิทธิภาพในการควบคุมการสำรองที่นั่ง และบริษัทฯ ยังได้นำระบบบริหารจัดการรายได้
(Revenue Management Systems : RMS) มาช่วยในการบริหารรายได้ให้เกิดประสิทธิผลสูงสุด
บริษัทฯ ได้จัดเที่ยวบินและนำเสนอการเดินทางที่ตรงกับความต้องการของลูกค้า
ช่วยลดปริมาณการสูญเปล่าของที่นั่งในแต่ละเที่ยวบินลง

นอกจากนี้ บริษัทฯ ยังได้พัฒนาระบบ Centralized Intelligent Fares System (CIF)
และ CIF On-Line Fare Filing
ซึ่งเป็นการนำเทคโนโลยีสารสนเทศมาช่วยในการบริหารงานการกำหนดราคาของระบบการขายแบบเครือข่าย
(Network Sales) ให้รวดเร็วและเกิดประสิทธิภาพมากยิ่งขึ้น
ทำให้ผู้โดยสารได้รับความสะดวกและรวดเร็วในการสำรองที่นั่ง นอกจากนี้
ยังช่วยรักษาสมดุลของการสำรองที่นั่งในแต่ละเที่ยวบินไม่ให้เกิดปัญหาเที่ยวบินเต็มหรือล้น
และหรือมีที่นั่งว่างเกินไป
ซึ่งจะเป็นประโยชน์มากในช่วงฤดูการท่องเที่ยว

บริษัทฯ ได้เพิ่มความสะดวกสบายและรวดเร็วให้กับลูกค้ามากขึ้น โดยได้นำระบบการขาย Online
แบบ Flex Pricer มาให้บริการลูกค้า
เพื่อสามารถค้นหาเที่ยวบินและราคาที่พึงพอใจได้อย่างสะดวก ร่วมกับบริการ Online Automatic
e-Payment
เพื่อให้ลูกค้าทราบผลการชำระเงินได้ทันที
ทั้งเที่ยวบินภายในประเทศและเที่ยวบินที่เริ่มเดินทางจากต่างประเทศ
โดยเที่ยวบินภายในประเทศสามารถลดเวลาการสำรองที่นั่งล่วงหน้าจากเดิม 72 ชั่วโมงเหลือเป็น
24 ชั่งโมง นอกจากนี้ บริษัทฯ
ได้ขยายขีดความสามารถในการออกบัตรโดยสารแบบอิเล็กทรอนิกส์ที่มีสายการบินอื่นร่วมด้วยเพิ่มขึ้น
ซึ่งช่วยลดค่าใช้จ่ายของบริษัทฯ และเพิ่มความสะดวกให้กับผู้โดยสาร

บริษัทฯ
ได้ขยายการใช้ระบบข้อมูลเพื่อการแข่งขันมาปรับปรุงประสิทธิภาพการจำหน่ายและการให้บริการผ่านระบบการขายทั่วโลก
และดำเนินการพัฒนาความร่วมมือกับกลุ่มพันธมิตร สตาร์ อัลไลแอนซ์ (Star Alliance)
อย่างต่อเนื่องโดยศึกษาแนวทางการนำระบบบริการผู้โดยสารที่อยู่บนระบบฐานข้อมูลเดียวกัน (Star
Common Platform) มาใช้ ซึ่งจะทำให้บริษัทฯ
เพิ่มขีดความสามารถในการร่วมมือและขยายธุรกิจร่วมกัน
โดยในปีที่ผ่านมาได้จัดทำบัตรโดยสารราคาพิเศษ Star Alliance Thailand Airpass /
Visit Asian Airpass
และปรับปรุงอัตราค่าโดยสารและเงื่อนไขการเดินทางรอบโลกกับกลุ่มพันธมิตร สตาร์ อัลไลแอนซ์
เป็นต้น

การบริการลูกค้า

การบริการลูกค้าเป็นหัวใจสำคัญของธุรกิจการบินที่บริษัทฯ ได้พัฒนามาโดยตลอด
และได้ทำการปรับปรุงภายใต้นโยบายที่มุ่งมั่นสร้างสรรค์การบริการที่เป็นเลิศ
นำความพึงพอใจสูงสุดแก่ผู้โดยสาร ซึ่งสอดคล้องกับเป้าหมายและกลยุทธ์ของบริษัทฯ
ที่เน้นให้ความสำคัญในการบริการลูกค้าเป็นหลัก (Customer Focus)
บนแนวทางการพัฒนาศักยภาพการให้บริการลูกค้าแบบครบวงจร (Magic Service Ring)
นำไปสู่ความเป็นเลิศและความสม่ำเสมอ (Service Excellence and Consistency)
สามารถเพิ่มสมรรถนะการแข่งขันในธุรกิจการบินได้อย่างมีประสิทธิภาพและเสริมสร้างรายได้มากยิ่งขึ้น

บริษัทฯ เน้นพัฒนาคุณภาพการบริการอย่างจริงจังและต่อเนื่อง
โดยให้ความสำคัญกับการบริการลูกค้าทุกจุดด้วย
มาตรฐานสากลที่ผสมผสานด้วยเสน่ห์ไทย ทั้งนี้
เพื่อตอบสนองความต้องการของลูกค้าอันจะนำมาซึ่งความประทับใจและกลับมาใช้บริการของบริษัทฯ
อีก ซึ่งจะส่งผลดีต่อบริษัทฯ ทั้งด้านรายได้และความมั่นคงในระยะยาว

ในการนี้ บริษัทฯ ได้ดำเนินการปรับปรุงคุณภาพการบริการ โดยนำเอกลักษณ์ความเป็นไทย
ที่ใส่ใจให้บริการด้วย
ความนุ่มนวล โอบอ้อมอารี และมิตรไมตรี มาเสริมสร้างความประทับใจแก่ผู้โดยสารที่ทุกจุดบริการ
ตั้งแต่จุดที่ผู้โดยสาร
เริ่มติดต่อจนถึงจุดหมายปลายทาง ในลักษณะของการให้บริการแบบครบวงจร
ที่ครอบคลุมทุกจุดบริการหลักทั้งภาคพื้นและ
บนเครื่องบิน เพื่อเพิ่มความสะดวกสบายราบรื่นและรวดเร็วตลอดการใช้บริการ

ด้านการบริการบนเครื่องบิน บริษัทฯ ได้มุ่งพัฒนาผลิตภัณฑ์บนเครื่องบิน เช่น
บรรยากาศภายในห้องโดยสาร (Cabin Ambience) ที่นั่ง อุปกรณ์สื่อสาร และระบบสาระบันเทิง
เพื่อเพิ่มขีดความสามารถในการแข่งขันให้สูงขึ้น โดยบริษัทฯ ได้ปรับปรุงผลิตภัณฑ์ในฝูงบินโบอิ้ง
747-400 และฝูงบินโบอิ้ง 777-200 ต่อเนื่องจากปี 2549 ซึ่งแล้วเสร็จในปี 2550 จำนวน 12
ลำ และ 8 ลำ ตามลำดับ นอกจากนี้ บริษัทฯ มีแผนปรับปรุงผลิตภัณฑ์ในฝูงบินโบอิ้ง 777-300
จำนวน 6 ลำ โดยจะแล้วเสร็จในปี 2552 ให้เป็นแบบเดียวกับเครื่องบินแบบโบอิ้ง 777-200ER
จำนวน 6 ลำ ที่เพิ่งได้รับมอบ โดยบริษัทฯ ได้ตกแต่งห้องโดยสารด้วยเอกลักษณ์องค์กรใหม่ (New
Corporate Identity) เพื่อสร้างความแตกต่าง โดดเด่น นำสมัย เน้นความเป็นไทย
และได้ติดตั้งที่นั่งผู้โดยสารที่กว้างและให้ความสะดวกสบายมากขึ้น พร้อมติดตั้งจอภาพส่วนตัว
(Personal Television : PTV) ทุกที่นั่ง รวมทั้งที่นั่งในชั้นประหยัดด้วย
เพื่อให้ผู้โดยสารได้รับความสนุกสนานและเพลิดเพลินกับสาระบันเทิงในรูปแบบ Interactive

บริษัทฯ ยังได้เพิ่มความแตกต่างในการให้บริการผู้โดยสารบนเครื่องบิน
โดยการนำเสนอการบริการอาหารด้วยเมนูยอดนิยมของแต่ละท้องถิ่น (Route Localization)
ของประเทศปลายทางเส้นทางการบินนั้นๆ โดยในปีนี้ได้เสนอเมนูอาหารประจำชาติปากีสถาน
(Pakistani Dishes) บนทุกเที่ยวบินของสายการบินไทยที่เดินทางออกจากกรุงเทพฯ
สู่เมืองการาจี ลาฮอร์ และอิสลามาบัด

ด้านการเพิ่มประสิทธิภาพการบริหารจัดการพัสดุอุปกรณ์การบริการบนเครื่องบิน บริษัทฯ
ได้คำนึงถึงการอำนวยความสะดวกสบายต่อการเดินทางของลูกค้าเป็นสำคัญ
ตลอดจนเพื่อให้การปฏิบัติหน้าที่ของพนักงานต้อนรับบนเครื่องบินเป็นไปอย่างสะดวกรวดเร็ว
เสริมสร้างความพึงพอใจสูงสุดและคุณภาพการบริการที่เป็นเลิศให้แก่ลูกค้า บริษัทฯ
จึงได้ปรับปรุงและพัฒนาคุณภาพของพัสดุอุปกรณ์และผลิตภัณฑ์ที่ให้บริการบนเครื่องบินอย่างต่อเนื่อง
โดยมุ่งเน้นให้มีความทันสมัยและเหมาะสมต่อการใช้งาน
ตลอดจนสามารถตอบสนองต่อความต้องการของลูกค้า อาทิ การจัดหา Drink/Meal Cart
รุ่นใหม่ซึ่งมีน้ำหนักเบา
ทำให้พนักงานปฏิบัติงานได้สะดวกคล่องตัวยิ่งขึ้นและยังช่วยประหยัดค่าใช้จ่ายด้านน้ำมันเชื้อเพลิง
นอกจากนั้น ยังได้ทำการปรับปรุงหูฟังสำหรับสาระบันเทิงบนเครื่องบินเป็นแบบ One-way Use
และเพิ่มการแจก Mini Comfort Set ในชั้นพรีเมียมอิโคโนมี เป็นต้น

ความก้าวหน้าในการพัฒนามาตรฐานผลิตภัณฑ์และการบริการด้านต่างๆ ของบริษัทฯ
เป็นผลมาจากข้อมูลการศึกษาวิเคราะห์วิจัยตามโครงการสำรวจความพึงพอใจลูกค้า (THAI
Customer Satisfaction Survey) ซึ่งมีการสำรวจในทุกจุดบริการนับตั้งแต่กระบวนการ
pre-flight, in-flight และ post-flight
รวมทั้งข้อมูลการศึกษาเปรียบเทียบกับความพึงพอใจของลูกค้าด้านผลิตภัณฑ์และบริการของสายการบินคู่แข่ง
และโครงการติดตามวัดผลคุณภาพผลิตภัณฑ์และบริการ
เพื่อนำไปสู่การปรับปรุงและพัฒนาการบริการแบบครบวงจร พร้อมกันนั้น บริษัทฯ
ยังให้ความสำคัญต่อการพัฒนางานลูกค้าสัมพันธ์ (Customer Relationship Management
Program) และกระจายอำนาจ (Empower)
ให้พนักงานในทุกจุดบริการหลักสามารถให้บริการและแก้ไขปัญหาให้ลูกค้าได้อย่างรวดเร็วและทันต่อเหตุการณ์มากยิ่งขึ้น

การปฏิบัติการบิน

บริษัทฯ ตระหนักและให้ความสำคัญสูงสุดกับความปลอดภัยด้านการบิน
สืบเนื่องจากภารกิจหลักของบริษัทฯ คือ
การดำเนินการขนส่งผู้โดยสาร สินค้าและไปรษณียภัณฑ์สู่จุดหมายปลายทาง
โดยคำนึงถึงความปลอดภัยตามมาตรฐานสากลเป็นสำคัญ บริษัทฯ
ได้มุ่งเน้นมาตรฐานความปลอดภัยของกรมการขนส่งทางอากาศ (Department of Civil
Aviation : DCA) องค์การการบินพลเรือนระหว่างประเทศ (International Civil
Aviation Organization : ICAO) องค์การร่วมเพื่อบริหารการบินแห่งยุโรป (Joint
Aviation Authorities : JAA) องค์กรบริหารการบินแห่งสหรัฐอเมริกา (Federal
Aviation Administration : FAA)
และการตรวจประเมินความปลอดภัยด้านการปฏิบัติการของสมาคมการขนส่งทางอากาศระหว่างประเทศ
(IATA Operational Safety Audit : IOSA)

มาตรการสำคัญที่จะเสริมสร้างความปลอดภัยในการปฏิบัติการบิน คือ
การกำหนดนโยบายคัดเลือกบุคลากรนักบิน
อย่างเข้มงวด นอกจากความพร้อมทั้งด้านร่างกาย จิตใจ ความรู้ (Knowledge) ทักษะ (Skill)
พฤติกรรม (Behavior) แล้ว นักบินของบริษัทฯ จะต้องผ่านการทดสอบความถนัด (Aptitude)
และจิตวิทยาการบิน (Aviation Psychology) อีกด้วย ซึ่งในการนี้ บริษัทฯ
ได้ว่าจ้างคณะผู้ชำนาญการด้านจิตวิทยาการบินพาณิชย์และความถนัดทางด้านวิชาชีพนักบินจากประเทศ
สวีเดน เพื่อเป็นผู้ประเมินผล นอกจากนี้
จะมีการทดสอบความสามารถและทักษะทางการบินอันเป็นอีกหนึ่งมาตรการในการคัดเลือกนักบินของบริษัทฯ

ด้านการฝึกอบรม บริษัทฯ มีความพร้อมในด้านการฝึกอบรม
ทั้งบุคลากรและอุปกรณ์เครื่องช่วยในการฝึกบินที่
ทันสมัยและมีประสิทธิภาพสูง เพียงพอต่อการฝึกบินอบรม
โดยเน้นหนักการฝึกแก้ปัญหาเฉพาะหน้าในหลายรูปแบบ ทั้งจากสภาพอากาศ ระบบเทคนิคต่างๆ
ของเครื่องบิน ปัญหาจากเครื่องยนต์ ไฟไหม้ และการร่อนลงฉุกเฉินในสถานการณ์ต่างๆ
นักบินทุกคนจะได้รับการฝึกฝนเพื่อทบทวนและเพิ่มพูนทักษะทุกๆ หกเดือน
โดยทำการฝึกในเครื่องฝึกบินจำลอง (Flight Simulator)
ซึ่งนับว่าเป็นอุปกรณ์การฝึกบินที่มีคุณภาพสูงที่สุด สามารถจำลองสถานการณ์ได้เหมือนจริง
เพื่อให้นักบิน
ทำการฝึกจนเกิดความชำนาญในการปฏิบัติการบิน บริษัทฯ มีเครื่องฝึกบินจำลองทุกๆ แบบเครื่องบิน

บริษัทฯ ได้พัฒนาหลักสูตรการฝึกอบรมด้านความปลอดภัยในการบินอย่างต่อเนื่อง
โดยจัดการฝึกร่วมกัน (Joint Training) ของนักบินและพนักงานต้อนรับบนเครื่อง
เพื่อให้ความรู้และเสริมสร้างทักษะในการปฏิบัติงานได้ทุกสถานการณ์
เป็นการสร้างความเชื่อมั่นให้แก่ลูกค้าในด้านการปฏิบัติการบินของบริษัทฯ

นอกจากนี้ บริษัทฯ ยังมีแผนงานปรับปรุงมาตรฐานความปลอดภัยอีกหลายด้าน เช่น
การศึกษาวิจัยจากรายงานด้านความปลอดภัยในการปฏิบัติการ เช่น Flight Operational
Trend Analysis (FOTA), VR, FOR, ATIR, Deficiency/Hazard Report, Bird
Strike Report เป็นต้น เพื่อหาแนวทางในการป้องกันและแก้ไขอุบัติเหตุ/อุบัติการณ์
และจัดทำรายงานข้อมูล Trend Analysis ตลอดจนการดำเนินการติดต่อ ประสานงาน
และร่วมประชุมกับองค์กรทั้งในและต่างประเทศ เช่น องค์การการบินพลเรือนระหว่างประเทศ
(ICAO) สมาคมสายการบินแห่งภูมิภาคเอเชียแปซิฟิก (Association of Asia Pacific
Airlines : AAPA) สมาคมการขนส่งทางอากาศระหว่างประเทศ (International
Aviation Transportation Association : IATA) กรมการขนส่งทางอากาศ (DCA)
บริษัท วิทยุการบินแห่งประเทศไทย จำกัด (Aeronautical Radio of Thailand :
AEROTHAI) และบริษัท ท่าอากาศยานไทย จำกัด (มหาชน) (Airports of Thailand
Public Company Limited : AOT) เป็นต้น
เพื่อพัฒนา/ปรับปรุงในเรื่องมาตรฐานความปลอดภัยทางด้านการปฏิบัติการบินอย่างสม่ำเสมอ

บริษัทฯ ได้พัฒนาระบบ e-Learning
เพื่อให้นักบินใช้ในการทบทวนและเพิ่มพูนความรู้ให้สอดคล้องกับเทคโนโลยีการบินที่เปลี่ยนแปลงตลอดเวลา
พร้อมทั้งมีการปรับปรุงหลักสูตรการฝึกอบรมอย่างต่อเนื่อง อาทิ หลักสูตรฝึกอบรมครูการบิน
(Flight Instructor Training Program : FIT Program ) หลักสูตรฝึกหัดนักบินใหม่
(Airline Transition Training Program : ATT Program) และหลักสูตรเปลี่ยนแบบ
(Conversion Training) นอกจากนี้ ยังมีการเสริมทักษะในเรื่อง Flight Management
Skill และพัฒนาระบบการทำงานเป็นทีม เป็นต้น

เพื่อรักษาประสิทธิภาพในการปฏิบัติงาน บริษัทฯ ได้นำระบบการจัดการความรู้ (Knowledge
Management) มาใช้ผ่านโครงการต่างๆ เช่น โครงการ Risk Reduction Program
จากกรณีศึกษา (Case Study) เพื่อหาแนวทางในการแก้ไขที่มี
ประสิทธิภาพและประสิทธิผลสูงสุด นอกจากนี้ ยังมีการปรับปรุงคู่มือปฏิบัติและข้อบังคับของแต่ละฝูงบิน
(Fleet) อย่างต่อเนื่อง
ให้ทันสมัยเสมอ

ขณะเดียวกัน บริษัทฯ ได้ดำเนินโครงการบริหารเชื้อเพลิงอย่างมีประสิทธิภาพ
ซึ่งเป็นโครงการต่อเนื่องมาตั้งแต่เดือนตุลาคม 2548

นอกเหนือจากการเน้นการปฏิบัติการบินที่มีความปลอดภัยแล้ว บริษัทฯ
ยังให้ความสำคัญแก่การให้บริการด้วย
ความเป็นเลิศ ด้วยการสร้างประสบการณ์การเดินทางที่ราบรื่นและประทับใจ (Smooth as Silk
Travel Experience)
แก่ผู้โดยสารด้วยเสน่ห์ไทย (With Touches of Thai) บริษัทฯ
ได้จัดฝึกอบรมโดยเน้นพัฒนาคุณภาพ ทักษะ
และทัศนคติในการให้บริการของพนักงานต้อนรับบนเครื่องอย่างต่อเนื่อง
เพื่อให้บริการของพนักงานดังกล่าวมีประสิทธิภาพตามมาตรฐานสากล
ในทุกชั้นเดินทางและทุกเส้นทางบิน นอกจากนี้
ยังจัดให้มีการฝึกฝนทักษะและความชำนาญในการใช้อุปกรณ์เครื่องช่วย
ฉุกเฉินโดยการใช้อุปกรณ์ฝึก Cabin Simulator ทั้งนี้
เพื่อให้ผู้โดยสารมีความเชื่อมั่นในการปฏิบัติการบินที่ปลอดภัย
และประทับใจในบริการที่เป็นเลิศของบริษัทฯ

การรักษามาตรฐานความปลอดภัยและความมั่นคงด้านการบิน

หนึ่งในภารกิจและคุณค่าหลักของบริษัทฯ ในฐานะสายการบินแห่งชาติ คือ
การเสริมสร้างและรักษามาตรฐานด้าน
ความปลอดภัยและความมั่นคงทางการบินในระดับสากลอย่างต่อเนื่อง ทั้งในด้านที่เกี่ยวข้องกับการบิน
การบริการลูกค้า และด้านสิ่งแวดล้อม เพื่อสร้างความมั่นใจว่าผลิตภัณฑ์ การบริการ
และการดำเนินงานทุกส่วนของบริษัทฯ จะให้ความปลอดภัยสูงสุดต่อลูกค้า พนักงาน และผู้เกี่ยวข้อง
รวมทั้งเป็นไปตามมาตรฐานและกฎหมายที่เกี่ยวข้องกับการดำเนินธุรกิจของบริษัทฯ
โดยกำหนดเป็นนโยบายและเป้าหมายให้มีระบบงาน มาตรฐานการปฏิบัติ การฝึกอบรม
ระบบข้อมูลข่าวสาร ตลอดจนการตรวจสอบ ติดตาม
และวัดผลทุกระดับทั่วทั้งองค์กรอย่างเข้มงวดชัดเจน

ในปี 2550 บริษัทฯ
ยังคงได้รับการรับรองมาตรฐานการตรวจประเมินความปลอดภัยด้านการปฏิบัติการของสมาคมการขนส่งทางอากาศระหว่างประเทศ
(IATA Operational Safety Audit : IOSA)
ซึ่งเป็นมาตรฐานด้านความปลอดภัยและความมั่นคงทางการบินของสายการบินที่กำหนดโดยสมาคมการขนส่งทางอากาศระหว่างประเทศ
(International Air Transport Association : IATA) จึงทำให้มั่นใจได้ว่า บริษัทฯ
ได้ดำเนินการบริหารจัดการด้านความปลอดภัยและมาตรฐานความมั่นคงทางการบินอย่างครบถ้วน
ทันสมัย และก่อให้เกิดความปลอดภัยแก่ลูกค้า

บริษัทฯ ได้จัดประชุมคณะกรรมการความปลอดภัยของบริษัทฯ (Company Safety Committee :
CSC) เป็นประจำ
ทุกเดือนเพื่อติดตามและสอบทานประสิทธิผลการดำเนินงานด้านความปลอดภัย
โดยมีผู้แทนจากหน่วยงานต่างๆ ของบริษัทฯ เข้าร่วมประชุม
ผลการประชุมจะถูกนำไปปฏิบัติเพื่อพัฒนาระบบการจัดการความปลอดภัยให้มีประสิทธิภาพยิ่งขึ้น

บริษัทฯ ได้เริ่มนำระบบบริหารข้อมูลความปลอดภัยทั่วทั้งองค์กร (Corporate Safety
Information System : CSIS)
มาใช้เมื่อกลางปี 2550 และได้ฝึกอบรมพนักงานให้มีความชำนาญในการใช้ระบบ
เพื่อเป็นการเพิ่มประสิทธิภาพระบบ
การบริหารจัดการด้านความปลอดภัย (Safety Management System : SMS) ของบริษัทฯ
ซึ่งหมายถึงระบบการป้องกันอุบัติเหตุจะมีประสิทธิภาพมากขึ้นด้วยเช่นกัน

นอกเหนือจากการดำเนินการด้านการรักษาความปลอดภัย (Safety) แล้ว บริษัทฯ
ยังให้ความสำคัญสูงสุดต่อการรักษาความมั่นคงด้านการบิน (Aviation Security)
เนื่องจากสถานการณ์การก่อการร้ายยังคงมีอยู่ อีกทั้งประเทศต่างๆ
ประกาศใช้มาตรการรักษาความปลอดภัยที่เข้มงวดมากขึ้น ส่งผลให้บริษัทฯ
ต้องติดตามและพัฒนาการบริหารจัดการด้านความปลอดภัยและความมั่นคงทางการบินอย่างต่อเนื่อง
โดยได้พัฒนาคู่มือการปฏิบัติงานด้านความมั่นคงด้านการบินให้
ทันสมัยตลอดเวลา มีการฝึกซ้อมร่วมกับหน่วยงานภาครัฐอย่างสม่ำเสมอ
รวมทั้งได้พัฒนาระบบติดตามข้อมูลข่าวสารเพื่อประเมินสถานการณ์ต่างๆ
อันจะนำไปสู่การกำหนดมาตรการรักษาความปลอดภัยที่เหมาะสมกับการปฏิบัติการบินได้อย่างมีประสิทธิภาพ

ด้วยตระหนักถึงความสำคัญด้านมาตรฐานอาชีวอนามัยและความปลอดภัยในการทำงานของพนักงาน
บริษัทฯ จึงได้กำหนดนโยบายเรื่องนี้ไว้อย่างชัดเจน รวมทั้งจัดตั้งคณะกรรมการความปลอดภัย
อาชีวอนามัย และสภาพแวดล้อม
การทำงานในสถานประกอบการทุกแห่งของบริษัทฯ ตามข้อกำหนดของกฎหมาย

ส่วนมาตรฐานด้านคุณภาพ (Quality) บริษัทฯ ได้กำหนดแผนกลยุทธ์ วัตถุประสงค์ เป้าหมาย
รวมถึงแผนปฏิบัติในการพัฒนาคุณภาพและมาตรฐานการบริการ และบริษัทฯ
ได้รับการรับรองมาตรฐานสากลคุณภาพ ISO 9001 ทั้งในส่วน
การบริการภาคพื้นและการบริการบนเครื่องบิน ซึ่งบริษัทฯ
จะรักษามาตรฐานคุณภาพของผลิตภัณฑ์และบริการของบริษัทฯ ต่อไปอย่างต่อเนื่อง
เพื่อสร้างผลงานที่มีคุณภาพและสร้างความพึงพอใจสูงสุดให้แก่ลูกค้า

บริษัทฯ
ได้เตรียมความพร้อมในการบริหารและป้องกันภาวะวิกฤติเพื่อให้การดำเนินงานเป็นไปตามแผนธุรกิจอย่างต่อเนื่อง
โดยเปิดศูนย์ปฏิบัติการบริหารภาวะวิกฤติ ณ อาคารปฏิบัติการท่าอากาศยานสุวรรณภูมิ
เพิ่มจากศูนย์ปฏิบัติการที่สำนักงานใหญ่โดยผู้บริหารระดับสูง ได้แก่ ประธานกรรมการบริษัทฯ
กรรมการผู้อำนวยการใหญ่ รองกรรมการผู้อำนวยการใหญ่สายปฏิบัติการ
และรองกรรมการผู้อำนวยการใหญ่ สายการช่าง ทำหน้าที่บังคับบัญชาอำนวยการ
แก้ไขปัญหาและให้การสนับสนุนด้านต่างๆ บริษัทฯ ได้จัดทำแผนปฏิบัติการ การฝึกซ้อมแผนต่างๆ
การฝึกอบรมความรู้และทักษะการใช้ระบบปฏิบัติการที่พัฒนาขึ้นเพื่อพัฒนาบุคลากรให้มีความชำนาญในระบบปฏิบัติการบริหารภาวะวิกฤติ
บริษัทฯ ยังได้พัฒนาระบบแสดงผลข้อมูลปฏิบัติการที่ถูกต้อง รวดเร็ว
และเชื่อมโยงระบบฐานข้อมูลและรายงานจากศูนย์ปฏิบัติการของหน่วยงานต่างๆ ได้
เพื่อเพิ่มประสิทธิภาพการรับทราบข้อมูลการดำเนินการ ณ ปัจจุบันได้ทันที
ระบบดังกล่าวสามารถเชื่อมโยงสู่ระบบของหน่วยงานภายนอกที่
เกี่ยวข้องด้วย

ในอนาคต บริษัทฯ มีแผนพัฒนามาตรฐานด้านความปลอดภัยและความมั่นคงด้านการบินอย่างต่อเนื่อง
โดย
ติดตามการเปลี่ยนแปลงมาตรฐานและกฎเกณฑ์ความปลอดภัยจากหน่วยงานหรือองค์การต่างๆ
รวมทั้งประเมินสถานการณ์ภัยคุกคามอยู่ตลอดเวลา แผนพัฒนาที่สำคัญ เช่น
การพัฒนาระบบการบริหารจัดการด้านความปลอดภัย (Safety Management System : SMS)
ตามมาตรฐานขององค์การการบินพลเรือนระหว่างประเทศ (International Civil Aviation
Organization : ICAO) เป็นต้น

เทคโนโลยีสารสนเทศ

เทคโนโลยีสารสนเทศมีบทบาทสำคัญในธุรกิจการบิน
เพราะเป็นเครื่องมือหลักที่ช่วยเพิ่มศักยภาพในการดำเนินธุรกิจ เพิ่มรายได้
และลดค่าใช้จ่ายให้กับองค์กร ดังนั้น บริษัทฯ
จึงดำเนินนโยบายและกลยุทธ์สนับสนุนและส่งเสริมให้ใช้ประโยชน์จากเทคโนโลยีสารสนเทศอย่างจริงจังและต่อเนื่อง
โดยมุ่งผลสัมฤทธิ์ในการขยายขีดความสามารถด้านระบบโครงสร้าง
พื้นฐาน ระบบสารสนเทศที่สนับสนุนกิจการต่างๆ ของบริษัทฯ
เพื่อสร้างความได้เปรียบในการแข่งขันทั้งด้านต้นทุน
ความสะดวกรวดเร็ว ความแน่นอน คุณภาพรวมถึงความหลากหลายของบริการ ในแต่ละปี บริษัทฯ
จะจัดการประชุมสัมมนาผู้บริหารจากทุกหน่วยงานผู้ใช้ไอทีและผู้ให้บริการไอทีเพื่อร่วมกันทบทวนและปรับแผนแม่บทการลงทุนด้านไอทีในลักษณะองค์รวม
เพื่อวางแผนงานและทรัพยากรแบบบูรณาการ ลดความซ้ำซ้อน
และสอดรับกับความก้าวหน้าทางเทคโนโลยี ตลอดจนความเปลี่ยนแปลงด้านธุรกิจ

ในปี 2550 บริษัทฯ ได้พัฒนาและขยายการบริการ e-Services เพื่อรองรับทุกจุดบริการ (Magic
Service Ring) เพื่อให้ลูกค้าได้รับการบริการอันทันสมัย และมีคุณภาพสูงยิ่งขึ้น
โดยผู้โดยสารที่เป็นสมาชิกรอยัล ออร์คิด พลัส
สามารถขอแลกรับรางวัลผ่านเว็บไซต์การบินไทยได้ด้วยตนเอง
สิทธิการแลกรับรางวัลนี้รวมถึงรางวัลประเภทบัตรโดยสารภายในประเทศและโรงแรมผ่านเว็บไซต์การบินไทย
www.thaiairways.com
โดยผู้มีสิทธิรับรางวัลประเภทบัตรโดยสารสามารถสำรองที่นั่งและออกบัตรโดยสารรางวัลได้ด้วยตนเองผ่านเว็บไซต์
ทำให้สะดวกสบาย ไม่เสียเวลาเดินทาง นอกจากนี้ ผู้โดยสาร
ยังสามารถใช้บริการ e-Payment ชำระเงินด้วยบัตรเครดิตสำหรับค่าบัตรโดยสารอิเล็กทรอนิกส์
(e-Ticket) ได้ด้วยตนเอง บริษัทฯ
ยังมีแผนขยายการบริการให้ผู้โดยสารสามารถชำระเงินด้วยสกุลเงินต่างประเทศได้อีกด้วย

สำหรับโครงการสนับสนุนการปฏิบัติงานด้านการบินที่สำคัญๆ บริษัทฯ
ได้พัฒนาระบบบริหารเครือข่ายการบิน
( Network Management System)
เพื่อเพิ่มประสิทธิภาพและความรวดเร็วในการวิเคราะห์และตัดสินใจในการวางแผนและปรับปรุงเครือข่ายการบินได้อย่างถูกต้อง
ปรับเปลี่ยนได้ทันต่อการแข่งขัน โดยสามารถวิเคราะห์ทางเลือกต่างๆ จากการ
ปรับเปลี่ยนชนิดของเครื่องบิน ปริมาณความต้องการ (Passenger and Cargo Demands)
ต้นทุนการปฏิบัติการ ประมาณการผลตอบแทน เพื่อวางแผนการบินได้อย่างมีประสิทธิภาพสูงสุด
นอกจากนั้น ยังพัฒนาระบบ Ground Operation Control Center
ที่สนับสนุนการทำงานของศูนย์การประสานงาน การตัดสินใจ และสั่งการปฏิบัติการ ณ
ท่าอากาศยานสุวรรณภูมิ เพื่อดูแลบริหารจัดการการบริการภาคพื้นของบริษัทฯ ให้มีประสิทธิภาพสูงสุด
ระบบนี้จะรับข้อมูลจากผู้ปฏิบัติงานที่หน้างาน
ติดตามความคืบหน้าและปัญหาการปฏิบัติงานภาคพื้นอย่างใกล้ชิด
โดยระบบจะแจ้งเตือนเมื่อพบความผิดปกติ (Irregularities) และแสดงข้อมูลเพื่อการตัดสินใจ

ขณะเดียวกัน บริษัทฯ กำลังพัฒนาและจัดหาเครื่องมือ Project Portfolio Management
สำหรับประยุกต์ใช้กับงาน
วางแผนกลยุทธ์สารสนเทศและบริหารโครงการไอทีในองค์กร
ซึ่งจะส่งผลให้ผู้บริหารและผู้ใช้ระบบไอทีทุกระดับสามารถบริหาร
และติดตามความก้าวหน้าโครงการไอทีร่วมกันทั้งในด้านบุคลากร เทคโนโลยี
และค่าใช้จ่ายได้อย่างมีประสิทธิภาพผ่านระบบศูนย์กลางระบบเดียว และยังนำระบบ Business
Service Management
ซึ่งเป็นระบบบริหารจัดการด้านการปฏิบัติการไอทีที่ช่วยการบริหารคุณภาพการบริการระบบสารสนเทศที่สำคัญ
ระบบนี้สามารถตรวจตราประสิทธิภาพของระบบ
สารสนเทศจากต้นทางถึงปลายทาง (End to End Performance)
เพื่อใช้ในการจัดการคุณภาพการบริการ (Service Level Agreement) กับหน่วยงานผู้ใช้
หรือการใช้เครื่องมือพิเศษเพื่อค้นหาสาเหตุของปัญหาต่างๆ ได้สะดวกรวดเร็วขึ้น เป็นต้น
พร้อมกันนั้น
เพื่อเป็นการขยายการเข้าถึงเครือข่ายระบบสารสนเทศและระบบสื่อสารให้ทั่วถึงทั้งองค์กร
และเปิดโอกาสให้
ผู้ใช้ไอทีที่เป็นพนักงาน ลูกค้า และคู่ค้า สามารถเข้าถึงระบบข้อมูลใดๆ ที่ต้องการจากทุกๆ
สถานที่ที่มีบริการเครือข่ายสื่อสาร
ข้อมูลมาตรฐานได้ทุกเวลา บริษัทฯ จึงเพิ่มศักยภาพการใช้ระบบรหัสผ่านแบบพกพา (Hard Token)
ให้มีประสิทธิภาพสูงสุด

ด้านการฝึกอบรมบุคลากร บริษัทฯ ได้พัฒนาระบบ e-Learning
ซึ่งเป็นระบบการเรียนการสอนผ่านระบบคอมพิวเตอร์และเครือข่ายมาใช้ภายในหน่วยงานมากขึ้น
เพื่อพัฒนาศักยภาพทรัพยากรบุคคลให้มีความรู้ ความชำนาญ ตลอดจนทักษะเฉพาะด้าน
รวมทั้งเตรียมความพร้อมในการปฏิบัติงานเพื่อเป็นแรงขับเคลื่อนให้การดำเนินธุรกิจของบริษัทฯ
บรรลุตามเป้าหมายที่วางไว้ ทั้งนี้ บริษัทฯ ได้เริ่มใช้งานระบบ e-Learning ตั้งแต่ปี 2547
ในการฝึกอบรมนักบิน ทำให้นักบินได้รับความสะดวกมากขึ้น
เนื่องจากสามารถเรียนรู้ได้ด้วยตนเองและเลือกเรียนได้ตามเวลาและสถานที่ที่ผู้เรียนสะดวก
ปัจจุบันได้ขยายการใช้งานระบบนี้กับการฝึกอบรมพนักงานต้อนรับ
และการอบรมด้านไอทีให้แก่พนักงานทั่วไปอย่างทั่วถึงทั้งองค์กร นอกจากนี้ บริษัทฯ
ยังคงปรับปรุงและพัฒนาระบบงานบริการด้านเทคโนโลยีสารสนเทศที่ท่าอากาศยานสุวรรณภูมิอย่างต่อเนื่อง
เพื่อรองรับการเติบโตของธุรกิจและจำนวนผู้โดยสารที่เพิ่มขึ้นทุกๆ ปี

การพัฒนาและบริหารทรัพยากรบุคคล

บริษัทฯ
ได้กำหนดนโยบายการพัฒนาและบริหารทรัพยากรบุคคลที่มุ่งเน้นเสริมสร้างภาวะผู้นำและการทำงานเป็นทีม
มีระบบจัดการที่เชื่อมโยงเป้าหมายของงานกับการให้ผลตอบแทนอย่างเหมาะสม
เสริมสร้างทักษะและความรู้ของพนักงานด้วยการพัฒนาบุคลากรทุกระดับให้มีความรู้
ความสามารถและมีศักยภาพหลากหลาย เพื่อเป็นแรงขับเคลื่อนให้การดำเนินงานของบริษัทฯ
เป็นไปตามเป้าหมาย

ในปี 2550 บริษัทฯ ได้ทบทวนและปรับโครงสร้างองค์กร โครงสร้างตำแหน่งงาน
โครงสร้างบัญชีอัตราเงินเดือน
ค่าตอบแทนและสิทธิประโยชน์ทุกประเภทให้มีมาตรฐานเหมาะสมและเป็นธรรม
รวมทั้งได้พิจารณาวางแผนอัตรากำลังคนให้เหมาะสมกับภารกิจและทบทวนการประเมินค่างานทุกตำแหน่งอย่างต่อเนื่อง
บริษัทฯ ยังมุ่งเน้นวัฒนธรรมในการทำงาน
ตลอดจนการพัฒนาชีวิตการทำงานที่ดีโดยส่งเสริมสุขภาพและให้บริการรักษาพยาบาลแก่พนักงาน
ตลอดจนสร้างสภาพแวดล้อมการทำงานที่จูงใจให้พนักงานเรียนรู้และทำงานอย่างเต็มศักยภาพ
บริษัทฯ อยู่ระหว่างพัฒนาระบบการบริหารผลการปฏิบัติงาน (Performance Management)
ซึ่งเป็นระบบการวัดผลงานและพิจารณาผลตอบแทนตามผลงานเป็นหลัก
เพื่อเป็นเครื่องมือในการวัดและประเมินผลการปฏิบัติงานอย่างโปร่งใส เป็นธรรม
ซึ่งจะเป็นการสร้างแรงจูงใจและรักษาพนักงานที่มีศักยภาพให้อยู่ในองค์กรอย่างยั่งยืน
และนำไปใช้ในการกำหนดแนวทางการวางแผนผู้สืบทอดตำแหน่ง (Succession Planning)
เพื่อเตรียมบุคลากรระดับบริหารไว้ทดแทนตำแหน่งว่าง
เพื่อให้เกิดความต่อเนื่องในการดำเนินงานขององค์กร

ด้านการบริหารขีดความสามารถของพนักงาน บริษัทฯ ได้จัดทำ Competency Model
สำหรับการสรรหาและ
คัดเลือกบุคลากรที่มีศักยภาพ
และนำไปเป็นแนวทางในการเสริมสร้างศักยภาพของพนักงานให้เกิดความก้าวหน้าในอาชีพ
การงาน (Career Path) ทั้งนี้
ได้พัฒนาหลักสูตรการฝึกอบรมให้สอดคล้องและตอบสนองศักยภาพหลัก (Core Competency)
และศักยภาพทางการบริหาร (Managerial Competency) ของบริษัทฯ
และจัดฝึกอบรมให้กับพนักงานทุกระดับอย่างต่อเนื่อง รวมทั้งเร่งพัฒนาระบบ Competency
Computer-Based Testing (CCBT) เพื่อประเมินศักยภาพพนักงานทั้งองค์กร
ซึ่งจะเป็นประโยชน์ต่อการวางแผนและพัฒนาพนักงาน ทั้งในระดับภาพรวมขององค์กรและรายบุคคล

นอกจากนี้ บริษัทฯ ได้พัฒนาและจัดหลักสูตรที่เสริมสร้างศักยภาพเฉพาะทางวิชาชีพ (Functional
Competency) ได้แก่ หลักสูตรการบริการผู้โดยสารภาคพื้น การบริการบนเครื่องบิน
การขนส่งสินค้าทางอากาศ ความปลอดภัย การตลาดและการขาย ภาษาและวัฒนธรรม
โดยบูรณาการทุกหลักสูตรไว้ใน Training Roadmap ซึ่งจัดทำขึ้นตามตำแหน่งงาน
เพื่อเป็นมาตรฐานในการพัฒนาพนักงานตั้งแต่ระดับต้นจนถึงผู้บริหารระดับสูง

บริษัทฯ เร่งดำเนินการจัดอบรมหลักสูตรและโครงการต่างๆ ที่จะส่งเสริมความเป็นเลิศในภูมิภาค
เช่น โครงการ TG Ambassador
โดยมีวัตถุประสงค์เพื่อให้ความรู้เกี่ยวกับผลิตภัณฑ์และบริการต่างๆ ของบริษัทฯ
เสริมสร้างทัศนคติและพฤติกรรมของพนักงานในส่วนงานปฏิบัติการ (Frontline Staff)
ของบริษัทฯ ให้มุ่งเน้นการบริการลูกค้าโดยปฏิบัติหน้าที่เสมือนตัวแทนบริษัทฯ
ในการนำเสนอผลิตภัณฑ์และบริการต่างๆ ของบริษัทฯ เพื่อให้ลูกค้าเกิดความประทับใจ ขณะเดียวกัน
บริษัทฯ
สนับสนุนให้พนักงานเพิ่มขีดความสามารถในการใช้ภาษาต่างประเทศและสร้างเสริมประสบการณ์
อันจะก่อให้เกิดความเข้าใจในวัฒนธรรมนานาชาติของเจ้าของภาษานั้นๆ
โดยได้จัดทำแผนการอบรมภาษาที่ 3 โดยเริ่มจากพนักงานในส่วนงานปฏิบัติการ (Frontline
Staff) ซึ่งระยะแรก ประกอบด้วย ภาษาจีน ญี่ปุ่น ฝรั่งเศส เยอรมัน และเกาหลี
อันเป็นกลยุทธ์ในการสร้างทีมงานให้มีทักษะที่หลากหลาย (Multi-Skilled Workforce)

สำหรับการฝึกอบรมด้านกลุ่มวิชาชีพบริการภาคพื้น บริษัทฯ ได้ปรับหลักสูตรกลุ่มวิชาด้านความปลอดภัย
อาชีวอนามัย คุณภาพ และความมั่นคงทางการบิน (Workplace Safety, Quality and
Aviation Security) เพื่อให้เนื้อหาครอบคลุมถึงกฎหมาย กฎกระทรวง
รวมถึงข้อบังคับของสมาคมการขนส่งทางอากาศระหว่างประเทศ (International Air
Transport Association : IATA) และองค์การการบินพลเรือนระหว่างประเทศ
(International Civil Aviation Organization : ICAO)
และเพื่อเพิ่มศักยภาพและประสิทธิภาพในการปฏิบัติงานของบุคลากร เช่น
หลักสูตรเจ้าหน้าที่ความปลอดภัยในการทำงานสำหรับพนักงานระดับหัวหน้าและระดับบริหาร
ซึ่งบริษัทฯ ได้รับการอนุมัติขึ้นทะเบียนเป็นหน่วยฝึกอบรมเจ้าหน้าที่ความปลอดภัย (จป.)
จากกรมสวัสดิการและคุ้มครองแรงงาน กระทรวงแรงงาน

บริษัทฯ ได้จัดโครงการนำร่องโดยนำ e-Learning Software “Tell-me-More”
เพื่อใช้ในการอบรมภาษาต่างประเทศ 7 ภาษา แก่พนักงานทุกฝ่าย พร้อมกับเริ่มพัฒนา
e-Courseware และ e-Library
เพื่อมุ่งเน้นให้ห้องสมุดเป็นศูนย์ข้อมูลและข่าวสารที่มีการบริการอย่างมีประสิทธิภาพ

บริษัทฯ
ได้ริเริ่มโครงการความร่วมมือทางวิชาการกับพันธมิตรและแลกเปลี่ยนประสบการณ์กับสถาบันการศึกษาต่างๆ
ทั้งในประเทศและต่างประเทศ โดยจัดหลักสูตรและการสัมมนาในหัวข้อต่างๆ อย่างต่อเนื่อง ที่สำคัญ
คือ โครงการ Executive Program
เพื่อพัฒนาทักษะด้านการบริหารให้กับผู้บริหารระดับสูงของบริษัทฯ

ด้านการเสริมสร้างทัศนคติ ค่านิยม และวัฒนธรรมองค์กร บริษัทฯ ได้ปลูกฝังวิสัยทัศน์ ค่านิยมหลัก
(Core Value)
ให้กับพนักงานก่อนการอบรมหลักสูตรต่างๆ และได้กำหนดวัฒนธรรม “THAI Spirit”
(Teamwork, Happiness, Awakening, Inspiration)
ให้เป็นวัฒนธรรมของพนักงานทั่วทั้งองค์กร

3.1.2 การดำเนินงานของหน่วยธุรกิจ

การบริการลูกค้าภาคพื้น

ด้วยนโยบายที่มุ่งเน้นความเป็นเลิศในการบริการเพื่อสร้างความประทับใจและความพึงพอใจสูงสุดแก่ลูกค้า
โดยเสนอการบริการภาคพื้นแบบวิถีไทยที่สะดวก รวดเร็ว
มีคุณภาพเหนือความคาดหมายและครบวงจรอย่างสมบูรณ์และต่อเนื่อง
ทั้งในรูปของผลิตภัณฑ์และสิ่งอำนวยความสะดวกที่ได้มาตรฐานสากล และการให้บริการของพนักงาน
นับจากที่บริษัทฯ ได้ย้ายฐานปฏิบัติการไปยังท่าอากาศยานสุวรรณภูมิในเดือนกันยายน 2549 บริษัทฯ
ได้จัดบริการห้องรับรองพิเศษพร้อมบริการและ
สิ่งอำนวยความสะดวกต่างๆ แก่ผู้โดยสารชั้นหนึ่งและชั้นธุรกิจอย่างครบถ้วนสมบูรณ์
เพื่อมอบประสบการณ์การเดินทางที่เหนือกว่าความคาดหมายของผู้โดยสาร
โดยมีบริการต้อนรับตั้งแต่บริเวณชานชาลา (Curbside Service)
การตรวจรับบัตรโดยสารในห้องรับรองพิเศษสำหรับผู้โดยสารชั้นหนึ่ง (Royal First Check-in
Lounge) การจัดเคาน์เตอร์ตรวจรับบัตรโดยสารสำหรับ
ผู้โดยสารชั้นธุรกิจพร้อมที่นั่งพักในบริเวณ Royal Orchid Premium
ช่องทางพิเศษสำหรับพิธีการตรวจคนเข้าเมือง (Fast Track Service)
บริการอาหารและเครื่องดื่มในลักษณะ A-La-Carte Restaurant Concept ในห้อง Royal
Orchid Premium การบริการสปาอย่างครบวงจร พร้อมห้องอบไอน้ำและซาวน่า
ห้องพักผ่อนสำหรับครอบครัว (Private Entertainment/Family Room) มุมเด็ก (Kids
Corner) ศูนย์บริการแบบครบวงจร (One-Stop Service) สำหรับผู้โดยสาร
นับตั้งแต่การสำรองที่นั่ง การให้ข้อมูลเกี่ยวกับการเดินทาง
การบริการพิเศษสำหรับผู้โดยสารที่ต้องการความช่วยเหลือ ได้แก่ เด็ก ผู้สูงอายุ ผู้พิการ
และผู้โดยสารที่เดินทางเป็นครั้งแรก เป็นต้น

นอกจากที่กล่าวข้างต้นแล้ว บริษัทฯ ยังนำเทคโนโลยีสารสนเทศมาให้บริการแก่ลูกค้า ณ
ท่าอากาศยานสุวรรณภูมิ
อย่างครบวงจร (Total IT Solution Approach)
เพื่อความต่อเนื่องและความสะดวกในการบริการอย่างครบวงจรตามแผนพัฒนา Magic Service
Ring เพื่อให้การบริการสอดรับและสัมพันธ์กันแบบ Seamless Service อาทิ การบริการเช็คอิน
ทางอินเทอร์เน็ต (iCheck-in) การเช็คอินด้วยตนเอง (Self-service Check-in) เป็นต้น

นอกจากนี้ บริษัทฯ ยังได้นำระบบ Mobile Information Communication System และระบบ
Personal Digital Assistance (PDA)
มาใช้เพื่อเพิ่มประสิทธิภาพการให้การบริการผู้โดยสารอย่างครบวงจร ณ ท่าอากาศยานสุวรรณภูมิ
และเพิ่มจุดบริการที่ THAI City Air Terminal (TCAT) ที่สถานีรถไฟรัชดา-ลาดพร้าว
ที่สามารถอำนวยความสะดวกให้แก่ผู้โดยสารได้เต็มรูปแบบทั้งการบริการรถรับส่งระหว่าง
TCAT-ดอนเมือง-TCAT หรือการบริการเช็คอิน 24
ชั่วโมงล่วงหน้าก่อนการเดินทางของทุกเที่ยวบินทั้งที่ท่าอากาศยานดอนเมืองและสุวรรณภูมิ

ความมุ่งมั่นในการพัฒนาระบบงานและนวัตกรรมการบริการลูกค้าภาคพื้น
ความพร้อมรวมถึงศักยภาพของพนักงาน
ฝ่ายบริการลูกค้าภาคพื้น เป็นปัจจัยสำคัญที่ทำให้บริษัทฯ บรรลุเป้าหมายของความเป็นเลิศด้านบริการ
อันจะนำไปสู่การเป็น
สายการบินที่ลูกค้าเลือกเป็นอันดับแรกและก้าวไปสู่ความเป็นหนึ่งด้านบริการลูกค้าภาคพื้นในระดับแนวหน้าของโลก

การบริการลานจอดและอุปกรณ์ภาคพื้น

ด้วยความมุ่งมั่นที่จะเป็นผู้ให้บริการลานจอดและอุปกรณ์ภาคพื้นที่ลูกค้าเลือกเป็นอันดับแรก บริษัทฯ
จึงยังคงความเป็นผู้นำในตลาดการให้บริการลานจอดและอุปกรณ์ภาคพื้นด้วยความเชื่อมั่นในคุณภาพของการบริการของบริษัทฯ
จาก
สายการบินลูกค้ารวม 80 สายการบิน บริษัทฯ มีส่วนแบ่งตลาดถึงร้อยละ 71
มีศักยภาพในการรองรับการให้บริการลานจอดของ
ท่าอากาศยานสุวรรณภูมิที่มีพื้นที่ลานจอดกว้างถึง 876,541 ตารางเมตร และจำนวนหลุมจอด 120
หลุมจอด

กลยุทธ์หลักของบริษัทฯ คือ การให้บริการลานจอดและอุปกรณ์ภาคพื้นที่ครบวงจรแบบ One-Stop
Service ด้วยแนวทางหลัก 3 ประการ คือ
คุณภาพการให้บริการในระดับสากลที่พิถีพิถันในทุกรายละเอียดของกระบวนการ การมี
มาตรฐานความปลอดภัยที่ลูกค้าเชื่อมั่นและไว้วางใจ และมาตรฐานที่ตรงต่อเวลาของเที่ยวบิน
ด้วยบุคลากรที่เปี่ยมด้วยทักษะและประสบการณ์ อุปกรณ์ที่มีเทคโนโลยีทันสมัย
ทำให้การให้บริการของกิจกรรมบริการลานจอดและอุปกรณ์ภาคพื้นของบริษัทฯได้รับผลตอบรับที่ดีและได้รับความไว้วางใจจากลูกค้าเป็นอันดับหนึ่งเสมอมา

การดำเนินงานในรอบปีที่ผ่านมา บริษัทฯ
ได้ให้บริการลานจอดและอุปกรณ์ภาคพื้นที่ท่าอากาศยานสุวรรณภูมิสำหรับเที่ยวบินไม่น้อยกว่า
200,000 เที่ยวบิน ทั้งเที่ยวบินของสายการบินไทยและสายการบินต่างชาติ บริษัทฯ
ได้ทดสอบการนำเทคโนโลยีของระบบ Baggage Reconciliation System (BRS)
มาใช้ทำงานร่วมกับระบบคัดแยกสัมภาระอัตโนมัติหรือ Baggage Handling System (BHS)
ซึ่งดำเนินการติดตั้งโดยบริษัท ท่าอากาศยานไทย จำกัด (มหาชน) ณ ท่าอากาศยานสุวรรณภูมิ
เพื่อให้บริการตรวจสอบ คัดเลือก และนำส่งสัมภาระผู้โดยสารไปยังอากาศยาน
เพื่อสร้างความมั่นใจให้กับ
ผู้โดยสารถึงความถูกต้องและป้องกันการสูญหายของสัมภาระ

บริษัทฯ เป็นผู้ให้บริการหลักที่ท่าอากาศยานดอนเมืองสำหรับเที่ยวบินไม่น้อยกว่า 2,000
เที่ยวบินต่อเดือน ทั้งเที่ยวบินของสายการบินไทยและสายการบินต่างชาติ นอกจากนี้ บริษัทฯ
ยังเป็นผู้ให้บริการหลักในท่าอากาศยานภูมิภาคที่มีเที่ยวบินของสายการบินไทยบินไป ทำให้บริษัทฯ
มีรายได้จากการบริการที่ท่าอากาศยานภูมิภาคต่างๆ จำนวนมากด้วยเช่นกัน
โดยเฉพาะที่ท่าอากาศยานนานาชาติส่วนภูมิภาค ได้แก่ ภูเก็ต เชียงใหม่ หาดใหญ่ และอู่ตะเภา
ที่มีสายการบินลูกค้าทั้งของภายในประเทศและต่างประเทศมาใช้บริการอุปกรณ์ภาคพื้นไม่ต่ำกว่าปีละ
150 ล้านบาท

บริษัทฯ
มุ่งเน้นพัฒนาคุณภาพของการให้บริการอย่างต่อเนื่องเพื่อความพึงพอใจสูงสุดของลูกค้าด้วยระบบการบริหารจัดการด้านคุณภาพตามมาตรฐาน
ISO 9001 : 2000 ซึ่งผ่านการรับรองโดย TUV-NORD เป็นระยะเวลายาวนานนับ 10 ปี
สำหรับระบบการจัดการด้านความปลอดภัยอาชีวอนามัยและสภาพแวดล้อมในการทำงานนั้น บริษัทฯ
จัดให้มีการดำเนินงานที่เป็นไปตามกฎหมายด้านความปลอดภัย กฎ ระเบียบ และข้อกำหนดของบริษัท
ท่าอากาศยานไทย จำกัด (มหาชน)
อีกทั้งยังนำมาตรฐานของสมาคมการขนส่งทางอากาศระหว่างประเทศ (International Air
Transport Association : IATA)
เกี่ยวกับความปลอดภัยในลานจอดมาใช้เป็นแนวทางในการจัดการด้านความปลอดภัยให้เป็นไปตามหลักสากล
มีการจัดทำโครงการ Ground Damage Prevention Program (GDPP)
ร่วมกันในทุกกิจกรรมการบริการภายในบริษัทฯ
ส่งผลให้เกิดเอกภาพในการป้องกันและควบคุมงานด้านความปลอดภัยให้เกิดประสิทธิภาพสูงสุดต่อการให้บริการอากาศยานในเขตลานจอด
ประกอบกับความเสี่ยงต่อภัยคุกคามด้านการก่อการร้ายสากลในสภาวะปัจจุบัน บริษัทฯ
ได้ติดตั้งระบบการรักษาความปลอดภัย ซึ่งประกอบด้วยระบบกล้องทีวีวงจรปิด (Close Circuit
Television : CCTV) และระบบควบคุมการตรวจสอบการเข้าออกของบุคคล (Access
Control) ที่นำหลักการระบบตรวจสอบข้อมูลชีวภาพ หรือ Biometrics
มาใช้เพื่อควบคุมงานด้านการรักษาความปลอดภัยในพื้นที่การปฏิบัติงาน นอกจากนี้
สิ่งที่สร้างความโดดเด่นในการให้บริการของกิจกรรมบริการลานจอดและอุปกรณ์ภาคพื้นอีกประการหนึ่ง
คือ การให้บริการทำความสะอาดภายในอากาศยานด้วยมาตรฐาน Secure Clean
ซึ่งเป็นแนวทางจากประเทศอังกฤษที่บริษัทฯ ให้บริการแก่ลูกค้าพิเศษมาเป็นเวลากว่า 4 ปี
โดยพนักงาน
ทำความสะอาดในห้องโดยสารเครื่องบินทุกคนจะผ่านการอบรมจนมีความรู้ความสามารถและความเชี่ยวชาญในการเป็น
คนช่างสังเกตสภาพแวดล้อม ตลอดจนพฤติกรรมของคนทำงานรอบๆ
ข้างว่ามีสิ่งแปลกปลอมหรืออยู่ในข่ายต้องสงสัย
ทั้งตัวบุคคลและสิ่งของ
นับตั้งแต่เริ่มการปฏิบัติงานในลานจอดจนถึงตัวอากาศยานและบริการนี้ได้สร้างความพึงพอใจให้แก่
ลูกค้าเสมอมา อีกทั้งช่วยส่งเสริมให้มาตรการด้านความมั่นคงทางการบินของบริษัทฯ
เป็นไปอย่างมีประสิทธิภาพและรัดกุมมากยิ่งขึ้นด้วยมาตรฐาน คุณภาพ ความปลอดภัย
และการรักษาความปลอดภัย จนทำให้บริษัทฯ
ได้รับการรับรองมาตรฐานการตรวจประเมินความปลอดภัยด้านการปฏิบัติการของสมาคมการขนส่งทางอากาศระหว่างประเทศ
(IATA Operational Safety Audit : IOSA) อย่างต่อเนื่อง

การบริการพาณิชย์สินค้าและไปรษณียภัณฑ์

ด้วยเป้าหมายในการเป็นผู้นำด้านการให้บริการขนส่งสินค้าและไปรษณียภัณฑ์ทางอากาศ
รวมถึงให้บริการคลังสินค้า
ที่ลูกค้าทั่วโลกต้องการเลือกใช้เป็นอันดับแรก บริษัทฯ
จึงได้ทุ่มเทในการเสริมสร้างศักยภาพความแข็งแกร่ง คุณภาพของผลิตภัณฑ์และบริการ
โดยมุ่งพัฒนาปรับปรุงด้านความเอาใจใส่
การให้บริการในทุกขั้นตอนเพื่อให้ลูกค้าเกิดความพึงพอใจสูงสุด ด้วยแนวคิด “THAI Cargo Thai
Care” ซึ่งเป็นส่วนสำคัญในการสร้างการรับรู้ถึงความมุ่งมั่นของบริษัทฯ ที่เน้นปรัชญา
“ลูกค้าคือหัวใจของการบริการ” รวมถึงการให้บริการด้วยใจ
พร้อมทั้งปลูกฝังวิธีการปฏิบัติงานตามระบบ Value Chain รวมถึงเน้นนโยบายความปลอดภัย
อาชีวอนามัย การสร้างสิ่งแวดล้อมและสภาพแวดล้อมที่ดีในการทำงาน ควบคู่กับการบริการรวดเร็ว
มีประสิทธิภาพด้วยเทคโนโลยีทันสมัยอย่างต่อเนื่อง

  กิจการบริการขนส่งสินค้า พัสดุภัณฑ์ และไปรษณียภัณฑ์

เพื่อสร้างการรับรู้ถึงมาตรฐานการบริการ บริษัทฯ
ให้ความสำคัญกับการสื่อสารกับลูกค้ากลุ่มเป้าหมาย โดยเน้นการโฆษณาและประชาสัมพันธ์
การใช้สื่อส่งเสริมการขาย ณ จุดที่ลูกค้าสัมผัสตราสินค้าได้ (Brand Contact)
การเข้าร่วมในงานนิทรรศการต่างๆ ทั้งในและต่างประเทศ
รวมถึงการจัดโปรแกรมส่งเสริมการตลาด การขายสำหรับลูกค้าอย่างสม่ำเสมอ นอกจากนี้ บริษัทฯ
ยังได้นำเทคโนโลยีสารสนเทศมาพัฒนาระบบงานด้านการบริการลูกค้าเพื่ออำนวยความสะดวกแก่ผู้รับ
ผู้ส่ง ตัวแทนขนส่งสินค้า
และผู้สนใจทั่วไปในการติดตามข้อมูลการขนส่งและตรวจสอบสถานภาพการขนส่งสินค้า รวมทั้ง
ตารางการบินผ่านทางเว็บไซต์ www.thaicargo.com
ที่เปิดให้ลูกค้าสามารถตรวจสอบสถานภาพสินค้าได้ด้วยตนเองตลอด
24 ชั่วโมงทุกที่ทั่วโลก อีกทั้งการพัฒนาระบบสำรองพื้นที่ระวาง (e-Reservation)
ผ่านทางเว็บไซต์ของบริษัทฯ เพื่ออำนวยความสะดวกให้ลูกค้า
ประกอบกับการมุ่งขยายฐานลูกค้าโดยการตั้งตัวแทนขาย (General Sales Agent : GSA)
สำหรับสถานีขายที่มีศักยภาพในการขนส่งสินค้าแต่บริษัทฯ ไม่ได้ทำการบิน (Offline Station)

สำหรับการพัฒนาผลิตภัณฑ์และบริการ บริษัทฯ ให้ความสำคัญกับการขนส่งสินค้าที่มีอัตราค่าระวางสูง
อาทิ
สินค้าประเภท Premium การขนส่งสินค้าของสด (TGFresh) สินค้าเร่งด่วน (TGForce)
ซึ่งเป็นบริการขนส่งแบบรับประกันความผิดพลาด การบริการขนส่งแบบ Door to Door Delivery
ภายใต้ชื่อบริการ Thai Express Cargo (TEC) โดยความ
ร่วมมือกับตัวแทนขนส่งสินค้าและพัสดุภัณฑ์ในประเทศ และการขนส่งสินค้าประเภท Small
Shipment เป็นต้น รวมถึง
การขยายสถานีให้บริการสำหรับสินค้าเร่งด่วนให้ครอบคลุมจุดบินต่างๆ ทั่วโลกให้มากขึ้น

บริษัทฯ มุ่งเน้นหาพื้นที่ระวางเพิ่มโดยร่วมมือกับสายการบินอื่น อาทิ
การทำสัญญาการแบ่งส่วนรายได้พิเศษระหว่างสายการบิน (Special Prorate Agreement :
SPA) การทำ Blocked Space Agreement (BSA)
และการขอซื้อพื้นที่ระวางบรรทุกจากสายการบินพันธมิตร
รวมถึงการจัดหาเครื่องบินเช่าเหมาลำมาใช้บริการตามฤดูกาล
อีกทั้งยังร่วมมือกับบริษัทตัวแทนการขนส่งสินค้าขนาดใหญ่ที่มีเครือข่ายทั่วโลก (Global
Forwarding Agent) เพื่อเพิ่มอัตราบรรทุกในทุกเส้นทาง
และสนับสนุนให้ใช้ประเทศไทยเป็นศูนย์กลางการขนส่งสินค้าผ่านให้มากขึ้น

กิจการบริการคลังสินค้า

บริษัทฯ ได้มุ่งพัฒนาความพร้อมเพื่อรองรับการขยายตัวของปริมาณการขนส่งสินค้าทางอากาศ
ทั้งสินค้าขาเข้า สินค้าขาออก และสินค้าถ่ายลำ
ตลอดจนเพิ่มขีดความสามารถในการแข่งขันได้อย่างมีประสิทธิภาพภายใต้แผนการดำเนินงานด้านต่างๆ
ตามระบบมาตรฐานคุณภาพ ISO 9001 : 2000 อย่างต่อเนื่อง ณ อาคารสินค้าเขตปลอดอากร
ท่าอากาศยานสุวรรณภูมิ ครอบคลุมพื้นที่ 152,000 ตารางเมตร ประกอบด้วย
อาคารสินค้าภายในประเทศ มีพื้นที่ 17,601 ตารางเมตร สามารถรองรับปริมาณสินค้าได้ 88,500
ตันต่อปี และอาคารสินค้าระหว่างประเทศ มีพื้นที่ 95,284 ตารางเมตร
สามารถรองรับปริมาณสินค้าได้ 1,260,000 ตันต่อปี
โดยจัดแบ่งพื้นที่ออกเป็น 4 ส่วนหลักๆ ประกอบด้วย
ส่วนบริการสินค้าสำหรับการบินไทยและสายการบินพันธมิตร มีพื้นที่

30,000 ตารางเมตร ส่วนบริการสินค้าสำหรับสายการบินลูกค้า มีพื้นที่ 25,000 ตารางเมตร
ส่วนบริการสินค้าเร่งด่วน มีพื้นที่ 5,952 ตารางเมตร และส่วนบริการสินค้าสดและผลไม้ มีพื้นที่
10,000 ตารางเมตร นอกจากนี้ ยังได้เตรียมขยายพื้นที่ด้านข้างอาคารสินค้าระหว่างประเทศอีก
6,450 ตารางเมตร เพื่อรองรับปริมาณสินค้าที่เพิ่มสูงขึ้นอย่างต่อเนื่องของสายการบินลูกค้าที่มีอยู่
77 สายการบิน และสายการบินอื่นๆ ที่จะมาขอรับบริการ

บริษัทฯ
ได้จัดบริการพิเศษให้กับลูกค้ากลุ่มเป้าหมายอันจะทำให้ปริมาณการขนส่งสินค้านำเข้าเพิ่มมากยิ่งขึ้น
ด้วยการจัดตั้ง Express Cargo Center เพื่อให้บริการส่วนพิธีการศุลกากรทางอิเล็กทรอนิกส์
(Customs EDI Service)
สนองตอบความต้องการของผู้นำเข้าสินค้าเร่งด่วน
โดยเฉพาะอย่างยิ่งสินค้าเร่งด่วนส่งออกได้จัดให้มีช่องทางพิเศษสำหรับ
ผู้ส่งออกหรือตัวแทนผู้ส่งออกที่ได้จดทะเบียนผู้ประกอบการสินค้าเร่งด่วนไว้กับกรมศุลกากร

บริษัทฯ ได้จัดตั้งศูนย์บริการสินค้าสดและผลไม้ ซึ่งได้ติดตั้งระบบควบคุมอุณหภูมิเต็มพื้นที่
มีห้องเย็นที่สามารถปรับเปลี่ยนอุณหภูมิได้ตามประเภทแต่ละชนิดของสินค้า
โดยเน้นการรักษาคุณภาพและความสดของสินค้า ด้วยการควบคุมอุณหภูมิอย่างต่อเนื่อง (Cool
Chain) เริ่มจากการรับสินค้าเข้า การเคลื่อนย้าย รวมถึงการส่งสินค้าออก
เพื่อให้ผลิตภัณฑ์สินค้าทางการเกษตร สินค้าพิเศษ และสินค้าที่ต้องควบคุมอุณหภูมิ เช่น
ยาและเวชภัณฑ์ เป็นต้น ได้รับการควบคุมอุณหภูมิตามที่กำหนด
จึงรักษาสินค้าให้คงสภาพดีตั้งแต่สถานีต้นทางจนถึงสถานีปลายทาง

บริษัทฯ จัดให้มีการบริการลูกค้าในโครงการ Excellent Cargo Care Project
ที่ช่วยอำนวยความสะดวกเป็นพิเศษให้กับผู้นำเข้าหรือลูกค้ากลุ่มเป้าหมาย
โดยเฉพาะในการดำเนินการพิธีการศุลกากรระบบอิเล็กทรอนิกส์ไร้เอกสาร (e-Paperless)
เพื่ออำนวยความสะดวกให้กับผู้นำเข้าหรือลูกค้าในการส่งข้อมูลเข้าสู่ระบบอิเล็กทรอนิกส์ของกรมศุลกากร
จึงดำเนินการผ่านพิธีการศุลกากรได้อย่างรวดเร็ว

นอกจากนี้ บริษัทฯ ยังมุ่งพัฒนาการให้บริการเสริมเพิ่มรายได้
โดยมีแผนการให้บริการจัดบรรทุกสินค้า (Build Up)
แทนบริษัทตัวแทนผู้ส่งออกที่ไม่มีความพร้อมในเขตปลอดอากร
การให้บริการดังกล่าวจะสามารถสร้างความพึงพอใจให้กับลูกค้าได้เป็นอย่างดี

+---------------------------------+------------+----------+----------+
| การบริการพาณิชย์สินค้าและไปรณียภัณฑ์    | สำ         | ปี 2550   | ปี 2549   |
|                                 | หรับงวดตั้งแต่ |          |          |
|                                 |            |          |          |
|                                 | วันที่ 1 ต.ค. |          |          |
|                                 | 2550       |          |          |
|                                 |            |          |          |
|                                 | ถึง 31 ธ.ค. |          |          |
|                                 | 2550       |          |          |
+---------------------------------+------------+----------+----------+
| รายได้ (ล้านบาท)                  | 5,826      | 21,435   | 21,517   |
|                                 |            |          |          |
| (Freight and mail revenue (Baht |            |          |          |
| Million))                       |            |          |          |
+---------------------------------+------------+----------+----------+
| ปริมาณการขนส่งพัสดุภัณฑ์ (ล้านตัน-กม.)  | 669.4      | 2,382.2  | 2,047.5  |
|                                 |            |          |          |
| (Revenue Freight Ton-kilometer  |            |          |          |
| (Million))                      |            |          |          |
+---------------------------------+------------+----------+----------+
| ระวางบรรทุกพัสดุภัณฑ์ (ล้านตัน-กม.)    | 1,159.7    | 4,400.6  | 3,780.3  |
|                                 |            |          |          |
| (Available Dead Load            |            |          |          |
| Ton-kilometer (Million))        |            |          |          |
+---------------------------------+------------+----------+----------+
| อัตราส่วนการบรรทุกพัสดุภัณฑ์ (ร้อยละ)   | 57.7       | 54.1     | 54.2     |
|                                 |            |          |          |
| (Freight Load Factor (%))       |            |          |          |
+---------------------------------+------------+----------+----------+
| รายได้จากพัสดุภัณฑ์เฉลี่ยต่อหน่วย        | 8.3        | 8.58     | 10.00    |
| (บาท/ตัน-กม.)                    |            |          |          |
|                                 |            |          |          |
| (Freight Yield (Baht/RFTK))     |            |          |          |
+---------------------------------+------------+----------+----------+

หมายเหตุ : รายได้ไม่รวมเงินประกันภัย (War Risk Surcharge) และค่าธรรมเนียมน้ำมัน
(Fuel Surcharge) เรียกเก็บจากลูกค้า

ครัวการบิน

บริษัทฯ
ได้พัฒนามาตรฐานและขีดความสามารถของครัวการบินในการรองรับการขยายตัวของธุรกิจจนประสบความสำเร็จอย่างสูง
โดยปัจจุบันบริษัทฯ มีสถานประกอบการหลักในการผลิตอาหารถึง 3 แห่ง มีกำลังการผลิตเฉลี่ย
75,000 ชุดต่อวัน ให้บริการผลิตอาหารขึ้นเครื่องบินสำหรับสายการบินลูกค้าชั้นนำกว่า 58
สายการบิน รวมทั้งสายการบินไทย โดยตั้งแต่วันที่ 1 ตุลาคม 2550 ถึงวันที่ 31 ธันวาคม 2550
บริษัทฯ ผลิตอาหารขึ้นเครื่องได้ถึง 5.1 ล้านชุด

เพื่อเสริมสร้างความเป็นเลิศ ทั้งในด้านคุณภาพและการบริการอัน
จะนำมาซึ่งความพึงพอใจสูงสุดของลูกค้า ใน
ปี 2550 บริษัทฯ ได้พัฒนางานในด้านต่างๆ อย่างต่อเนื่อง โดยได้กำหนดค่านิยม
“ตอบสนองความต้องการของลูกค้าด้วยความซื่อสัตย์และมีจรรยาบรรณวิชาชีพ” (Answering
Customer’s Needs with Integrity) มาตลอด รวมทั้งธำรงรักษามาตรฐาน
สุขลักษณะและความปลอดภัยของอาหาร บริษัทฯได้รับการรับรองระบบ Halal-GMP/HACCP
(Halal Q) จากจุฬาลงกรณ์มหาวิทยาลัย เมื่อวันที่ 1 กันยายน 2550
และจะมีการลงนามความตกลงขอการรับรองระบบ Halal จากคณะกรรมการ
อิสลามประจำจังหวัดสมุทรปราการภายในเดือนกุมภาพันธ์ 2551 รวมทั้งได้ขอใช้ตรารับรองระบบ
Halal จากคณะกรรมการกลางอิสลามแห่งประเทศไทยภายในเดือนมกราคม 2551 นี้ด้วย
ซึ่งในขั้นต่อไป บริษัทฯ
ได้เตรียมการเพื่อขอการรับรองระบบการจัดการอาชีวอนามัยและความปลอดภัย ตามมาตรฐาน
Occupational Health and Safety Assessment Series (OHSAS 18001 : 2007)
แก่ครัวการบินให้ได้รับการรับรองภายในปี 2551 อีก 1 การรับรอง

ในการพัฒนาคุณภาพผลิตภัณฑ์และการใช้ทรัพย์สินของบริษัทฯ ให้เกิดประโยชน์สูงสุด บริษัทฯ
ได้ลงทุนปรับปรุงและพัฒนาให้อาคารโภชนาการที่ดอนเมืองเป็นศูนย์กลางการผลิต Bulk Bakery
รองรับธุรกิจ Puff & Pie ทั้งหมด ผลิตน้ำผลไม้รวมและน้ำชามะขาม ผลิต Ready-made Basic
Sauce in bulk เช่น brown sauce, tomato concasse, curry sauce, curry
paste, Thai chili paste บรรจุใน Retort Pouch จำหน่ายในต่างประเทศ
รวมทั้งผลิตใช้ในกิจกรรมของครัวการบินเอง
เป็นการลดต้นทุนวัตถุดิบ
อีกทั้งจะทำให้รสชาติอาหารบนเครื่องบินการบินไทยและสายการบินลูกค้าได้มาตรฐานและคงที่
อีกด้วย รวมถึงการจัดตั้งศูนย์การฝึกอบรมด้านอาหารและ Catering ภายในปี 2551
อีกทั้งยังมีโครงการก่อสร้างครัวการบิน
ที่ท่าอากาศยานกระบี่ เพื่อเพิ่มศักยภาพให้แก่บริษัทฯ
ด้านการสนับสนุนอาหารภัตตาคารและอาหารขึ้นเครื่องบิน คาดว่า
การก่อสร้างจะแล้วเสร็จประมาณกลางปี 2552

ด้านการพัฒนาอาหาร บริษัทฯ เน้นการสร้างสรรค์และพัฒนารสชาติและรูปลักษณ์ของอาหารโดย
Executive Chef, Executive Sous Chef และ Chef ทั้งชาวต่างชาติ และ ชาวไทยจำนวน
17 คน เน้นการสร้างสรรค์อาหารในแบบต้นตำรับ บนพื้นฐานความเชื่อที่ว่า
“รสชาติต้องมาจากเชื้อชาติ” มีการเปลี่ยนเมนูใหม่ทุก 15 วัน เพื่อสร้างความแตกต่าง
รวมถึงแผนการแลกเปลี่ยนพ่อครัวกับกลุ่มพันธมิตร สตาร์ อัลไลแอนซ์
โดยมีจุดมุ่งหมายเพื่อแลกเปลี่ยนความรู้ และเทคนิคการทำอาหารระหว่างกัน

นอกเหนือจากการผลิตอาหารเพื่อให้บริการแก่สายการบินแล้ว บริษัทฯ ยังมีกิจกรรมภาคพื้น อาทิ
การเปิดให้บริการร้านเบเกอรี่ Puff & Pie กว่า 39 สาขา
รวมถึงการจัดจำหน่ายเบเกอรี่ในรูปแบบ Wholesales ภายใต้ชื่อ Puff & Pie Supreme
Bakery Delight เมื่อวันที่ 1 มีนาคม 2550 ซึ่งได้รับความสนใจเป็นอย่างมาก ในปี 2550
ได้เปิดดำเนินการได้ประมาณ 20 สาขา และคาดว่าจะสามารถเปิดได้จำนวน 80 สาขา ภายในปี
2551 บริษัทฯ ยังให้บริการภัตตาคารและห้องรับรอง ณ ท่าอากาศยานสุวรรณภูมิ เชียงใหม่
เชียงราย ภูเก็ต และกระบี่ งานจัดเลี้ยงทั้งในและนอกสถานที่
งานให้บริการอาหารและเครื่องดื่มสำหรับ Special Event และการบริการห้องอาหารพนักงาน 5
แห่ง ครัวการบินสามารถทำรายได้ระหว่างเดือนตุลาคม ถึงเดือนธันวาคม 2550 ให้แก่บริษัทฯ
เป็นเงิน 1,862 ล้านบาท

การบริการซ่อมบำรุงอากาศยาน

ด้วยความมุ่งมั่นในการซ่อมบำรุงอากาศยานให้มีความปลอดภัยสูงสุดควบคู่ไปกับการพัฒนาประสิทธิภาพการปฏิบัติงาน
เพื่อเพิ่มคุณภาพการให้บริการให้สูงขึ้นบนมาตรฐานความปลอดภัยด้านการขนส่งทางอากาศ
ตามข้อกำหนดของกรมการขนส่งทางอากาศของประเทศไทยและองค์การบริหารการบินในต่างประเทศ
ทั้งองค์การบริหารการบินแห่งสหรัฐอเมริกา (Federal Aviation Administration : FAA)
องค์การความปลอดภัยด้านการบินแห่งสหภาพยุโรป (European Aviation Safety Agency :
EASA) และองค์การขนส่งทางอากาศของประเทศลูกค้า
รวมทั้งมาตรฐานการบริหารจัดการด้านคุณภาพ ISO 9001 : 2000 และการดูแลรักษาสิ่งแวดล้อม
ISO 14001 : 1996 ในปี 2550 บริษัทฯ
ได้รับความไว้วางใจใช้บริการจากสายการบินชั้นนำระดับนานาชาติกว่า 50 สายการบินทั่วโลก

บริษัทฯ ได้ปฏิบัติการซ่อมบำรุงระดับต่างๆ ระหว่างวันที่ 1 ตุลาคม 2550 ถึงวันที่ 31 ธันวาคม
2550 ดังนี้ ขั้นลานจอด (Line and Light Maintenance) ที่ท่าอากาศยานสุวรรณภูมิ จำนวน
14,182 ครั้ง แบ่งเป็นฝูงบินของบริษัทฯ 8,429 ครั้ง และสายการบินลูกค้า 5,753 ครั้ง
การซ่อมบำรุงระดับ A-Check จำนวน 199 ครั้ง การซ่อมบำรุงขั้นโรงงาน (Heavy
Maintenance) ระดับ C-Check และ D-Check จำนวน 18 ครั้ง แบ่งเป็นฝูงบินของบริษัทฯ 13
ครั้ง และสายการบินลูกค้า 5 ครั้ง การซ่อมบำรุงเครื่องยนต์แบบCF6-80C2 ให้กับฝูงบินของบริษัทฯ
จำนวน 6 ครั้ง การซ่อมบำรุงเครื่องยนต์แบบ RR Trent 800 ให้กับฝูงบินของบริษัทฯ จำนวน 6
ครั้ง การซ่อมบำรุงเครื่องยนต์แบบ CF6-50C2 ให้กับสายการบินลูกค้าจำนวน 7 ครั้ง

บริษัทฯ ได้ดำเนินโครงการปรับปรุงห้องโดยสารของเครื่องบินแบบโบอิ้ง 777-300 จำนวน 6 ลำ
ซึ่งจะแล้วเสร็จ
ภายในต้นปี 2552 และได้ผนวกการซ่อมตามระยะเวลาที่กำหนดของเครื่องบินทั้ง 6
ลำด้วยในคราวเดียวกัน เพื่อลดระยะเวลาการจอดเครื่องบินให้สั้นลง

ด้านการให้บริการสายการบินลูกค้าซึ่งเป็นภารกิจเป้าหมายนั้น บริษัทฯ มุ่งพัฒนาบริการใน 3
เรื่องหลัก คือ คุณภาพ
งานซ่อม ระยะเวลาการซ่อม (Turn Around Time) และราคาซ่อมที่สมเหตุสมผล
ทำให้ตลอดระยะเวลากว่า 10 ปี บริษัทฯ
ได้รับความไว้วางใจจากสายการบินชั้นนำเลือกใช้บริการซ่อมในระดับต่างๆ อย่างต่อเนื่อง
โดยเฉพาะการซ่อมโครงสร้างเครื่องบิน
ขั้นโรงงานนั้น
ได้รับความไว้วางใจจากสายการบินชั้นนำจากญี่ปุ่นและยุโรปที่มีความเชื่อมั่นในความรู้ความชำนาญและ
คุณภาพในการบริการ ประกอบกับราคาที่ต่ำกว่าแหล่งซ่อมในยุโรปทำให้มีข้อได้เปรียบเหนือคู่แข่ง
และหลังจากการย้ายฐานจากท่าอากาศยานดอนเมืองไปยังท่าอากาศยานสุวรรณภูมิ
ทำให้ศูนย์ซ่อมบำรุงอากาศยานดอนเมืองสามารถขยายขีดความสามารถในการซ่อมเครื่องบินขั้นโรงงานได้มากขึ้น
โดยจัดทำโครงการ Increase Maintenance Capacity (IMC) ในวงเงิน 556
ล้านบาทซึ่งอยู่ระหว่างดำเนินการให้แล้วเสร็จปลายปี 2551

สำหรับการดำเนินงานเพื่อสนับสนุนการซ่อมบำรุงอากาศยาน บริษัทฯ
ได้ดำเนินกลยุทธ์ลดต้นทุนและค่าใช้จ่าย
ในส่วนที่เกี่ยวข้องกับการบริหารจัดการพัสดุ
ซึ่งเป็นภารกิจสำคัญที่ดำเนินการควบคู่ไปกับการซ่อมบำรุงเครื่องบินให้มีความ
ปลอดภัยและมีคุณภาพ โดยได้มีการลงนามในบันทึกความเข้าใจกับ GE Engine Services
Incorporated (GEES) เพื่อเป็นศูนย์กลางความเป็นเลิศ (Center of Excellence)
ในการซ่อมเครื่องยนต์แบบ CF6-80 และ CF6-50 โดยได้รับการสนับสนุนจาก GEES
ในการสำรองอะไหล่ไม่ต่ำกว่า 151 รายการ มูลค่าประมาณ 42 ล้านบาท
ทำให้การซ่อมบำรุงเครื่องยนต์มีความรวดเร็ว
และสามารถลดค่าใช้จ่ายในการจัดหาและจัดเก็บอะไหล่ไปพร้อมกัน ส่วนการซ่อมเครื่องยนต์แบบอื่นๆ
อาทิ PW4000 ได้เจรจาเปลี่ยนแปลงข้อตกลงจากการคิดค่าซ่อมตามชั่วโมงแรงงานและพัสดุที่ใช้
(Time and Material Basis) เป็นการซ่อมบำรุงแบบประกันอายุการใช้งานของอุปกรณ์
(Maintenance Cost Guarantee : MCG) กับแหล่งซ่อม
ทำให้สามารถควบคุมค่าซ่อมไม่ให้สูงเกินเพดานที่กำหนดไว้ นอกจากนี้
ได้มีการลงนามในสัญญาการบริหารจัดการพัสดุ (Integrated Materials Management
Program : IMM) กับโบอิ้ง โดยการลงนามในสัญญา IMM
นี้มีจุดประสงค์เพื่อเพิ่มประสิทธิภาพในการจัดซื้อจัดหา Expendable Parts (IMM Parts)
ซึ่งรูปแบบการดำเนินงานทางโบอิ้งจะเป็นผู้จัดการด้าน Inventory ของ IMM Parts
ที่เก็บอยู่ที่คลังสินค้าของบริษัทฯ โดยจะจัดการสำรองอะไหล่ให้พอเพียงต่อความต้องการของบริษัทฯ
ทั้งนี้ IMM parts
ดังกล่าวจะเป็นของโบอิ้งหรือซัพพลายเออร์ของโบอิ้ง ด้วยลักษณะเช่นนี้ ทำให้บริษัทฯ
ประหยัดค่าใช้จ่ายสำหรับการถือครองอะไหล่คงคลังได้ในส่วนหนึ่ง

ด้านการเพิ่มประสิทธิภาพการบริหารงานซ่อม บริษัทฯ นำแนวคิดการบริหารงานของ Balanced
Scorecard เป็นระบบการจัดการกลยุทธ์หลักของบริษัทฯ
ซึ่งเป็นเครื่องมือสำหรับกำหนดทิศทางการดำเนินงานของหน่วยธุรกิจต่างๆ
ให้เป็นไปในแนวทางเดียวกัน เพื่อผลักดันให้บริษัทฯ สามารถบรรลุเป้าหมายที่วางไว้ นอกจากนี้
บริษัทฯ ได้ดำเนินการนำเทคโนโลยีการบริหารจัดการทรัพยากร (Enterprise Resource
Planning : ERP) มาใช้งานเพื่อสนับสนุนการจัดการงานซ่อม
อากาศยานให้มีประสิทธิภาพสูงสุด ซึ่งจะเริ่มใช้งานในวันที่ 6 ตุลาคม 2550
ประกอบกับการนำวิธีการของ Six Sigma
เข้ามาพัฒนาขบวนการอย่างต่อเนื่องเป็นปีที่ 7
ทำให้สามารถลดเงินลงทุนและค่าใช้จ่ายในการซ่อมได้อย่างต่อเนื่อง

การดำเนินงาน ณ ท่าอากาศยานสุวรรณภูมิ

ในฐานะสายการบินแห่งชาติ บริษัทฯ
ได้สนองนโยบายของรัฐบาลในการพัฒนาท่าอากาศยานสุวรรณภูมิให้เป็น
ศูนย์กลางการบินของภูมิภาคเอเชียอาคเนย์ ด้วยการลงทุนก่อสร้างอาคารสถานที่
พร้อมสิ่งอำนวยความสะดวกที่ทันสมัยครบวงจรและมีประสิทธิภาพตามมาตรฐานสากล
โครงการลงทุนของบริษัทฯ ณ ท่าอากาศยานสุวรรณภูมิ ประกอบด้วย 6 กิจกรรม ได้แก่

-   กิจกรรมศูนย์ซ่อมบำรุงอากาศยาน

-   กิจกรรมบริการลานจอดและอุปกรณ์ภาคพื้น

-   กิจกรรมการบริการลูกค้าภาคพื้น

-   กิจกรรมครัวการบิน

-   กิจกรรมการพาณิชย์สินค้าและไปรษณียภัณฑ์

-   กิจกรรมศูนย์ปฏิบัติการ

กิจกรรมดังกล่าวได้เปิดให้บริการอย่างครบวงจร เริ่มตั้งแต่วันเปิดใช้ท่าอากาศยานสุวรรณภูมิในวันที่
28 กันยายน 2549 แต่เนื่องจากท่าอากาศยานสุวรรณภูมิมีขนาดใหญ่
และมีพื้นที่ให้บริการกว้างขวางกว่าท่าอากาศยานดอนเมืองมาก อีกทั้งระบบต่างๆ
ของสนามบินยังไม่สมบูรณ์
ทำให้การดำเนินงานในระยะแรกของการเปิดใช้ท่าอากาศยานสุวรรณภูมิมีข้อขัดข้อง
โดยเฉพาะอย่างยิ่งปัญหาสิ่งอำนวยความสะดวกสำหรับผู้โดยสารและผู้ปฏิบัติงานภายในอาคารผู้โดยสาร
ปัญหาความคับคั่งของพื้นที่บริการตรวจรับบัตรโดยสารและกระเป๋าสัมภาระ
ปัญหาการบริหารจัดการระบบกระเป๋าสัมภาระ (Baggage Handling System)
ตลอดจนคลังสินค้าต่างประเทศไม่สามารถเปิดให้บริการแบบเขตปลอดอากร (Customs Free
Zone) ได้ตามที่กำหนด ทำให้มีปริมาณสินค้าคับคั่งภายในพื้นที่ปฏิบัติการของคลังสินค้า อย่างไรก็ตาม
บริษัทฯ ได้ประสานงานกับบริษัท ท่าอากาศยานไทย จำกัด (มหาชน) (Airports of Thailand
Public Company Limited : AOT) ในการแก้ไขปัญหาข้อขัดข้องต่างๆ
และได้รับความร่วมมืออย่างดียิ่ง ทำให้การดำเนินงานสามารถลุล่วงและเข้าสู่ภาวะปกติ

นอกจากนี้ บริษัทฯ ยังได้พัฒนาและเพิ่มขีดความสามารถด้านต่างๆ
เพื่อเป็นการเพิ่มประสิทธิภาพในการให้บริการ
ณ ท่าอากาศยานสุวรรณภูมิ ดังนี้

-   เพิ่มพื้นที่ในการซ่อมบำรุงอากาศยาน โดยขอเช่าพื้นที่ลานจอดอากาศยานเพิ่มอีก 2 หลุมจอด

-   เพิ่มประสิทธิภาพระบบรักษาความปลอดภัย
    โดยนำเทคโนโลยีสมัยใหม่มาใช้ในระบบโทรทัศน์วงจรปิด (Closed Circuit Television
    : CCTV) และติดตั้งกล้องประมวลและวิเคราะห์ภาพ (Video Analytic)

-   เพิ่มประสิทธิภาพและความรวดเร็วในการขนส่ง/ลำเลียงภาชนะและอาหารของกิจกรรมครัวการบิน
    โดยติดตั้งระบบขนส่ง/ลำเลียงภาชนะและอาหารแบบอัตโนมัติ (Material Handling Bin
    System)

-   เพิ่มประสิทธิภาพในการบริหารจัดการสินค้าภายในคลังสินค้า โดยเพิ่มพื้นที่จัดเก็บ Empty
    ULD/Pallet

-   จัดพื้นที่ให้บริการตรวจรับบัตรโดยสารสำหรับผู้โดยสารเดินทางเป็นกลุ่ม (Group Check-in)
    โดยแยกออกจากพื้นที่ตรวจรับบัตรโดยสารผู้โดยสารทั่วไป

-   เพิ่มสิ่งอำนวยความสะดวกสบายภายในห้องรับรองพิเศษสำหรับผู้โดยสารชั้นธุรกิจ เช่น
    ติดตั้งเครื่องฟอกอากาศในห้องสูบบุหรี่ ติดตั้งเครื่องเป่าผมในห้องน้ำ เป็นต้น

การดำเนินงานด้านสิ่งแวดล้อม

บริษัทฯ มีนโยบายสิ่งแวดล้อมที่ชัดเจน และได้ดำเนินการด้านการอนุรักษ์สิ่งแวดล้อมมาอย่างต่อเนื่อง
บริษัทฯ ได้รับการรับรองมาตรฐานสากลด้านการจัดการสิ่งแวดล้อม ISO 14001
ในส่วนของฝ่ายช่าง ณ ศูนย์ซ่อมอากาศยานดอนเมือง อู่ตะเภา และสุวรรณภูมิ นอกจากนี้
ยังได้รับการรับรองมาตรฐาน ISO 14001 ที่สำนักงานใหญ่ สำนักงานหลักสี่ สำนักงานหลานหลวง
และสำนักงานศูนย์ปฏิบัติการ ณ ท่าอากาศยานสุวรรณภูมิ อีกด้วย
การได้รับมาตรฐานการจัดการสิ่งแวดล้อม ISO 14001
ทำให้บริษัทฯ มีกรอบในการจัดการสิ่งแวดล้อมอย่างเป็นระบบ ตั้งแต่การกำหนดนโยบายสิ่งแวดล้อม
การปฏิบัติตามกฎหมายและ
ข้อกำหนดด้านสิ่งแวดล้อม การกำหนดวัตถุประสงค์และเป้าหมายด้านสิ่งแวดล้อม
การจัดทำแผนงานด้านสิ่งแวดล้อม การควบคุม
การปฏิบัติงานเพื่อลดผลกระทบต่อสิ่งแวดล้อม การติดตามและวัดผล
รวมถึงการทบทวนการบริหารจัดการด้านสิ่งแวดล้อม
อย่างต่อเนื่อง บริษัทฯ ได้รับรางวัลจากสำนักงานคณะกรรมการนโยบายรัฐวิสาหกิจ
กระทรวงการคลัง ด้านการดำเนินการเพื่อสังคมและสิ่งแวดล้อมดีเด่นประเภทชมเชย
จากงานรัฐวิสาหกิจดีเด่นประจำปี 2550

แผนงานด้านสิ่งแวดล้อมที่สำคัญ อาทิ แผนการอนุรักษ์พลังงานไฟฟ้า
การใช้ทรัพยากรน้ำอย่างประหยัด การควบคุม
คุณภาพน้ำทิ้ง โครงการนำน้ำทิ้งกลับมาใช้ใหม่ที่สำนักงานใหญ่
การจัดการกระดาษโดยนำกลับมาใช้ซ้ำและการแยกส่งไป
รีไซเคิล การยกเลิกการใช้สาร CFC และก๊าซ Halon
โครงการเพิ่มประสิทธิภาพในการใช้น้ำมันในการปฏิบัติการบิน
การสร้างจิตสำนึกด้านสิ่งแวดล้อมให้กับพนักงาน และโครงการปลูกป่าของบริษัทฯ เป็นต้น
แผนงานและโครงการด้านสิ่งแวดล้อมต่างๆ
นั้นสามารถช่วยลดภาวะโลกร้อนได้ทั้งทางตรงและทางอ้อม

โครงการลงทุนการก่อสร้างในทุกๆ กิจกรรมที่ท่าอากาศยานสุวรรณภูมิของบริษัทฯ
ไม่ว่าจะเป็นกิจกรรมศูนย์ซ่อมบำรุงอากาศยาน ศูนย์ซ่อมบำรุงอุปกรณ์บริการภาคพื้น ครัวการบิน
อาคารศูนย์ปฏิบัติการ และอาคารต่างๆ
ได้ออกแบบโดยคำนึงถึงผลกระทบต่อสิ่งแวดล้อมและรองรับต่อการปฏิบัติตามมาตรฐานสากลด้านการจัดการสิ่งแวดล้อม
ISO 14001 โดยเน้นในด้านการอนุรักษ์สิ่งแวดล้อมและการประหยัดพลังงาน
อาคารทุกหลังจึงออกแบบโดยกำหนดทิศทาง การวางแนวอาคาร
การกำหนดการระบายความร้อนโดยอาศัยธรรมชาติ
การใช้กระจกที่มีประสิทธิภาพในการป้องกันความร้อนเข้าสู่ตัวอาคารโดยใช้กระจกฉนวนกันความร้อน
2 ชั้น (Insulated Double Glazing) โดยชั้นนอกจะเป็น Reflection Glass หรือ
Low E ส่วนอีกชั้นหนึ่งจะทำหน้าที่ป้องกันเสียง รวมถึงป้องกันความร้อนที่จะเข้ามาในตัวอาคาร

นอกจากนี้ การออกแบบที่ช่วยในการประหยัดพลังงานยังมีอีกมากมาย อาทิ
การจัดพื้นที่สาธารณะที่มีคนเข้าออกหรือติดต่อมากไว้ที่จุดเดียวกัน
การใช้วัสดุที่มีคุณภาพในการประหยัดพลังงาน การใช้แผงบังแดดที่ออกแบบให้
แนวนอนยื่นออกจากตัวอาคารทำให้สามารถป้องกันแดดได้ถึงเวลา 16:00 น.
จึงไม่ต้องมีการติดตั้งม่านกันแดดทั้งยังช่วยกระจายแสงเข้าสู่ภายในอาคารทำให้แสงธรรมชาติเข้าสู่พื้นที่ภายในอาคารได้มากขึ้น
นอกจากนี้ยังใช้ภูมิทัศน์ช่วยลดความร้อนและส่งเสริมสภาพแวดล้อมที่ดี เช่น
บริเวณลานพื้นที่กลางอาคารและบริเวณพื้นที่เปิดระหว่างอาคาร
ใช้วิธีการจัดภูมิทัศน์ให้ร่มเงากับผนังอาคารใกล้เคียง และที่สำคัญคือ การบริหารจัดการอาคารต่างๆ
ได้ใช้ระบบการจัดการอาคารอัจฉริยะ Building Automation System
ในการควบคุมประสิทธิภาพ

นอกจากนี้ บริษัทฯ ได้เข้าร่วมกับบริษัท ผลิตไฟฟ้าและน้ำเย็น จำกัด (District Cooling
System and Power Plant Co., Ltd. : DCAP) ในโครงการ Co-Generation
เพื่อนำพลังงานไอน้ำที่เหลือทิ้งนำมาใช้กับกิจกรรมครัวการบินในด้าน
การซักรีดและเครื่องล้างภาชนะ

ในส่วนการกำจัดกากขยะประเภทต่างๆ ในกิจกรรมของบริษัทฯ
มีการออกแบบระบบจัดเก็บน้ำมันที่ใช้งานแล้ว
การแยกเก็บกากเคมี เพื่อนำไปทำลายทิ้งอย่างถูกวิธี
การสร้างโรงบำบัดน้ำเสียที่มีประสิทธิภาพในส่วนของครัวการบินและศูนย์ซ่อมอากาศยาน
และครัวการบินได้ผลิตไบโอดีเซลจากน้ำมันพืชใช้แล้วในกระบวนการผลิต

แผนการปรับฝูงบินใหม่ของบริษัทฯ โดยใช้เครื่องบินรุ่นใหม่นั้นมีผลดีกับสิ่งแวดล้อมโดยตรง
เนื่องจากเครื่องบินรุ่นใหม่ใช้พลังงานเชื้อเพลิงน้อยลงจึงสร้างมลพิษน้อยลง
และมีเสียงที่เบาลงอีกด้วย ตัวอย่างเช่น เครื่องบินแบบแอร์บัส A330
มีระดับเสียงเบากว่ามาตรฐาน Chapter 3 ที่ ICAO กำหนด ประมาณ 19 EPNdB
ส่วนเครื่องบินแบบแอร์บัส A340 มีระดับเสียงเบากว่ามาตรฐาน Chapter 3 ที่ ICAO กำหนด
ประมาณ 24.5 EPNdB เป็นต้น

3.1.3 กิจการที่สนับสนุนการขนส่ง

เปิดเผยในส่วนที่ 2 หน้า 2-4

3.2 ตลาดและภาวะการแข่งขัน

3.2.1 นโยบายการตลาดและการขาย

บริษัทฯ มีนโยบายทางการตลาดภายใต้สภาวะการแข่งขันที่รุนแรงของธุรกิจการบิน
และผลกระทบจากปัจจัย
ภายนอกที่ไม่สามารถควบคุมได้ เช่น ราคาน้ำมันที่เพิ่มสูงขึ้น
โดยการกำหนดนโยบายการตลาดในเชิงรุกอย่างต่อเนื่อง
เพื่อเพิ่มรายได้และส่วนแบ่งการตลาดให้มากขึ้น
ด้วยการรักษาฐานลูกค้าเดิมและแสวงหาลูกค้าใหม่เพิ่มขึ้นโดยเฉพาะอย่างยิ่ง
กลุ่มลูกค้าเป้าหมายที่มีศักยภาพสูง ทั้งกลุ่มผู้โดยสารชั้นหนึ่งและชั้นธุรกิจ (Premium Class)
ไปจนถึงกลุ่มลูกค้าองค์กร (Corporate Client)
ด้วยการดำเนินกลยุทธ์มุ่งเน้นการเพิ่มอัตราการบรรทุกผู้โดยสาร (Cabin Factor)
ในชั้นหนึ่งและชั้นธุรกิจให้สูงขึ้น และการขายผ่านระบบเครือข่ายอย่างมีประสิทธิภาพ
ผ่านเครือข่ายพันธมิตร สตาร์ อัลไลแอนซ์ และสายการบินคู่ค้าอื่น
(Star Alliance and Partner Airlines )
ตลอดจนตัวแทนจำหน่ายเพื่อให้ผู้โดยสารเดินทางสู่จุดหมายทั่วโลกได้อย่างสะดวก
รวดเร็วและด้วยความพึงพอใจสูงสุด โดยมีปัจจัยสนับสนุน ได้แก่ ฝูงบินใหม่ที่ทันสมัย ที่นั่งผู้โดยสาร
อุปกรณ์เพื่อความบันเทิงและผลิตภัณฑ์ภายในเครื่องบินใหม่ ที่ให้ความสะดวกสบายสูง
การเพิ่มจุดบินใหม่ให้ครอบคลุมตลาดที่มีศักยภาพสูง และเพิ่มความถี่ของเที่ยวบินในจุดบินที่สำคัญ
การปรับปรุงภาพลักษณ์องค์กรใหม่ (Corporate Identity) ตลอดจนการให้บริการที่
ท่าอากาศยานสุวรรณภูมิที่ทันสมัย

บริษัทฯ มีแผนการตลาดและการขายที่สำคัญแบ่งเป็นหัวข้อหลัก ได้แก่

3.2.1.1 แผนเพิ่มพูนรายได้ (Enhance Revenue Growth)

-   นำระบบบริหารจัดการรายได้ (Revenue Management System : RMS)
    มาช่วยในการบริหารรายได้
    ให้เกิดประสิทธิผลสูงสุด โดยการตรวจสอบการสำรองที่นั่ง
    วิเคราะห์ข้อมูลจุดเริ่มต้นและปลายทางของการเดินทาง (Origin & Destination)
    และพฤติกรรมการเดินทางของลูกค้า ตลอดจนของตัวแทนจำหน่าย (Travel Agent)
    ที่ทำการสำรองที่นั่งบน
    เที่ยวบิน (booking) เข้ามาช่วยในการจัดการสำรองที่นั่งอย่างมีประสิทธิภาพ
    เพื่อให้สามารถจัดเที่ยวบินและนำเสนอการ
    เดินทางที่ตรงกับความต้องการของลูกค้า
    ช่วยลดปริมาณการสูญเปล่าของที่นั่งในแต่ละเที่ยวบินลง รวมทั้งเน้นการบริหาร
    การขายที่นั่งในแต่ละระดับชั้นราคาให้ได้รายได้สูงสุด

-   พัฒนาระบบ Centralized Intelligent Fares System (CIF) และ CIF On-Line
    Fare Filing
    Systemเป็นการนำเทคโนโลยีสารสนเทศมาช่วยในการบริหารการทำงานในเรื่องการบรรจุข้อมูลราคาค่าโดยสารในระบบการขายแบบเครือข่าย
    (Network Sales) ให้รวดเร็วและเกิดประสิทธิภาพมากยิ่งขึ้น
    โดยเป็นเครื่องมือที่ใช้สนับสนุนสำนักงานขายในแต่ละประเทศ
    ซึ่งจะใช้เป็นข้อมูลในการร่วมมือกันสำรองที่นั่งในแต่ละเที่ยวบินของการบินไทยให้เต็ม
    หรือมีที่นั่งว่างน้อยที่สุด โดยแสดงการตั้งและปรับราคาตั๋วในแต่ละสาขาแบบ Real Time
    ทำให้ผู้โดยสารได้รับความสะดวกและรวดเร็วในการสำรองที่นั่ง ด้วยราคาที่ใกล้เคียงกัน
    ไม่ว่าจะอยู่ที่ใด นอกจากนี้
    ยังช่วยรักษาสมดุลของการสำรองที่นั่งในแต่ละเที่ยวบินไม่ให้เกิดปัญหาเที่ยวบินเต็ม
    หรือล้น และ/หรือที่นั่งว่างเกินไป ซึ่งจะเป็นประโยชน์มากในช่วง High Season

-   เน้นการขายแบบเครือข่าย (Network Sales)
    โดยอาศัยความเป็นสายการบินที่มีเครือข่ายครอบคลุมอย่างกว้างขวาง (Full Network
    Airline) เพื่อเพิ่มรายได้ให้สูงขึ้น
    โดยนอกจากการขายบัตรโดยสารเข้าและออกจากแต่ละสถานีแล้ว
    ยังต้องนำเสนอขายการเดินทางไปยังทุกสถานีในเครือข่ายของการบินไทยและพันธมิตร สตาร์
    อัลไลแอนซ์ แก่ลูกค้าด้วย โดยเฉพาะอย่างยิ่งการขายผ่านกรุงเทพฯ ซึ่งเป็น Hub ของบริษัทฯ
    ผ่านไปยังสถานีอื่นๆ ด้วยการนำข้อมูลการสำรองที่นั่งจากระบบ MIDT (Marketing
    Information Data Tape) มาวิเคราะห์จุดเริ่มต้นและจุดหมายปลายทาง (Origin &
    Destination) เพื่อให้รู้ถึงพฤติกรรมการเดินทางของลูกค้า
    และเพื่อให้สามารถมองเห็นตลาดที่มีศักยภาพได้อย่างชัดเจนขึ้น
    ช่วยให้ฝ่ายขายมีผลิตภัณฑ์ที่หลากหลายมากขึ้น สามารถเข้าถึงลูกค้าที่มีศักยภาพ
    และนำเสนอผลิตภัณฑ์ (Product) ที่ตรงกับความต้องการของลูกค้าได้ดีขึ้น

-   กลยุทธ์การบริหารสินทรัพย์ (Asset Management Strategy)
    โดยเฉพาะการใช้เครื่องบินให้เกิดประโยชน์สูงสุด โดยที่จะไม่เน้นการเปิดเส้นทางบินใหม่
    (New Route) อย่างเดียวแต่จะเพิ่มจำนวนเที่ยวบิน (Increase Frequency)
    ในเส้นทางเดิมที่มีศักยภาพ โดยเฉพาะออสเตรเลีย อินเดีย และจีน
    ด้วยการพัฒนาตลาดที่มีอยู่แล้วให้เกิด
    ประสิทธิภาพสูงสุด

-   จัดแคมเปญส่งเสริมการขายให้ตรงกับความต้องการของลูกค้ากลุ่มเป้าหมาย
    เพื่อเพิ่มรายได้และจำนวนผู้โดยสาร กระตุ้นตลาดช่วงการท่องเที่ยวชะลอตัว
    และแข่งขันกับสายการบินต้นทุนต่ำ เช่น จัดทำบัตรโดยสารราคาพิเศษ Star Alliance
    Thailand Airpass การขายบัตรโดยสารล่วงหน้า (Pre-paid Value Card) ทั้ง THAI
    Value Card และ THAI Value Plus Card เป็นต้น

-   ปรับแผนการตลาดตามช่วงฤดู (High Season/Low Season) โดยมีความยืดหยุ่นต่อการปรับ
    เส้นทางบินและความถี่ของเที่ยวบินให้สอดคล้องกับความต้องการของตลาดในแต่ละช่วงเวลา
    ใช้นโยบายราคา High Demand High Fare อย่างเป็นรูปธรรม
    และดำเนินการส่งเสริมการตลาดเพื่อสร้างแรงจูงใจให้มีการเดินทางในช่วง Low Season
    ตลอดจนร่วมมือกับพันธมิตร Star Alliance และสายการบินคู่ค้าอื่นๆ ในระดับหน่วยงานขาย
    ทำการส่งเสริม
    การขายในช่วง High Season และ Low Season

-   เพิ่มสัดส่วนรายได้จากลูกค้าองค์กร (Corporate Customer) ทั้งในระดับท้องถิ่น (Local)
    ภูมิภาค (Regional) และทั่วโลก (Global)
    โดยจัดตั้งหน่วยงานขายเพื่อดูแลรับผิดชอบบริษัทและองค์กรที่มีเครือข่ายทั่วโลก
    และให้ฝ่ายขายประจำแต่ละสถานีสร้างความสัมพันธ์ที่ดีกับลูกค้าองค์กรอย่างต่อเนื่อง
    โดยเน้นการให้บริการการขายที่ตรงกับความต้องการของลูกค้ามากที่สุด

-   เพิ่มรายได้ผู้โดยสารต่อหน่วย (Passenger Yield) โดยการเจาะกลุ่มผู้โดยสารระดับบน
    (Premium Passenger)
    ในเส้นทางบินที่ผลิตภัณฑ์บนเครื่องบินในชั้นหนึ่งและชั้นธุรกิจสามารถแข่งขันได้
    พร้อมทั้งใช้กลยุทธ์ยกระดับการขาย (Up-Sell) โดยใช้แรงกระตุ้นด้านราคา (Price
    Motivation) แก่ผู้โดยสารที่มีศักยภาพ ซึ่งปกติจะเลือกเดินทางใน
    ชั้นประหยัด ให้ขึ้นมาเดินทางในชั้นธุรกิจแทน โดยใช้ฐานข้อมูลลูกค้าของรอยัล ออร์คิด พลัส
    (Royal Orchid Plus : ROP) ในการเลือกลูกค้า ส่วนในด้านกลยุทธ์การแข่งขันด้วยราคา
    (Pricing Strategy) ทำการสำรวจราคาเทียบกับคู่แข่งอย่างสม่ำเสมอ
    เพื่อให้เกิดความแน่ใจว่าราคานั้นสามารถแข่งขันได้ดี (Competitive Pricing)
    และปรับราคาในเส้นทางที่ผลิตภัณฑ์ของบริษัทฯ สามารถแข่งขันได้ดี (Competitive
    Product) เพื่อเพิ่มรายได้ผู้โดยสารต่อหน่วยให้สูงขึ้น
    รวมทั้งปรับปรุงระบบการให้ผลตอบแทนต่อฝ่ายขาย (Incentive Scheme)
    เพื่อกระตุ้นให้เกิดแรงจูงใจในการขายให้มีคุณภาพมากยิ่งขึ้น

-   ปรับปรุงและพัฒนาการนำระบบ (Reservations Booking Designator : RBD)
    Guideline มาใช้กำหนดราคาขายขั้นต่ำของแต่ละชั้นการสำรองที่นั่ง (Reservation
    Booking Designation) ให้กับสำนักงานขายของบริษัท ฯ ทุกภาคพื้น
    เพื่อประโยชน์ในการบริหารระดับราคาในการจำหน่ายบัตรโดยสารเพื่อให้สอดคล้องกันทั้งระบบ
    และทำให้เกิดรายได้สูงสุดกับบริษัท ฯ (Revenue Maximization)

-   สร้างมูลค่าเพิ่มให้กับผลิตภัณฑ์ สร้างความได้เปรียบในการแข่งขัน และสร้างตลาดใหม่
    โดยเฉพาะ Niche Market ด้วยกลยุทธ์การขายที่นั่งโดยสารควบ (Cross-Sell)
    กับผลิตภัณฑ์อื่นของบริษัทฯ เช่น รายการท่องเที่ยว
    รอยัล ออร์คิด ฮอลิเดย์ (Royal Orchid Holidays : ROH) และทัวร์เอื้องหลวง เป็นต้น

-   ดำเนินการปรับปรุงรายการท่องเที่ยว ทั้งในประเทศและต่างประเทศ ของ Royal Orchid
    Holidays (ROH) หรือทัวร์เอื้องหลวง
    ให้มีความหลากหลายเพื่อตอบสนองความต้องการของลูกค้าทุกกลุ่มเป้าหมาย โดยการจัดทำ
    Market/Consumer Survey ปีละครั้ง เพิ่มช่องทางการจำหน่าย ROH
    ผ่านระบบอินเทอร์เน็ต (Internet) ลดขั้นตอนในการออก Voucher ด้วยระบบ Voucher
    Less เพื่อให้เกิดความสะดวกรวดเร็วและมีความคล่องตัวมากขึ้น
    ตลอดจนจัดตั้งหน่วยงานการตลาดและการขาย ROH Sales & Marketing และจัดทำ ROH
    Customer Database เพื่อให้ทราบถึงลักษณะและประเภทของการท่องเที่ยวที่ลูกค้าพึงพอใจ

3.2.1.2 ปรับปรุงช่องทางจำหน่ายให้ได้ประโยชน์สูงสุด

เพิ่มสัดส่วนการจำหน่ายผ่านระบบอินเทอร์เน็ต โดยเร่งพัฒนาระบบ Online Payment
ให้มีประสิทธิภาพ มีความปลอดภัยสูง สามารถสร้างความมั่นใจในการชำระเงินผ่านระบบให้แก่ลูกค้า
และสามารถครอบคลุมการชำระเงิน
ในหลายรูปแบบ เพื่อให้ลูกค้าสามารถเข้าถึงผลิตภัณฑ์ของบริษัทฯ
ได้โดยตรงอย่างสะดวกและรวดเร็วจากทุกที่ทุกเวลา
และยังช่วยลดต้นทุนในส่วนของรายจ่ายค่าตอบแทนตัวแทนจำหน่าย (Agent Commission) อีกด้วย

-   เพิ่มตัวแทนจำหน่ายแต่ละตลาด เพื่อให้ครอบคลุมและสะดวกต่อลูกค้ามากขึ้น

-   พัฒนาจัดทำ Agency Profiles และระบบติดตามการขายของตัวแทนจำหน่าย (Tracking
    System) ให้มีความพร้อมในการจัดอันดับตัวแทนจำหน่าย (Agency Tiers)
    เพื่อรักษาและกระชับความสัมพันธ์กับตัวแทนจำหน่าย
    ที่มีความสำคัญต่อการขายของบริษัทฯ โดยมุ่งเน้นตัวแทนจำหน่าย (Travel Agent)
    ที่มีชื่อเสียง มีเครือข่ายทั่วโลก

-   จัดทำ (Agency Mileage Incentive Program : AMIP)
    ให้ตัวแทนจำหน่ายเพื่อสร้างแรงจูงใจในการขายบัตรโดยสารของบริษัทฯ อีกทางหนึ่ง

-   เลือกสรรคู่ค้าที่มีความภักดี และมีการพัฒนารายได้ที่สูงขึ้นให้การบินไทยอย่างสม่ำเสมอ

-   ปรับปรุงระบบตรวจสอบการจ่ายเงินให้กับระบบสำรองที่นั่งด้วยคอมพิวเตอร์ (Computer
    Reservation System : CRS) ต่างๆ ให้ตรงกับการขายระบบราคาอัตโนมัติ
    (Centralized Intelligence Fare : CIF)
    เพื่อความถูกต้องและติดตามมาตรการลดค่าใช้จ่ายในการสำรองที่นั่ง (Booking Fees)
    ที่บริษัทฯ ต้องจ่ายให้แก่ระบบสำรองที่นั่งแบบเบ็ดเสร็จ (Global Distribution Systems
    : GDS) ต่างๆ

3.2.1.3 มุ่งเน้นตลาดที่มีศักยภาพ

-   ขยายเครือข่ายการบินของบริษัทฯ ให้จุดบินครอบคลุมตลาดที่มีศักยภาพ โดยมุ่งเน้นตลาดอินเดีย
    ญี่ปุ่น จีน สหรัฐอเมริกา ยุโรป และออสเตรเลีย

    4.  ร่วมมือกับพันธมิตร

-   ส่งเสริมการขนส่งผู้โดยสารระหว่างสายการบินพันธมิตร สตาร์ อัลไลอันซ์
    โดยเฉพาะสายการบินจีนที่เข้าเป็นสมาชิกใหม่ ได้แก่ แอร์ไชน่า และเซี่ยงไฮ้แอร์ไลน์
    โดยให้มีรายได้เพิ่มจากความร่วมมือด้านเครือข่ายการบิน (Network Cooperation)
    ในอัตราที่เพิ่มขึ้น 6% ของรายได้จากการขนส่งผู้โดยสารในปีที่ผ่านมา
    รวมทั้งเพิ่มรายได้จากการขายผลิตภัณฑ์ Star Alliance Fare
    การขายตรงกับกลุ่มลูกค้าบริษัทใหญ่ (Corporate Plus)
    และโปรแกรมการขายการจัดงานประชุมนานาชาติ (Convention Plus)

-   สนับสนุนและเข้าร่วมโครงการลดค่าใช้จ่ายการดำเนินงานและค่าวัสดุอุปกรณ์ เช่น
    โครงการความร่วมมือทางด้านสนามบิน (Move Under One Roof)
    โครงการลดความเสี่ยงในการต่อเครื่อง (Star Connection Center)
    และโครงการจัดซื้อจัดหาวัสดุอุปกรณ์และบริการร่วมกัน (Star Alliance Sourcing)

-   สนับสนุนและเข้าร่วมโครงการสร้างมูลค่าเพิ่มให้ผู้โดยสาร
    โดยเสนอผลิตภัณฑ์ที่มุ่งเน้นความสะดวก หลากหลาย และทันสมัย เช่น
    โครงการส่งเสริมด้านธุรกิจตอบแทนลูกค้าร่วมกับสายการบินพันธมิตร สตาร์ อัลไลอันซ์ (Star
    Loyalty Program) การเพิ่มบริการทางอิเล็กทรอนิกส์ (e-Service Enablement)
    การเพิ่มบริการทางโทรศัพท์มือถือ (Airline Mobile Portal)

-   เพิ่มประสิทธิภาพของระบบและการทำงาน โดยเข้าร่วมโครงการริเริ่มต่างๆ เช่น
    โครงการใช้ฐานระบบสารสนเทศเดียวกัน (Common IT Platform)
    โครงการตรวจสอบเอกสารอัตโนมัติ (Auto Doc Check)
    ซึ่งนอกจากจะเพิ่มความสามารถในการแข่งขันเนื่องจากกลุ่มพันธมิตรอื่นยังไม่มีใช้
    ยังช่วยประหยัดค่าใช้จ่ายการดำเนินงานด้วย

3.2.1.5 สร้างคุณค่าในตราผลิตภัณฑ์ (Brand)

-   สร้างเอกลักษณ์และจุดแข็งของธุรกิจ (Identity and Uniqueness)
    พร้อมกับเสริมสร้างคุณค่าในตราผลิตภัณฑ์ (Brand Value)
    และสร้างความผูกพันที่ยั่งยืนระหว่างลูกค้าและบริษัทฯ
    เพื่อสร้างความได้เปรียบในธุรกิจการบินที่มีการแข่งขันสูง โดยการนำ “Smooth as Silk”
    กลับมาสื่อสารใน Marketing Campaigns ควบคู่ไปกับตราสัญลักษณ์ใหม่ (New Corporate
    Identity) และเสน่ห์ไทย (Touches of Thai) เพื่อเน้นย้ำว่า “Smooth as Silk”
    นอกจากจะเป็นประสบการณ์
    การเดินทางที่ผู้โดยสารสามารถสัมผัสรับรู้ได้ถึงความสะดวกสบาย ราบรื่น นุ่มนวล
    มีระดับแบบไทย ตามเอกลักษณ์ของการบริการที่ดีเลิศจากเสน่ห์แบบไทย(Thai touch,
    World Class and High Trust) แล้ว
    ยังเป็นประสบการณ์ความประทับใจที่เหนือความคาดหมายแบบหนึ่งเดียวในโลกจากการบินไทยอีกด้วย

-   จัดทำ Brand Health Check อย่างต่อเนื่อง
    เพื่อค้นหาความต้องการของลูกค้าจากข้อเท็จจริงที่รู้สึกกับการบินไทย
    ทั้งในด้านทัศนคติต่อชื่อเสียง ภาพลักษณ์ และผลิตภัณฑ์
    ซึ่งสามารถนำผลสรุปจากงานวิจัยมาประมวลผลความแข็งแกร่งของ Brand
    การบินไทยในตลาด

-   สร้างกลยุทธ์ในการสื่อสารทางการตลาดของบริษัทฯ เพื่อเสริมสร้างคุณค่า (Brand Value)

-   วางแผนและพัฒนาตราผลิตภัณฑ์ให้ลูกค้าเกิดความพึงพอใจ และเสริมสร้าง Brand
    ให้มีการเจริญเติบโตอย่างต่อเนื่อง โดยแบ่งความรับผิดชอบ ดูแลรักษา รู้จัก (Brand
    Awareness & Perception) เข้าใจ (Brand Knowledge) และเห็นคุณค่า (Brand
    Equity) อย่างเป็นรูปธรรม

-   สร้างมูลค่าเพิ่มของ Brand ผ่านการสื่อสารการตลาดแบบครบวงจร (Integrated
    Marketing Communication : IMC) เช่น Direct Marketing, Promotion
    Events หรือ Community Sponsorship ต่างๆ

3.2.1.6 Modernize ICT System

-   พัฒนาระบบฐานข้อมูลด้านการตลาดให้มีประสิทธิภาพและแม่นยำ
    เพื่อให้ทราบความต้องการที่แท้จริงของลูกค้าแต่ละกลุ่มเป้าหมาย
    นำไปใช้ในการวางแผนและบริการด้านการตลาด

-   ปรับปรุงระบบบัตรโดยสารให้เป็นบัตรโดยสารอิเล็กทรอนิกส์ทั้งหมด ภายในกลางปี 2551
    ตามข้อกำหนดของ IATA

-   พัฒนาระบบ (Revenue Management System : RMS) Phase 2 Origin &
    Destination Base
    เพื่อให้เกิดการจัดสรรที่นั่งที่ให้รายได้อย่างมีประสิทธิผลและประสิทธิภาพสูงขึ้น

-   พัฒนาระบบ RMS – Reporting System และ Data Warehouse
    เพื่อสร้างฐานข้อมูลที่เป็นระบบ
    และสามารถนำข้อมูลมาใช้ในการตัดสินใจได้อย่างรวดเร็วและแม่นยำยิ่งขึ้น

-   พัฒนารายการสะสมไมล์ รอยัล ออร์คิด พลัส ให้เป็นระบบออนไลน์ เพื่ออำนวยความสะดวกแก่
    ลูกค้าที่เป็นสมาชิกในการรับข่าวสารอิเล็กทรอนิกส์
    และแลกไมล์สะสมจากกลุ่มสายการบินพันธมิตร สตาร์ อัลไลแอนซ์
    โรงแรม และพันธมิตรธุรกิจอื่นๆ ได้ง่ายและสะดวกยิ่งขึ้น

นอกจากนี้ แผนการตลาดที่สำคัญที่ได้ดำเนินมาอย่างต่อเนื่องคือ
การรักษาลูกค้าประจำภายใต้โครงการ
สะสมไมล์รอยัล ออร์คิด พลัส (Royal Orchid Plus) และการพัฒนากิจกรรมการท่องเที่ยว
ภายใต้โครงการรอยัล ออร์คิด
ฮอลิเดย์ (Royal Orchid Holidays) หรือทัวร์เอื้องหลวง

กลยุทธ์หลักที่บริษัทฯ นำมาใช้สร้างความสำเร็จในการพลิกวิกฤติให้เป็นโอกาสทางการตลาดจนบรรลุ
เป้าหมายในการสร้างรายได้ ขยายฐานลูกค้าให้กว้างขวางเช่นนี้ได้ ก็คือ
การทำการตลาดเชิงรุกที่มุ่งเจาะกลุ่มลูกค้าใหม่
ทั้งในแนวลึกและแนวกว้างเพื่อเพิ่มศักยภาพในการสร้างรายได้ที่สูงขึ้น ทั้งนี้ บริษัทฯ
ได้จัดทำแผนส่งเสริมการตลาดที่
ไม่เพียงจะช่วยกระตุ้นและสร้างแรงจูงใจให้นักท่องเที่ยวจากต่างประเทศและในประเทศเลือกใช้บริการเท่านั้น
หากยังเป็นส่วนสนับสนุนนโยบายรัฐบาลในการส่งเสริมการท่องเที่ยวไทยให้ขยายตัว

(ก) การรักษาลูกค้าประจำโดยโครงการรอยัล ออร์คิด พลัส (Royal Orchid Plus)

รายการสะสมไมล์ รอยัล ออร์คิด พลัส เป็นหนึ่งในรายการไมล์สะสมที่ประสบความสำเร็จสูงสุด
ในภาคพื้นเอเชีย และเป็นกลยุทธ์ในการรักษาลูกค้าประจำของบริษัทฯ สมาชิก รอยัล ออร์คิด พลัส
แบ่งออกเป็น 3 ประเภท ได้แก่ บัตรธรรมดา บัตรเงิน และบัตรทอง เมื่อสมาชิก รอยัล ออร์คิด
พลัส เดินทางและแจ้งหมายเลขสมาชิก
จะสามารถรับไมล์สะสมได้จากการใช้บริการทุกสายการบินในกลุ่มพันธมิตร สตาร์ อัลไลแอนซ์
ตลอดจนเครือโรงแรมต่างๆ ทั้งในประเทศและ
ต่างประเทศ บริษัทรถเช่า และบัตรเครดิตคู่สัญญา ทั้งนี้ ไมล์สะสมดังกล่าว
สามารถนำไปแลกบัตรโดยสารและรางวัลเลื่อนชั้นโดยสารจากทางบริษัทฯ
และกลุ่มสายการบินพันธมิตร หรือห้องพักตามโรงแรมต่างๆ และรางวัลอื่นๆ เช่น Thai Shop
นอกจากนี้ ยังได้รับสิทธิประโยชน์อื่นๆ อาทิ สิทธิพิเศษในการสำรองที่นั่งและการตรวจรับเอกสาร
สิทธิการเพิ่มพิกัดน้ำหนักกระเป๋า การเลื่อนชั้นที่นั่งโดยสาร
รวมถึงสิทธิการใช้ห้องรับรองพิเศษของสายการบินในกลุ่มพันธมิตร สตาร์
อัลไลแอนซ์ ทั่วโลกอีกด้วย

บริษัทฯ ได้ประโยชน์ทางการตลาดกับความร่วมมือกับกลุ่มสายการบินพันธมิตร สตาร์ อัลไลแอนซ์
จากการที่มีสมาชิกของกลุ่มสายการบินพันธมิตรเลือกเดินทางกับสายการบินบริษัทฯ
เพราะสามารถสะสมไมล์ได้
หรือสมาชิกเหล่านี้อาจจะเลือกใช้ไมล์ของตนที่มีกับรายการในกลุ่มสายการบินพันธมิตรมาแลกเปลี่ยนเป็นบัตรโดยสารรางวัล
ทั้งนี้ สมาชิกรายการสะสมไมล์นิยมแลกเปลี่ยนไมล์สะสมเพื่อเดินทางบนสายการบินของบริษัทฯ
เพื่อมาท่องเที่ยวยังประเทศไทย ซึ่งเป็นแหล่งท่องเที่ยวที่ได้รับความนิยมแห่งหนึ่งของโลก บริษัทฯ
ได้มีการวางแผนการขาย และจัดสรรที่นั่งว่างเพื่อใช้
รองรับการเดินทางของสมาชิกที่ได้ทำการแลกบัตรโดยสารอย่างเหมาะสม
ซึ่งเป็นการบริหารรายได้จากปริมาณการผลิต
ที่มีอยู่อย่างสูงสุดด้วย

สมาชิกรายการสะสมไมล์ รอยัล ออร์คิด พลัส มีจำนวนเพิ่มสูงขึ้นอย่างต่อเนื่อง เนื่องจากรอยัล
ออร์คิด พลัส เน้นการพัฒนารูปแบบของสิทธิประโยชน์
และของรางวัลที่สอดคล้องกับชีวิตและความเป็นอยู่ของลูกค้าในแต่ละกลุ่มที่มีความต้องการแตกต่างกันไป
อีกทั้ง มีการได้พัฒนา ปรับปรุง การบริการออนไลน์ผ่านทางเว็บไซต์ ให้ความสะดวกสบาย
โดยสามารถแลกของรางวัลต่างๆ และออกบัตรโดยสารรางวัลแบบอิเล็กทรอนิกส์
และขยายสิทธิประโยชน์ของสมาชิกในการมอบรางวัลให้แก่ ครอบครัว เพื่อน หรือบุคคลใดๆ
ตามต้องการ เพื่ออิสระที่มากขึ้นในการแลกของรางวัล ด้วยการ
ลงทะเบียนผู้มีสิทธิ์รับรางวัลทางอินเทอร์เน็ต ซึ่งทำได้อย่างสะดวกสบายตลอด 24 ชั่วโมง
ซึ่งเป็นการสร้างความพึงพอใจ
ให้กับสมาชิก นอกจากนี้ บริษัทฯ ยังใช้ฐานข้อมูลลูกค้า รอยัล ออร์คิด พลัส
ในการทำการตลาดสื่อตรง
และเป็นการเข้าถึงกลุ่มลูกค้าเป้าหมายได้อย่างรวดเร็วและมีประสิทธิภาพ

(ข) การพัฒนากิจกรรมการท่องเที่ยวภายใต้โครงการรอยัล ออร์คิด ฮอลิเดย์ (Royal Orchid
Holidays) หรือทัวร์เอื้องหลวง

โครงการรอยัล ออร์คิด ฮอลิเดย์ เป็นการจัดรายการนำเที่ยวสู่สถานที่ต่างๆ
จากแต่ละจุดบินของบริษัทฯ ให้แก่ผู้โดยสาร โดยให้บริการครอบคลุมทุกด้าน เช่น การพักผ่อน
การศึกษาขนบธรรมเนียมประเพณี วัฒนธรรม และการผจญภัย เป็นต้น
ซึ่งจะช่วยเสริมความเข้มแข็งทางการตลาดและเพิ่มรายได้จากการจำหน่ายบัตรโดยสารแก่บริษัทฯ
ปัจจุบัน บริษัทฯ มีรายการท่องเที่ยวประมาณ 800 รายการ ครอบคลุมสถานที่ท่องเที่ยวใน 116
เมือง 35 ประเทศทั่วโลก รายการ
“เอื้องหลวงพาท่องทั่วโลก” (Discovery The World) เป็นการนำเที่ยวสู่ต่างประเทศ
และรายการ “เอื้องหลวงพาท่องทั่วไทย” (Discovery Thailand)
เป็นการนำท่องเที่ยวภายในประเทศซึ่งมีบทบาทที่สำคัญในการส่งเสริมการท่องเที่ยวให้กับประเทศไทย
และประเทศเพื่อนบ้าน The Great Escape
เป็นพรีเมี่ยมแพ็กเกจที่คัดสรรสถานที่ท่องเที่ยวในฝันสำหรับลูกค้าที่ต้องการ
มีประสบการณ์ท่องเที่ยวที่แตกต่างและสร้างความประทับใจไม่รู้ลืม รวมทั้ง Family Getaway
ก็เป็นอีกทางเลือกหนึ่งสำหรับ
ผู้โดยสารที่เดินทางเป็นครอบครัวจะได้รับสิทธิพิเศษสำหรับเด็กที่อายุต่ำกว่า 12 ปี
ในเรื่องของบัตรโดยสารและบริการต่างๆ
ที่คัดสรรมาโดยเฉพาะ ด้วยจุดหมายปลายทางที่เป็นประสบการณ์และจินตนาการของเด็กๆ
ทั้งในประเทศและต่างประเทศ
ในฐานะที่บริษัทฯ
เป็นสายการบินแห่งชาติและเป็นสายการบินที่ได้รับผลประโยชน์จากการเดินทางมาท่องเที่ยวเมืองไทย
และในบางโอกาสบริษัทฯ ได้ร่วมมือกับการท่องเที่ยวแห่งประเทศไทย
รวมทั้งหน่วยงานภาครัฐและเอกชน ในการจัด
รายการท่องเที่ยวในประเทศไทยอีกด้วย บริษัทฯ
จัดจำหน่ายบัตรโดยสารและรายการท่องเที่ยวผ่านสำนักงานสาขาของบริษัทฯ
และตัวแทนจำหน่ายทั่วโลก ซึ่งมีระบบการสำรองรายการท่องเที่ยว
รวมถึงการออกบัตรโดยสารด้วยคอมพิวเตอร์ การท่องเที่ยวโดยใช้บริการของรอยัล ออร์คิด
ฮอลิเดย์ ถือว่ามีความคุ้มค่าเพราะเป็นรายการที่เลือกสรรมาอย่างดี
ใช้โรงแรมและบริการทัวร์ที่มีมาตรฐานโลก นักท่องเที่ยวที่เดินทางกับรอยัล ออร์คิด ฮอลิเดย์
จะเป็นนักท่องเที่ยวที่มาจากทั่วโลก โดยส่วนใหญ่มาจากทวีปยุโรป ออสเตรเลีย นิวซีแลนด์
สหรัฐอเมริกา และเอเชีย ซึ่งกว่าร้อยละ 90 เป็นรายการท่องเที่ยวที่เดินทางมายังประเทศไทย

บริษัทฯ ยังได้ขยายตลาดรายการท่องเที่ยวรอยัล ออร์คิด ฮอลิเดย์
ไปสู่กลุ่มลูกค้าเป้าหมายใหม่ที่เป็น
นักท่องเที่ยวที่มีกำลังซื้อสูง และเป็นกลุ่มลูกค้าประเภทตลาดเฉพาะ (Niche Market) มากขึ้น
โดยเน้นนำเสนอรายการ
ท่องเที่ยวประเภทพรีเมี่ยม เพื่อสร้างมูลค่าเพิ่มแก่ลูกค้าที่ใช้บริการของบริษัทฯ โดยเฉพาะ ทั้งนี้
บริษัทฯ ได้ร่วมกับ
พันธมิตรธุรกิจท่องเที่ยวกลุ่มต่างๆ อาทิ สนามกอล์ฟ สปา โรงแรม รีสอร์ตชั้นนำ ฯลฯ
ในการเสนอบริการพิเศษ (Exclusive Offer) ให้กับกลุ่มลูกค้าดังกล่าว
ซึ่งเป้าหมายหลักประกอบด้วย นักดำน้ำ นักกอล์ฟ นักท่องเที่ยวที่เข้ามาพักผ่อนเพื่อ
สุขภาพในแบบสปา หรือตรวจเช็คสุขภาพและคู่ฮันนีมูน ซึ่งเป็นกลุ่มที่บริษัทฯ
ขยายการให้บริการครอบคลุมทั้งชาวไทยและชาวต่างประเทศ

นอกจากนี้ รอยัล ออร์คิด ฮอลิเดย์ ได้พัฒนาการขายรายการท่องเที่ยวแบบเบ็ดเสร็จ 2 โครงการ
คือ

1. การออกบัตรรายการท่องเที่ยวอิเล็กทรอนิกส์ (Electronic Tour Order)

เพื่อให้เกิดความสะดวกและคล่องตัวแก่ตัวแทนจำหน่ายและลูกค้ามากขึ้น โดยไม่ต้องใช้บัตรรายการ
ท่องเที่ยว (Voucher)

2. การขายรอยัล ออร์คิด ฮอลิเดย์ ผ่านระบบอินเทอร์เน็ต

เพื่อเพิ่มช่องทางการขายให้มากขึ้น โดยให้ตัวแทนจำหน่ายรายย่อย (Retailer)
สามารถดูข้อมูลและทำการสำรองที่รายการท่องเที่ยวต่างๆ ของ รอยัล ออร์คิด ฮอลิเดย์
ได้โดยตรงผ่านระบบอินเทอร์เน็ต ซึ่งจะช่วยให้ตัวแทนจำหน่ายรายย่อยสามารถเข้าถึง รอยัล
ออร์คิด ฮอลิเดย์ ได้มากขึ้น และจะทำให้การซื้อขายรายการท่องเที่ยวต่างๆ
สะดวกและคล่องตัวมากยิ่งขึ้น

(ค) ระบบพาณิชย์อิเล็กทรอนิกส์ (e-Commerce)

นอกเหนือจากการจำหน่ายบัตรโดยสารโดยผ่านสำนักงานขายของบริษัทฯ
โดยตรงและการจำหน่ายผ่านตัวแทนจำหน่าย (Travel Agent) แล้ว บริษัทฯ
ได้นำระบบเทคโนโลยีสารสนเทศที่ทันสมัยมาใช้ในการขยายช่องทาง
จัดจำหน่าย ด้วยระบบพาณิชย์อิเล็กทรอนิกส์ผ่านเครือข่ายอินเทอร์เน็ต ได้แก่ บริการ Royal
e-Booking
ซึ่งผู้โดยสารสามารถทำการสำรองที่นั่งและออกบัตรโดยสารด้วยตนเองผ่านเว็บไซต์ของบริษัทฯ
นอกเหนือจากบริการ Royal e-Booking บริษัทฯ ยังให้บริการ Royal e-Ticket
ซึ่งผู้โดยสารสามารถสำรองที่นั่งและซื้อบัตรโดยสารอิเล็กทรอนิกส์โดยโทรศัพท์มาติดต่อสำนักงานขายของบริษัทฯ
และแจ้งหมายเลขบัตรเครดิตเพื่อชำระเงิน
และเมื่อถึงวันเดินทางผู้โดยสารเพียงแต่แสดงบัตรประจำตัวประชาชนและบัตรเครดิตดังกล่าวที่เช็คอินเคาน์เตอร์ก็จะได้รับ
Boarding Pass ในการขึ้นเครื่องทันที ส่วนระบบ Royal-
e-Check-in เป็นระบบในการอำนวยความสะดวกให้แก่ผู้โดยสารในการเช็คอินด้วยตนเอง
แบ่งได้เป็น 2 ระบบ ได้แก่ Self Service System (Kiosk) สำหรับผู้โดยสารทั่วไป
มีบริการที่สนามบินภายในประเทศ และ Internet Check-in (i Check-in)
โดยเช็คอินผ่านทางเว็บไซต์ของบริษัทฯ จากเมืองต่างๆ ที่ใช้ระบบเช็คอินของบริษัทฯ
ทั้งภายในประเทศและต่างประเทศ
ซึ่งเป็นการลดขั้นตอนในการเลือกที่นั่งและใส่หมายเลขบัตรสะสมไมล์
เนื่องจากผู้โดยสารสามารถทำได้ด้วยตนเอง
เมื่อถึงสนามบินผู้โดยสารเพียงติดต่อพนักงานเพื่อรับบัตรที่นั่ง ตรวจเอกสารการเดินทางและสัมภาระ
ถือเป็นการเพิ่มทางเลือกให้
ผู้โดยสารสามารถเดินทางได้สะดวกขึ้น

(ง) อุปกรณ์และบริการ

บริษัทฯ ได้ปรับกลยุทธ์และแผนงานด้านการให้บริการ เพื่อตอบสนองความคาดหวังของลูกค้า
และเพิ่มขีดความสามารถให้พร้อมต่อการแข่งขัน
โดยปรับปรุงคุณภาพของอุปกรณ์บริการสำหรับผู้โดยสารทุกชั้นของเที่ยวบิน
ทำการออกแบบห้องโดยสารใหม่เพื่อเพิ่มความสะดวกสบายให้แก่ผู้โดยสารในเครื่องบินรุ่นใหม่ที่รับมอบ
รวมทั้งปรับปรุง
ห้องโดยสารของเครื่องบินที่ประจำการอยู่แล้ว
โดยจัดที่นั่งใหม่และจัดที่นั่งระหว่างแถวให้กว้างขึ้นในทุกชั้น ตกแต่งห้องน้ำใน
ชั้นหนึ่งและชั้นธุรกิจให้มีความทันสมัย สวยงาม และกว้างขวางขึ้น
พร้อมด้วยอุปกรณ์อำนวยความสะดวกที่ทันสมัย รวมทั้ง
ติดตั้งเก้าอี้ผู้โดยสารรุ่นใหม่ที่มีขนาดใหญ่ขึ้นและสามารถปรับเอนได้มากขึ้นในทุกชั้นโดยสาร
ดังมีรายละเอียดดังนี้

1.  การปรับปรุงรูปแบบและคุณภาพของที่นั่งโดยสารและระบบสาระบันเทิง

วัตถุประสงค์หลักของการปรับปรุงอุปกรณ์ในเครื่องบินของบริษัทฯ คือ
การปรับปรุงอุปกรณ์ในเครื่องบินทุกลำที่เป็นแบบเดียวกันให้มีที่นั่งโดยสารและระบบสาระบันเทิงลักษณะเดียวกันในแต่ละชั้นโดยสาร
ปรับปรุงที่นั่งทั้งหมดสำหรับผู้โดยสารชั้นหนึ่ง ชั้นธุรกิจ และชั้นประหยัด บริษัทฯ
มีแผนที่จะปรับปรุงระยะห่างระหว่างที่นั่งโดยสารในแต่ละชั้น
ผู้โดยสาร ลดจำนวนที่นั่งแต่ละแถวลง ลดความแออัดในห้องโดยสาร
และเพิ่มความสะดวกสบายโดยรวมให้แก่ผู้โดยสารมากขึ้น

ทั้งนี้ ในปี 2550 บริษัทฯ ได้ทำการปรับปรุงที่นั่งโดยสารชั้นหนึ่งในเครื่องบินแบบโบอิ้ง 747-400
จำนวน 12 ลำ โดยเปลี่ยนเป็นเก้าอี้นอน ซึ่งสามารถปรับนอนราบ 180 องศา
ส่วนที่นั่งโดยสารของชั้นธุรกิจปรับปรุงให้มีพื้นที่ส่วนตัวมากขึ้นและปรับเอนได้มาก 170 องศา
มีที่หนุนหลัง (Lumbar Support) ที่พักเท้า
และโต๊ะหน้ากว้างพับได้เพื่ออำนวยความสะดวกให้แก่ผู้โดยสารที่จะทำงานไปด้วยขณะบิน บริษัทฯ
ได้ปรับปรุงที่นั่งโดยสารของเครื่องบินแบบโบอิ้ง 777-200
จำนวน 8 ลำ ทั้งที่นั่งชั้นธุรกิจและชั้นประหยัด ซึ่งได้ดำเนินการแล้วเสร็จในปี 2549
โดยที่นั่งรุ่นใหม่จะกว้างขึ้นและมีความสะดวกสบายสูง โดยเฉพาะที่นั่งชั้นธุรกิจ
จะมีจอภาพยนตร์ส่วนตัวทุกที่นั่ง นอกจากนี้ บริษัทฯ
มีแผนการปรับปรุงระบบสาระบันเทิงทั้งด้านภาพและเสียงบนเครื่องบินในเส้นทางระหว่างประเทศทุกลำ
เพื่อให้มีคุณภาพสูง ทันสมัย และเป็น
มาตรฐานเดียวกันทั้งหมด โดยจะมีจอภาพส่วนตัวในชั้นหนึ่ง ชั้นธุรกิจ และชั้นประหยัดทุกที่นั่ง
ระบบเพลงและภาพยนตร์แบบเลือกชมได้ (On-demand)
และมีรายการบันเทิงให้ผู้โดยสารเลือกอย่างหลากหลาย รวมทั้งเกมส์ ข่าว (Live text news)
และภาพเส้นทางบิน

งานปรับปรุงรูปแบบของที่นั่งทั้งหมดจะทำที่ฝ่ายช่างของบริษัทฯ
โดยมีการปรึกษากับบริษัทผู้ผลิตเครื่องบินอยู่ตลอดเวลา โดยบริษัทฯ เริ่มปรับปรุงเครื่องบินตั้งแต่ปี
2544 โดยได้ปรับปรุงเครื่องบินแบบแอร์บัส A330-300 จำนวน 8 ลำ แล้วเสร็จในปี 2546
เครื่องบินแบบโบอิ้ง 747-400 และโบอิ้ง 777-200 แล้วเสร็จเดือนพฤศจิกายน และเดือนธันวาคม
2549 ตามลำดับ และอยู่ระหว่างการปรับปรุงโบอิ้ง 777-300 จำนวน 6 ลำ
คาดว่าจะแล้วเสร็จในเดือนมีนาคม 2552

จากความมุ่งมั่นในการให้บริการที่ดีแก่ผู้โดยสารของบริษัทฯ ทำให้บริษัทฯ ได้รับรางวัล Telly
Awards ในสาขาสื่อวีดิทัศน์ส่งเสริมการท่องเที่ยวยอดเยี่ยมชุด “Sawasdee Thailand” (Best
Travel & Tourism Video - Sawasdee Thailand”) จากการประกวดครั้งที่ 28 ประจำปี
2007 ซึ่งรางวัล Telly Awards เป็นรางวัลประจำปีในวงการโทรทัศน์และการโฆษณา
และยังได้รับการคัดเลือกติดอันดับ 1 ใน 5 ของสายการบินที่ได้รับรางวัล Avion Awards
ประเภทรายการวิทยุ (Best Single
In-flight Audio Program)
และรางวัลชนะเลิศประเภทรายการสาระบันเทิงในระบบแบบจอที่นั่ง (Best Entertainment
for In-seat
Systems - Partial Cabin) จากสมาคมสาระบันเทิงและการสื่อสารสายการบินโลก (World
Airlines Entertainment Association : WAEA) โดยคัดเลือกจากสายการบินกว่า 250
สายการบินทั่วโลก

ตารางแสดงข้อมูลบางประการเกี่ยวกับการปรับปรุงอากาศยานและอุปกรณ์ทั้งที่อยู่ระหว่าง

การดำเนินการและที่เสนอให้มีการดำเนินการ

+---------+-------+--------------------------+----------+------------+
| แ       | จำนวน | รายละเอียดของการปรับปรุง    | สถานะ    | กำหนดเวลาที่ |
| บบหรือรุ่น |       |                          |          |            |
|         | (ลำ)  |                          |          | คาดว       |
|         |       |                          |          | ่าจะแล้วเสร็จ |
+=========+=======+==========================+==========+============+
| โบอิ้ง    | 6     | ชั้นธุรกิจ                   | เริ่มปรับ   | มีนาคม 2552 |
| 777-300 |       |                          | ปรุงลำแรก |            |
|         |       | -   เปลี่ยน                | ประมาณเด |            |
|         |       | ที่นั่งให้มีความสะดวกสบายมากขึ้น | ือนมิถุนายน |            |
|         |       |                          | 2550     |            |
|         |       | -   เ                    |          |            |
|         |       | พิ่มระยะห่างระหว่างที่นั่งจากเดิม |          |            |
|         |       |     47 นิ้วเป็น 61 นิ้ว       |          |            |
|         |       |                          |          |            |
|         |       | -   ลดที่นั่งลงประมาณ 15 ที่นั่ง |          |            |
|         |       |     เพื่อ                  |          |            |
|         |       | ลดความแออัดภายในห้องโดยสาร |          |            |
|         |       |                          |          |            |
|         |       | -                        |          |            |
|         |       |  ที่นั่งใหม่ปรับเอนนอนได้ประมาณ |          |            |
|         |       |     170                  |          |            |
|         |       |                          |          |            |
|         |       | องศา (แบบ lie-flat)      |          |            |
|         |       | และมีที่พักเท้าในตัว           |          |            |
|         |       |                          |          |            |
|         |       | -   มีจอภาพส่วนตัวขนาด 15   |          |            |
|         |       |     นิ้ว (Back shell LCD)  |          |            |
|         |       |     และ 10.4 นิ้ว (In-arm  |          |            |
|         |       |     LCD)                 |          |            |
|         |       |     พร้อมอุปกรณ์เชื่อมต่อไฟฟ   |          |            |
|         |       | ้าสำหรับคอมพิวเตอร์พกพาทุกที่นั่ง |          |            |
|         |       |     (110 VAC 60 Hz)      |          |            |
|         |       |                          |          |            |
|         |       | -   ระบบสาระบันเทิงแบบ     |          |            |
|         |       |     On-demand            |          |            |
|         |       |                          |          |            |
|         |       | ชั้นประหยัด                 |          |            |
|         |       |                          |          |            |
|         |       | -   เปลี่ยน                |          |            |
|         |       | ที่นั่งให้มีความสะดวกสบายมากขึ้น |          |            |
|         |       |                          |          |            |
|         |       | -   ที่นั่งใหม่ปรับเอนนอนได้    |          |            |
|         |       |     122 องศา             |          |            |
|         |       |                          |          |            |
|         |       | -   ม                    |          |            |
|         |       | ีจอภาพส่วนตัวและอุปกรณ์เชื่อมต่อ |          |            |
|         |       |     ไฟฟ                  |          |            |
|         |       | ้าสำหรับคอมพิวเตอร์พกพาทุกที่นั่ง |          |            |
|         |       |     (110 VAC 60 Hz)      |          |            |
|         |       |                          |          |            |
|         |       | -   ระบบสาระบันเทิงแบบ     |          |            |
|         |       |     On-demand            |          |            |
+---------+-------+--------------------------+----------+------------+

2.  อุปกรณ์อำนวยความสะดวกสำหรับธุรกิจและการสื่อสาร

บริษัทฯ
ได้ติดตั้งโทรศัพท์ส่วนตัวและอุปกรณ์เชื่อมต่อไฟฟ้าสำหรับคอมพิวเตอร์พกพาสำหรับที่นั่งในชั้นหนึ่งและชั้นธุรกิจในฝูงบินเส้นทางข้ามทวีป
เพื่อให้ผู้โดยสารสามารถติดต่อทำธุรกิจได้อย่างต่อเนื่องและสะดวกสบาย
รวมทั้งได้ติดตั้งโทรศัพท์ในชั้นประหยัดบนเครื่องบินในเส้นทางระยะไกล (Long Haul)
ในฝูงบินทั้งเครื่องบินแบบแอร์บัส A340-500 แอร์บัส A340-600 และเครื่องบินแบบโบอิ้ง
777-200ER และมีแผนในการติดตั้งในฝูงบินอื่นต่อไปให้เป็นมาตรฐานของบริษัทฯ

(จ) การพัฒนาและขยายเครือข่ายการบินและการให้บริการเที่ยวบินและฝูงบินของบริษัท ฯ

บริษัทฯ มีเจตนารมณ์ที่จะเพิ่มความถี่ของเที่ยวบิน ประกอบกับการเปิดเส้นทางบินใหม่ๆ
ไปยังตลาดที่กำลังเติบโต ซึ่งบริษัทฯ ได้มีการให้บริการทางการบินอยู่แล้ว เช่น ตลาดในทวีปยุโรป
ประเทศออสเตรเลีย นิวซีแลนด์ และตลาดที่มีศักยภาพในการเติบโตในระยะยาว เช่น
ประเทศจีนตอนใต้ ประเทศในภูมิภาคอินโดจีน และคาบสมุทรอินเดีย อย่างไร
ก็ตาม บริษัทฯ
จะยังคงให้บริการการขนส่งในเส้นทางการบินที่มีความสำคัญในเชิงธุรกิจหรือจะให้ประโยชน์ต่อบริษัทฯ
ในระยะยาวต่อไป แม้ว่าการให้บริการในเส้นทางการบินดังกล่าวอาจทำให้บริษัทฯ
ไม่สามารถทำกำไรในระยะแรกของการให้บริการก็ตาม เนื่องจากในการให้บริการเส้นทางดังกล่าว
บริษัทฯ อาจได้ประโยชน์จากการเชื่อมต่อจุดบินเพื่อสนองตอบต่อความต้องการของลูกค้าได้มากยิ่งขึ้น

นอกจากนั้น บริษัทฯ
ยังมีแผนที่จะดำเนินการอย่างต่อเนื่องในการเสาะแสวงหาโอกาสที่จะเพิ่มขีดความสามารถในการให้บริการของบริษัทฯ
โดยการเข้าร่วมในสัญญาบริการเที่ยวบินร่วม การซื้อขายระวางที่นั่งที่จัดสรรไว้
และข้อตกลงการรับขนส่งผู้โดยสารซึ่งกันและกันร่วมกับสายการบินสมาชิกในกลุ่มพันธมิตร สตาร์
อัลไลแอนซ์ และ
สายการบินพันธมิตรอื่นๆ โดยแนวทางการพัฒนานั้น บริษัทฯ
เน้นที่จะขยายเส้นทางการบินออสเตรเลีย นิวซีแลนด์ ซึ่งเป็นเส้นทางที่บริษัทฯ
ให้ความสนใจในการขยายเส้นทาง เพื่อให้กำลังการผลิตสอดคล้องกับความต้องการที่เกิดขึ้นใน
เส้นทางระหว่างยุโรปและออสเตรเลีย (Kangkaroo Route)
โดยจะทำการเพิ่มเส้นทางบินโดยตรง การปรับตารางเส้นทางเชื่อมการบิน
ส่วนเส้นทางการบินยุโรปจะเน้นการเพิ่มขนาดของเครื่องบินหรือจำนวนเที่ยวบิน
เพื่อรองรับปริมาณความต้องการเดินทางที่เพิ่มขึ้นสำหรับจุดหมายปลายทางที่สำคัญ เช่น ลอนดอน
แฟรงค์เฟิร์ต ปารีส โคเปนเฮเก้น
สตอกโฮล์ม มาดริด รวมทั้งเส้นทางบินไปยังมอสโก ส่วนเส้นทางบินอเมริกาเหนือ
ได้เพิ่มเส้นทางบินตรงไปยังอเมริกาแบบไม่หยุดแวะพัก ได้แก่ นิวยอร์ก ซึ่งบริษัทฯ
จะมีความได้เปรียบในระยะเวลาการบินที่ใช้ประมาณ 17 ชั่วโมง ในขณะที่
คู่แข่ง เช่น สิงคโปร์ จะใช้เวลาประมาณ 18 ชั่วโมง เส้นทางบินในภูมิภาค
จะเน้นเส้นทางบินที่มีการขยายตัวระดับสูง เช่น ญี่ปุ่น จีน อินเดีย ส่วนเส้นทางบินแอฟริกา บริษัทฯ
ได้เปิดเส้นทางบินใหม่ไปโจฮันเนสเบอร์ก สาธารณรัฐแอฟริกาใต้ และ
เส้นทางบินภายในประเทศจะลดเส้นทางบินบางจุดที่ไม่ก่อให้เกิดกำไร
หลังจากที่ธุรกิจสายการบินต้นทุนต่ำสามารถเริ่มให้บริการในส่วนนั้นได้แล้ว

ทั้งนี้ เพื่อกระตุ้นความต้องการในการเดินทางของผู้โดยสารในเส้นทางบินใหม่ บริษัทฯ
จะดำเนินการรณรงค์ทางด้านการตลาดเป็นระยะเวลา 6-9
เดือนล่วงหน้าก่อนที่จะมีการเปิดให้บริการเที่ยวบิน
รวมถึงการจัดให้มีช่องจำหน่ายบัตรโดยสารหลายช่องทาง การโฆษณาในเส้นทางบินเฉพาะเจาะจง
และการทำงานร่วมกับตัวแทนจำหน่ายบัตรโดยสารเพื่อจำหน่ายบัตรโดยสารให้แก่กลุ่มนักท่องเที่ยวในรายการนำเที่ยวต่างๆ
บริษัทฯ ยังมีความตั้งใจที่จะเพิ่มการดำเนินกิจกรรมต่างๆ
โดยร่วมมือกับการท่องเที่ยวแห่งประเทศไทย และองค์กรที่เกี่ยวกับการท่องเที่ยวอื่นๆ
หน่วยงานราชการ
ด้านการท่องเที่ยวของต่างประเทศ และองค์กรต่างๆ
ที่เกี่ยวข้องกับการท่องเที่ยวในประเทศจุดหมายปลายทาง
ในการร่วมกันรณรงค์และจัดกิจกรรมด้านโฆษณาร่วมกัน
และโดยการให้การสนับสนุนการเดินทางไปยังสถานที่ต่างๆ
เพื่อการประชาสัมพันธ์การท่องเที่ยวในประเทศไทย นอกจากนี้ บริษัทฯ
ยังคงจะดำเนินการส่งเสริมโครงการรอยัล ออร์คิด
ฮอลิเดย์ หรือทัวร์เอื้องหลวงอย่างต่อเนื่องในการส่งเสริมรายการนำเที่ยวต่างๆ
และร่วมมือกับตัวแทนจำหน่ายและ
ผู้จำหน่ายบัตรโดยสารทั่วโลกในการให้การสนับสนุนหรือให้ส่วนลดพิเศษ
เพื่อเป็นการสนับสนุนการขยายเส้นทางการบินและการเพิ่มความถี่ของเที่ยวบิน บริษัทฯ
ได้ขยายฝูงบินเพิ่มขึ้น โดย ณ วันที่ 31 ธันวาคม 2550 บริษัทฯ มีฝูงบินทั้งสิ้น 90 ลำ

3.2.2 ลักษณะลูกค้า

แบ่งลักษณะลูกค้าตามการใช้บริการได้ดังนี้

1.  ผู้โดยสารที่มีความต้องการเดินทางโดยเครื่องบินทั้งภายในประเทศและระหว่างประเทศ
    ที่เป็นการเดินทางเพื่อ
    ติดต่อธุรกิจ การท่องเที่ยว การศึกษา และลูกค้ากลุ่มพิเศษ ทั้งที่เป็นคนไทยและชาวต่างชาติ
    โดยบริษัทฯ ได้ใช้ระบบการแต่งตั้ง
    ตัวแทนจำหน่าย (Agency) กระจายตามภูมิภาคต่างๆ
    ทั่วโลกเป็นช่องทางในการจำหน่ายบัตรโดยสารของบริษัทฯ
    ซึ่งในแต่ละประเทศจะมีตัวแทนจำหน่ายเป็นจำนวนมาก
    และในแต่ละตัวแทนจำหน่ายยังมีเครือข่าย (Network) ที่ครอบคลุมพื้นที่
    หลายประเทศ

2.  ผู้ที่ต้องการนำสินค้าเข้าหรือส่งสินค้าออกโดยใช้บริการขนส่งทางอากาศทั้งภายในประเทศและระหว่างประเทศ
    ซึ่งรวมทั้งไปรษณียภัณฑ์ทางอากาศ (Air Mail)

3.  ลูกค้าสายการบินที่ใช้บริการกิจการสนับสนุนการขนส่งที่ท่าอากาศยานสุวรรณภูมิ
    ท่าอากาศยานดอนเมือง และ
    ท่าอากาศยานภูมิภาคต่างๆ เช่น ภูเก็ต เชียงใหม่ หาดใหญ่ เป็นต้น

3.2.2.1 กลุ่มลูกค้าเป้าหมาย

กลุ่มลูกค้าเป้าหมายหลัก คือ กลุ่มนักธุรกิจ (Business Man) กลุ่มนักท่องเที่ยวระดับบน
(High-end Leisure) นักท่องเที่ยวที่แสวงหาความคุ้มค่า (Value for Money Travelers)
และผู้โดยสารชั้นประหยัดซึ่งส่วนใหญ่เป็นกลุ่มนักท่องเที่ยวยังคงเป็นลูกค้าเป้าหมายหลักของบริษัทฯ
เนื่องจากประเทศไทยยังคงมีศักยภาพทางด้านการท่องเที่ยว
ประกอบกับการให้บริการที่นั่งโดยสารชั้นประหยัดของบริษัทฯ
ถือเป็นจุดเด่นเมื่อเปรียบเทียบกับสายการบินอื่นๆ และเป็นส่วนที่สร้างรายได้และกำไรให้กับบริษัทฯ
มาโดยตลอด นอกจากนี้ บริษัทฯ ได้พัฒนาและให้ความสำคัญกับลูกค้าชั้นหนึ่งและชั้นธุรกิจ
มากขึ้นเพื่อใช้ประโยชน์จากศักยภาพการผลิตที่มีอยู่อย่างสูงสุดและเพิ่มรายได้ให้กับบริษัทฯ

สำหรับการขนส่งสินค้าทางอากาศนั้น นอกจากใช้พื้นที่ระวางบรรทุกจากเที่ยวบินโดยสารแล้ว
ในช่วงที่มีความต้องการขนส่งสินค้าสูง บริษัทฯ ได้ดำเนินการขนส่งสินค้าด้วยเครื่องบินบรรทุกสินค้า
โดยใช้พื้นที่ระวางบรรทุกจากเครื่องบินบรรทุกสินค้าของสายการบินอื่น ในลักษณะ TRIP Lease
และ Joint Operation โดยลูกค้าเป้าหมายหลักในการขนส่งสินค้าทางอากาศ ได้แก่
กลุ่มธุรกิจการส่งออก

2.  การจำหน่าย และช่องทางการจำหน่าย

บริษัทฯ ได้ใช้ระบบสำรองที่นั่งแบบเบ็ดเสร็จ (Global Distribution System)
เพื่อขยายเครือข่ายช่องทางจัดจำหน่ายทั้งภายในสำนักงานขายของบริษัทฯ
และตัวแทนจำหน่ายทั่วโลกเป็นช่องทางการจัดจำหน่ายหลัก
เพื่ออำนวยความสะดวกในการสำรองที่นั่งและการออกบัตรโดยสารให้แก่ลูกค้า โดยบริษัทฯ
เป็นสมาชิกระบบสำรองที่นั่งชั้นนำทุกระบบ ซึ่งครอบคลุมช่องทางการจัดจำหน่ายทั่วโลก คือ ระบบ
AMADEUS, ABACUS, AXESS, GALILEO, INFINI, SABRE, TOPAS และ WORLDSPAN
อย่างไรก็ตามเนื่องด้วยสภาวะทางธุรกิจในอุตสาหกรรมการบินและการท่องเที่ยวเปลี่ยนไป
ขณะนี้สายการบินส่วนใหญ่พยายามปรับปรุงการขายโดยการเพิ่มสัดส่วนการขายตรงผ่านช่องทางอินเทอร์เน็ต
บริษัท ฯ
จึงเน้นการเร่งพัฒนาและเพิ่มศักยภาพในการขายและการแข่งขันผ่านช่องทางดังกล่าวอย่างจริงจังเพื่อให้สามารถเข้าถึงลูกค้าได้เพิ่มขึ้น
นอกจากนี้ บริษัทฯ ได้เปิดช่องทางการจัดจำหน่ายผ่านระบบอินเทอร์เน็ตตั้งแต่ปี 2543

บริษัทฯ จำหน่ายบัตรโดยสารและระวางขนส่งสินค้าผ่านช่องทางการจำหน่ายดังต่อไปนี้

1.  สำนักงานขายของบริษัทฯ
    ซึ่งมีที่ตั้งอยู่ตามเมืองสำคัญในทุกภูมิภาคทั่วโลกทำหน้าที่ขายบัตรโดยสารและระวางบรรทุกสินค้า
    สำรองที่นั่ง และให้บริการความสะดวกแก่ผู้โดยสาร ลูกค้าขนส่งสินค้า
    ตัวแทนการจำหน่ายบัตรโดยสาร ตัวแทนการจำหน่ายระวางบรรทุกสินค้า
    และผู้ที่ต้องการติดต่อกับบริษัทฯ ในเรื่องต่างๆ

2.  ตัวแทนจำหน่ายทั่วโลก ตัวแทนจำหน่ายเหล่านี้จะทำหน้าที่สำรองที่นั่งและออกบัตรโดยสาร

    1.  ตัวแทนจำหน่ายบัตรโดยสาร
        จะเป็นผู้จำหน่ายและออกบัตรโดยสารตามราคาค่าโดยสารที่บริษัทฯ กำหนด
        โดยตัวแทนจำหน่ายจะได้รับค่าส่วนแบ่งตามยอดการขายให้ผู้โดยสาร
        ในปัจจุบันเพื่อให้เป็นไปตาม
        แนวโน้มของตลาด บริษัทฯ
        กำลังมุ่งจำหน่ายบัตรโดยสารให้แก่ตัวแทนที่ราคาสุทธิโดยไม่ต้องมีค่าส่วนแบ่งและให้ตัวแทนกำหนดราคาค่าบัตรโดยสารตามสภาวะตลาด
        ในการแต่งตั้งตัวแทนจำหน่าย
        แยกเป็นตัวแทนจำหน่ายบัตรโดยสารในประเทศและต่างประเทศ
        โดยมีหลักเกณฑ์การพิจารณาดังนี้

        1.  ตัวแทนจำหน่ายบัตรโดยสารต่างประเทศ
            ตัวแทนดังกล่าวต้องเป็นสมาชิกของสมาคมการขนส่งทางอากาศระหว่างประเทศ
            (International Air Transport Association : IATA )
            และต้องผ่านเกณฑ์ที่ IATA กำหนด
            โดยฝ่ายการพาณิชย์เป็นผู้พิจารณาเพื่อเสนอให้บริษัทฯ แต่งตั้งเป็นตัวแทนจำหน่าย

        2.  ตัวแทนจำหน่ายบัตรโดยสารในประเทศ
            ฝ่ายการพาณิชย์จะพิจารณาขีดความสามารถของตัวแทน สถานที่ตั้ง
            ความพร้อมของบุคลากร ฐานะการเงิน แล้วเสนอบริษัทฯ
            แต่งตั้งเป็นตัวแทนจำหน่าย

    2.  ตัวแทนจำหน่ายระวางบรรทุกสินค้า
        จะทำหน้าที่ขายระวางบรรทุกให้แก่ผู้ที่ต้องการส่งสินค้า ในอัตราค่าบรรทุกที่บริษัทฯ
        กำหนด โดยผลตอบแทนของตัวแทนจะได้รับในรูป Commission
        ฝ่ายขายระวางบรรทุกสินค้าจะเป็นผู้พิจารณาถึงขีดความสามารถในการทำธุรกิจร่วมกับยอดขาย
        ขนาดของตัวแทน ตลอดจนความมั่นคงทางด้านการเงิน แล้วเสนอให้บริษัทฯ
        แต่งตั้งเป็นตัวแทนจำหน่าย

3.  ระบบพาณิชย์อิเล็กทรอนิกส์ของบริษัทฯ โดยเรียกว่าบริการ Royal e-Service

บริษัทฯ ได้พัฒนาระบบสำรองที่นั่งผ่านทางอินเทอร์เน็ต (Royal e-Booking)
ซึ่งทำให้ผู้โดยสารสามารถทำการสำรองที่นั่ง ตรวจสอบราคาค่าโดยสาร
และซื้อบัตรโดยสารอิเล็กทรอนิกส์ด้วยตนเอง ผ่านทางเว็บไซต์ของบริษัทฯ นอกจากนี้ บริษัทฯ
ได้ติดตั้งเครื่องบริการ Check-in อัตโนมัติ (Self-Service System - Kiosk)
ภายใต้บริการ Royal e-Service
เพื่อให้ผู้โดยสารที่เดินทางภายในประเทศพบกับการเดินทางที่สะดวกสบายยิ่งขึ้น
เพราะสามารถเลือกที่นั่งและ check-in ด้วยตนเอง
ซึ่งระบบจะออก boarding pass ให้โดยอัตโนมัติ ระบบ check-in
อัตโนมัติดังกล่าวมีให้บริการที่ท่าอากาศยานสุวรรณภูมิ ดอนเมือง เชียงใหม่ เชียงราย พิษณุโลก
ขอนแก่น ภูเก็ต และหาดใหญ่ เพื่อบริการผู้โดยสารที่เดินทางภายในประเทศ

3.2.3 สภาวะอุตสาหกรรมการบินและการแข่งขัน

ช่วงเวลา 5 ปีที่ผ่านมา อุตสาหกรรมการบินประสบกับวิกฤตการณ์ต่างๆ
ที่ส่งผลกระทบรุนแรงอย่างต่อเนื่อง อาทิ เหตุการณ์ก่อวินาศกรรมในสหรัฐอเมริกา
การต่อต้านการก่อการร้าย การลอบวางระเบิดแหล่งท่องเที่ยวที่บาหลี สงครามอิรัก
การระบาดของโรคทางเดินหายใจเฉียบพลันรุนแรง (SARS)
ตลอดจนภัยธรรมชาติจากเหตุการณ์ธรณีพิบัติ อย่างไรก็ตาม ในปัจจุบัน
อุตสาหกรรมการบินได้กลับสู่ภาวะปกติและมีแนวโน้มการขยายตัวอย่างต่อเนื่อง
พลังขับเคลื่อนจากกระแส
การเปลี่ยนแปลงของโลกในยุคโลกาภิวัฒน์ (Globalization)
ทำให้โลกเศรษฐกิจไร้พรมแดนเป็นแรงสนับสนุนให้การเดินทางเพื่อธุรกิจและการท่องเที่ยวขยายตัว
กอปรกับเศรษฐกิจโลกเติบโตตลอดเวลา ทำให้ปริมาณการขนส่งทางอากาศในภูมิภาคเอเชีย
มีเศรษฐกิจเข้มแข็งขึ้น และเจริญเติบโตอย่างรวดเร็ว โดยเฉพาะประเทศจีน อินเดีย รัสเซีย
และตะวันออกกลาง ยังคงอัตราการขยายตัวอย่างต่อเนื่อง อย่างไรก็ดี
การแข่งขันในอุตสาหกรรมการบินยังดำเนินไปอย่างรุนแรงเนื่องจากการขยายตัวของสายการบินต้นทุนต่ำ
และผลกระทบจากราคาน้ำมันที่ยังคงอยู่ในระดับสูง บริษัทฯ
จึงต้องปรับกลยุทธ์เพื่อรองรับสถานการณ์ต่างๆ ที่เกิดขึ้น ทั้งในแง่การแข่งขันด้านราคา
การเพิ่มประสิทธิภาพในการบริหารจัดการต้นทุนอย่างต่อเนื่อง
นอกจากการกำหนดมาตรการโดยตรงที่เกี่ยวข้องกับการใช้น้ำมันอย่างมีประสิทธิภาพ
การประกันราคาน้ำมันล่วงหน้าแล้ว บริษัทฯ ยังนำมาตรการเพิ่มประสิทธิภาพการทำงานของพนักงาน
การนำระบบอิเล็กทรอนิกส์ต่างๆ
มาใช้เพื่อเพิ่มประสิทธิภาพในงานบริการและการปฏิบัติงานเพื่อลดต้นทุน
และเพิ่มศักยภาพในการแข่งขัน

 สภาวะการขนส่งผู้โดยสาร

ช่วงเดือนมกราคม-พฤศจิกายน 2550 ปริมาณการขนส่งผู้โดยสารทั่วโลกขยายตัวเพิ่มขึ้นร้อยละ 7.5
โดยภูมิภาคที่เติบโตมากที่สุด คือ ตะวันออกกลาง ซึ่งมีอัตราการขยายตัวร้อยละ 18.8
เนื่องจากเศรษฐกิจของภูมิภาคนี้เติบโตอย่าง
ต่อเนื่องอันเป็นผลจากราคาน้ำมันที่เพิ่มสูงขึ้น ขณะเดียวกัน
สายการบินของกลุ่มประเทศดังกล่าวได้ขยายฝูงบินและ
เส้นทางบินไปยังประเทศอื่นๆ ในภูมิภาคต่างๆ ตลอดเวลา

สำหรับประเทศไทย
อัตราการเพิ่มของผู้โดยสารระหว่างประเทศยังขยายตัวอย่างต่อเนื่องในระดับสูง
โดยช่วงเดือนมกราคม-กันยายน 2550 มีผู้โดยสารจำนวน 24.3 ล้านคน มีอัตราเพิ่มร้อยละ 6.4
เมื่อเทียบกับช่วงเดียวกันของปีก่อน
เนื่องจากสภาวะเศรษฐกิจที่ยังเติบโตอย่างต่อเนื่องและการขยายตัวของสายการบินต้นทุนต่ำ
ในส่วนของบริษัทฯ มี
ผู้โดยสารจำนวน 9.8 ล้านคน เพิ่มขึ้นร้อยละ 8.7
ซึ่งสูงกว่าอัตราการเพิ่มของผู้โดยสารระหว่างประเทศโดยรวม ทั้งนี้
เนื่องจากบริษัทฯ ได้พัฒนาปรับปรุงผลิตภัณฑ์และการบริการอย่างต่อเนื่อง
มีการพัฒนาระบบการจัดการขาย ตลอดจนระบบสำรองที่นั่งให้มีประสิทธิภาพ
จึงสามารถตอบสนองความต้องการของผู้โดยสารได้มากขึ้น

สภาวะการขนส่งสินค้าทางอากาศ

แม้ว่าราคาน้ำมันในตลาดโลกยังอยู่ในระดับสูง แต่ช่วงเดือนมกราคม-พฤศจิกายน 2550
การขยายตัวของการ
ขนส่งสินค้ายังมีอัตราเพิ่มขึ้นร้อยละ 3.9
โดยตะวันออกกลางเป็นภูมิภาคที่มีอัตราการเติบโตสูงสุดถึงร้อยละ 9.5 รองลงมา
ได้แก่ เอเชียแปซิฟิก และยุโรป เพิ่มขึ้นร้อยละ 6.1 และ 2.5 ตามลำดับ

ส่วนการขนส่งสินค้าระหว่างประเทศของไทยมีอัตราการเปลี่ยนแปลงเพียงเล็กน้อยโดยช่วงเดือนมกราคม-กันยายน
2550 สินค้าขาออกมีอัตราเพิ่มร้อยละ 2.0 ส่วนสินค้าขาเข้ามีปริมาณทรงตัว บริษัทฯ
มีปริมาณขนส่งขาออกเพิ่มร้อยละ 10เพิ่มจากปีที่แล้ว และมีปริมาณขนส่งขาเข้าเพิ่มขึ้นร้อยละ 12.6
เพิ่มจากปีที่แล้ว ทั้งนี้ สินค้าขาออกมีปริมาณสูงกว่าสินค้าขาเข้า
ตลาดที่มีการขนส่งสินค้าทางอากาศมาก ได้แก่ ฮ่องกง ไทเป โตเกียว สิงคโปร์ และโซล
สำหรับตลาดข้ามทวีป ได้แก่
แฟรงค์เฟิร์ตและปารีส

การแข่งขันของอุตสาหกรรมการบินภายในประเทศ

การเข้าสู่บริการของธุรกิจสายการบินต้นทุนต่ำตั้งแต่ปี 2547
ทำให้จำนวนผู้โดยสารเพิ่มขึ้นอย่างรวดเร็ว โดยมีราคาที่ถูกลงเป็นแรงจูงใจ
ทำให้ผู้โดยสารเดินทางโดยเครื่องบินมากขึ้น ปัจจุบันสายการบินที่ให้บริการภายในประเทศ
มีจำนวนทั้งสิ้น 6 สายการบิน ในจำนวนนี้เป็นสายการบินต้นทุนต่ำ 3 สายการบิน อย่างไรก็ตาม
การบินไทยยังคงเป็นสายการบินที่มีการขนส่งผู้โดยสารมากที่สุด

บริษัทฯ ยังคงใช้กลยุทธ์ราคาที่ยืดหยุ่นในการบริหารการขาย เพื่อประโยชน์สูงสุด
และปกป้องตลาดจากสายการบิน
ต้นทุนต่ำ โดยบริษัทฯ สามารถใช้ระบบบริหารรายได้อย่างมีประสิทธิภาพเพิ่มขึ้น
ส่งผลให้การดำเนินงานของบริษัทฯ ในเส้นทางดังกล่าวดีขึ้น ณ สิ้นเดือนกันยายน 2550 บริษัทฯ
มีส่วนแบ่งตลาดร้อยละ 32.5 และสายการบินนกแอร์ ซึ่งเป็นสายการบิน
ต้นทุนต่ำที่บริษัทฯ จัดตั้งขึ้นมีส่วนแบ่งร้อยละ 20.2

  การแข่งขันในอุตสาหกรรมการบินระหว่างประเทศ

จากนโยบายเปิดเสรีด้านการบินของรัฐบาลเพื่อส่งเสริมการค้าและการท่องเที่ยว
ทำให้สายการบินหลายแห่งต่างเพิ่มจำนวนเที่ยวบินสู่ประเทศไทยมากขึ้น บริษัทฯ
ต้องเผชิญสภาวะการแข่งขันที่รุนแรงจากสายการบินดั้งเดิมที่มีความเข้มแข็ง สายการบินที่กำลังพัฒนา
โดยเฉพาะจากตะวันออกกลาง จีน และอินเดีย สายการบินต้นทุนต่ำ
ตลอดจนสายการบินเช่าเหมาลำ
ที่เพิ่มเที่ยวบินเข้ามาจำนวนมากในลักษณะของเที่ยวบินที่มีกำหนดตารางบินประจำฤดูกาล ณ
เดือนกันยายน 2550 มี
สายการบินที่ทำการบินระหว่างประเทศรวม 89 สายการบิน
โดยมีผู้โดยสารในช่วงเดือนมกราคม-กันยายน 2550 จำนวน 24.3 ล้านคน
เป็นผู้โดยสารของบริษัทฯ จำนวน 9.8 ล้านคน คิดเป็นส่วนแบ่งตลาดร้อยละ 40.3
เพิ่มขึ้นจากปีที่ผ่านมาซึ่งมีส่วนแบ่งร้อยละ 39.4
โดยในตลาดภูมิภาคซึ่งมีการแข่งขันสูงจากสายการบินต้นทุนต่ำ บริษัทฯ
สามารถรักษาส่วนแบ่งตลาดคงเดิมที่ร้อยละ 36.0 ส่วนเส้นทางข้ามทวีป บริษัทฯ
ได้มีการเพิ่มความถี่ของเที่ยวบินในเส้นทางออสเตรเลียและอเมริกาเหนือ
ทำให้มีส่วนแบ่งตลาดข้ามทวีปเพิ่มขึ้นจากร้อยละ 53.1 ในปีที่ผ่านมา เป็นร้อยละ 54.9
จากสถิติของสมาคมการขนส่งทางอากาศระหว่างประเทศ (IATA) ในปีที่ผ่านมา บริษัทฯ
มีขนาดใหญ่เป็นอันดับที่ 11 ของโลกและอยู่ในอันดับ 3 ของสายการบินใน
ภูมิภาคเอเชีย หากพิจารณาจากจำนวนการขนส่งผู้โดยสารระหว่างประเทศ

เพื่อเสริมสร้างศักยภาพในการแข่งขันซึ่งมีแนวโน้มจะทวีความรุนแรงขึ้นอีกในอนาคต
นอกจากการพัฒนาปรับปรุงผลิตภัณฑ์ในเครื่องบิน
ทั้งในส่วนของที่นั่งและอุปกรณ์อำนวยความสะดวกสบาย รวมทั้งพัฒนาปรับปรุงการบริการให้มี
ประสิทธิภาพมากยิ่งขึ้นแล้ว บริษัทฯ
ยังให้ความสำคัญกับการเปลี่ยนแปลงตารางการบินเพื่อรองรับจำนวนผู้โดยสารที่
เพิ่มขึ้นในบางเส้นทางและสร้างกำไรให้บริษัทฯ
และตลอดจนดำเนินการเพื่อต่อสู้ในเชิงธุรกิจกับสายการบินคู่แข่ง
โดยมีจุดมุ่งหมายที่จะสร้างรายได้จากการให้บริการอย่างมีคุณภาพและยั่งยืนในระยะยาว

3.3 การจัดหาผลิตภัณฑ์หรือบริการ

3.3.1 กำลังการผลิตและปริมาณการผลิตที่เกี่ยวข้องกับการบิน

+----------------------+-------+----------+--------+--------+--------+
|                      |       | สำหรับงวด | ปี 2550 | ปี 2549 | ปี 2548 |
|                      |       |          |        |        |        |
|                      |       | ตั้งแต่     |        |        |        |
|                      |       |          |        |        |        |
|                      |       | วันที่ 1    |        |        |        |
|                      |       | ต.ค.     |        |        |        |
|                      |       | 2550     |        |        |        |
|                      |       |          |        |        |        |
|                      |       | ถึง 31    |        |        |        |
|                      |       | ธ.ค.     |        |        |        |
|                      |       | 2550     |        |        |        |
+======================+=======+==========+========+========+========+
| -                    | (ลำ)  | 85       | 84     | 82     | 84     |
| จำนวนเครื่องบินที่ใช้บริการ |       |          |        |        |        |
| (Number of Aircraft) |       |          |        |        |        |
+----------------------+-------+----------+--------+--------+--------+
| - จุดหมายปลายทาง      | (จุด)  | 73       | 73     | 71     | 72     |
| (ไม่รวมกรุงเทพฯ)       |       |          |        |        |        |
| (Number of           |       |          |        |        |        |
| Destinations)        |       |          |        |        |        |
+----------------------+-------+----------+--------+--------+--------+
| - ระยะทางบิน          | (พ    | 64,994   | 2      | 2      | 2      |
| (Kilometres Flown)   | ันกม.) |          | 46,324 | 25,081 | 09,743 |
+----------------------+-------+----------+--------+--------+--------+
| -                    | (ครั้ง) | 24,235   | 94,757 | 92,664 | 93,685 |
| จำนวนการลงของเครื่องบิน |       |          |        |        |        |
| (Number of Landings) |       |          |        |        |        |
+----------------------+-------+----------+--------+--------+--------+
| -                    | (ชั่วโ  | 91,887   | 3      | 3      | 3      |
| จำนวนชั่วโมงปฏิบัติการบิน  | มง/ปี) |          | 50,644 | 24,366 | 04,535 |
| (Flight Hours)       |       |          |        |        |        |
+----------------------+-------+----------+--------+--------+--------+
| -                    | (ชั่วโม | 12.1     | 11.6   | 10.8   | 10.4   |
| ชั่วโม                 | ง/วัน) |          |        |        |        |
| งการใช้เครื่องบินโดยเฉลี่ย |       |          |        |        |        |
| (Aircraft            |       |          |        |        |        |
| Utilization)         |       |          |        |        |        |
+----------------------+-------+----------+--------+--------+--------+
| การขนส่งผู้โดยสาร       |       |          |        |        |        |
+----------------------+-------+----------+--------+--------+--------+
| - ปริมาณที่นั่ง           | (ล    | 19,997.5 | 76,830 | 71,594 | 69,843 |
| (Available Seats     | ้านที่นั่ง |          |        |        |        |
| Kilometer)           | -กม.) |          |        |        |        |
+----------------------+-------+----------+--------+--------+--------+
| -                    | (     | 15,928   | 60,305 | 53,989 | 49,931 |
| ปริมาณการขนส่งผู้โดยสาร  | ล้านคน |          |        |        |        |
|                      | -กม.) |          |        |        |        |
| (Revenue Passenger   |       |          |        |        |        |
| Kilometer)           |       |          |        |        |        |
+----------------------+-------+----------+--------+--------+--------+
| -                    | (ร    | 79.6     | 78.5   | 75.4   | 71.5   |
| อ                    | ้อยละ) |          |        |        |        |
| ัตราส่วนการขนส่งผู้โดยสาร |       |          |        |        |        |
| (Cabin Factor)       |       |          |        |        |        |
+----------------------+-------+----------+--------+--------+--------+
| - จำนวนผู้โดยสาร       | (     | 5,290    | 19,586 | 18,574 | 18,133 |
| (Number of           | พันคน) |          |        |        |        |
| Passengers)          |       |          |        |        |        |
+----------------------+-------+----------+--------+--------+--------+
| -                    | (บ    | 2.35     | 2.58   | 2.64   | 2.57   |
| รายได                | าท/คน |          |        |        |        |
| ้จากผู้โดยสารเฉลี่ยต่อหน่วย | -กม.) |          |        |        |        |
| *                    |       |          |        |        |        |
| (Passenger Yield)    |       |          |        |        |        |
+----------------------+-------+----------+--------+--------+--------+
| การ                  |       |          |        |        |        |
| ขนส่งสินค้าและไปรษณียภัณฑ์ |       |          |        |        |        |
+----------------------+-------+----------+--------+--------+--------+
| - ปริมาณการผลิตพัสดุภัณฑ์  | (     | 1,160    | 4,401  | 3,780  | 3,492  |
| (Available Dead Load | ล้านตัน |          |        |        |        |
| Ton- Kilometer)      | -กม.) |          |        |        |        |
+----------------------+-------+----------+--------+--------+--------+
| - ปริมาณการขนส่งพัสดุภัณฑ์ | (     | 669      | 2,382  | 2,048  | 1,986  |
| (Revenue Freight     | ล้านตัน |          |        |        |        |
| Ton- Kilometer)      | -กม.) |          |        |        |        |
+----------------------+-------+----------+--------+--------+--------+
| - อัตราการขนส่งพัสดุภัณฑ์  | (ร    | 57.7     | 54.1   | 54.2   | 56.9   |
|                      | ้อยละ) |          |        |        |        |
| (Freight Load        |       |          |        |        |        |
| Factor)              |       |          |        |        |        |
+----------------------+-------+----------+--------+--------+--------+
| - น้ำหนักพัสดุภัณฑ์ขนส่ง    | (พ    | 164,911  | 6      | 5      | 5      |
| (Cargo Carried)      | ันกก.) |          | 00,833 | 60,575 | 64,052 |
+----------------------+-------+----------+--------+--------+--------+
| -                    | (บ    | 10.35    | 10.80  | 12.53  | 12.30  |
| รายได                | าท/ตัน |          |        |        |        |
| ้จากพัสดุภัณฑ์เฉลี่ยต่อหน่วย* | -กม.) |          |        |        |        |
| (Freight Yield)      |       |          |        |        |        |
+----------------------+-------+----------+--------+--------+--------+
| การขนส่งรวมทั้งระบบ     |       |          |        |        |        |
+----------------------+-------+----------+--------+--------+--------+
| - ปริมาณการผลิต        | (     | 2,960    | 11,315 | 10,269 | 9,791  |
|                      | ล้านตัน |          |        |        |        |
| (Available           | -กม.) |          |        |        |        |
| Ton-Kilometer)       |       |          |        |        |        |
+----------------------+-------+----------+--------+--------+--------+
| -   ปริมาณการขนส่ง     | (     | 2,131    | 6,565  | 7,001  | 7,910  |
|                      | ล้านตัน |          |        |        |        |
| (Revenue             | -กม.) |          |        |        |        |
| Ton-Kilometer)       |       |          |        |        |        |
+----------------------+-------+----------+--------+--------+--------+
| -   อัตราส่วนการบรรทุก  | (ร    | 72.0     | 69.9   | 68.2   | 67.1   |
|                      | ้อยละ) |          |        |        |        |
| (Load Factor)        |       |          |        |        |        |
+----------------------+-------+----------+--------+--------+--------+
| -   รายได            | (บ    | 20.39    | 23.13  | 24.3   | 23.57  |
| ้รวมทั้งระบบเฉลี่ยต่อหน่วย* | าท/ตัน |          |        |        |        |
|                      | -กม.) |          |        |        |        |
| (System-wide Yield)  |       |          |        |        |        |
+----------------------+-------+----------+--------+--------+--------+

  หมายเหตุ * รายได้รวมเงินประกันภัย
  และค่าธรรมเนียมน้ำมันเรียกเก็บจากผู้โดยสาร/ผู้ขนส่งสินค้า

3.3.2 โครงสร้างค่าใช้จ่ายในการดำเนินงานและปัจจัยการผลิตที่สำคัญ

โครงสร้างค่าใช้จ่าย

ค่าใช้จ่ายในการดำเนินงานของบริษัทฯ ประกอบด้วยค่าใช้จ่ายที่สำคัญ คือ
ค่าใช้จ่ายที่เกี่ยวข้องกับการจัดหาเครื่องบินเพื่อนำมาใช้บริการ
ค่าใช้จ่ายน้ำมันเชื้อเพลิงใช้ในการบิน
ค่าใช้จ่ายทางด้านพนักงานซึ่งเป็นทรัพยากรที่สำคัญในธุรกิจการให้บริการ
และค่าใช้จ่ายเกี่ยวกับการบินอื่นๆ

+---------------+-----+-----+-----+-----+-----+-----+------+-----+
|               | สำห |     | ปี   |     | ปี   |     | ปี    |     |
|               | รับง |     | 2   |     | 2   |     | 2548 |     |
|               | วดต |     | 550 |     | 549 |     |      |     |
|               | ั้งแต่ |     |     |     |     |     |      |     |
|               |     |     |     |     |     |     |      |     |
|               | วันที่ |     |     |     |     |     |      |     |
|               | 1   |     |     |     |     |     |      |     |
|               | ต   |     |     |     |     |     |      |     |
|               | .ค. |     |     |     |     |     |      |     |
|               | 2   |     |     |     |     |     |      |     |
|               | 550 |     |     |     |     |     |      |     |
|               |     |     |     |     |     |     |      |     |
|               | ถึง  |     |     |     |     |     |      |     |
|               | 31  |     |     |     |     |     |      |     |
|               | ธ   |     |     |     |     |     |      |     |
|               | .ค. |     |     |     |     |     |      |     |
|               | 2   |     |     |     |     |     |      |     |
|               | 550 |     |     |     |     |     |      |     |
+---------------+-----+-----+-----+-----+-----+-----+------+-----+
|               | ล้าน | ร้อ  | ล้าน | ร้อ  | ล้าน | ร้อ  | ล้า   | ร้อ  |
|               | บาท | ยละ | บาท | ยละ | บาท | ยละ | นบาท | ยละ |
+---------------+-----+-----+-----+-----+-----+-----+------+-----+
| ค่าใช้จ่ายบุคลากร | 9,  | 1   | 32, | 1   | 30, | 1   | 28   | 1   |
|               | 318 | 8.7 | 635 | 8.2 | 730 | 8.1 | ,853 | 9.0 |
+---------------+-----+-----+-----+-----+-----+-----+------+-----+
| ค่าน้ำมันเครื่องบิน | 18, | 3   | 58, | 3   | 59, | 3   | 46   | 3   |
|               | 426 | 7.0 | 893 | 2.8 | 999 | 5.2 | ,101 | 0.4 |
+---------------+-----+-----+-----+-----+-----+-----+------+-----+
| ค่าส           | 2,  | 4.8 | 9,  | 5.6 | 10, | 6.0 | 9    | 6.4 |
| ินค้าและพัสดุใช้ไป | 384 |     | 997 |     | 202 |     | ,739 |     |
+---------------+-----+-----+-----+-----+-----+-----+------+-----+
| ค่าเช่าเค       | 1,  | 3.3 | 6,  | 3.8 | 5,  | 3.2 | 5    | 3.7 |
| รื่องบินและอะไหล่ | 625 |     | 768 |     | 435 |     | ,652 |     |
+---------------+-----+-----+-----+-----+-----+-----+------+-----+
| ค่าใช้จ         | 10, | 2   | 41, | 2   | 37, | 2   | 36   | 2   |
| ่ายเกี่ยวกับการบิน | 720 | 1.5 | 557 | 3.2 | 660 | 2.1 | ,744 | 4.2 |
+---------------+-----+-----+-----+-----+-----+-----+------+-----+
| ค่าเสื่อมราคา    | 4,  | 9.4 | 17, | 9.9 | 15, | 9.1 | 13   | 8.7 |
|               | 673 |     | 751 |     | 515 |     | ,155 |     |
+---------------+-----+-----+-----+-----+-----+-----+------+-----+
| ค่าใช          | 704 | 1.4 | 3,  | 1.8 | 3,  | 1.8 | 3    | 2.5 |
| ้จ่ายด้านการตลาด |     |     | 198 |     | 116 |     | ,825 |     |
+---------------+-----+-----+-----+-----+-----+-----+------+-----+
| ค่าใช้จ่าย       | 227 | 0.5 | 1,  | 0.6 | 1,  | 0.9 | 1    | 1.3 |
| ด้านการประกันภัย |     |     | 016 |     | 516 |     | ,902 |     |
+---------------+-----+-----+-----+-----+-----+-----+------+-----+
| ค่า            | 18  | 0.0 | 25  | 0.0 | 26  | 0.0 | 40   | 0.0 |
| ตอบแทนกรรมการ |     |     |     |     |     |     |      |     |
+---------------+-----+-----+-----+-----+-----+-----+------+-----+
| ค่าใช          | 1,  | 3.4 | 7,  | 4.1 | 6,  | 3.6 | 5    | 3.8 |
| ้จ่ายดำเนินงานอื่น | 674 |     | 409 |     | 044 |     | ,653 |     |
+---------------+-----+-----+-----+-----+-----+-----+------+-----+
| รวม           | 49, | 10  | 1   | 10  | 1   | 10  | 151  | 10  |
|               | 769 | 0.0 | 79, | 0.0 | 70, | 0.0 | ,664 | 0.0 |
|               |     |     | 249 |     | 243 |     |      |     |
+---------------+-----+-----+-----+-----+-----+-----+------+-----+

ปัจจัยการผลิตที่สำคัญในแต่ละประเภทมีดังต่อไปนี้

  ฝูงบิน

ณ วันที่ 31 ธันวาคม 2550 บริษัทฯ มีเครื่องบินในฝูงบินรวมทั้งสิ้น 90 ลำ
โดยเป็นเครื่องบินที่เป็นสินทรัพย์ของบริษัทฯ จำนวน 52 ลำ และเป็นเครื่องบินภายใต้สัญญาเช่าซื้อ
(Financial Lease) จำนวน 26 ลำ และเช่าแบบการเช่าดำเนินงาน (Operating Lease)
จำนวน 12 ลำ เครื่องบินหลักที่บริษัทฯ ใช้ ได้แก่ แอร์บัส A340-600 แอร์บัส A340-500 แอร์บัส
A330-300 แอร์บัส A300-600 โบอิ้ง 747-400 โบอิ้ง 777-300 โบอิ้ง 777-200 โบอิ้ง
777-200ER โบอิ้ง 737-400 และเอทีอาร์ 72
นอกจากนี้ บริษัทฯ ได้ให้บริษัท สายการบินนกแอร์ จำกัด เช่าดำเนินงานเครื่องบิน โบอิ้ง
737-400 จำนวน 4 ลำ และเครื่องบินแบบ
เอทีอาร์ 72 จำนวน 1 ลำ ณ วันที่ 31 ธันวาคม 2550 อายุโดยเฉลี่ยของเครื่องบินของบริษัทฯ
อยู่ที่ 10.83 ปี

บริษัทฯ มีนโยบายและขั้นตอนในการจัดหาเครื่องบิน
โดยจัดทำแผนการจัดหาเครื่องบินเพื่อทดแทนเครื่องบินที่มีอายุการใช้งานมานาน
และเพื่อรองรับการเจริญเติบโตทางธุรกิจตามแผนการดำเนินงานโดยรวมของบริษัทฯ
โดยพิจารณาถึงขนาดของเครื่องบินให้สอดคล้องกับปริมาณผู้โดยสารที่เพิ่มขึ้นและเหมาะสมกับเส้นทางบินตามความต้องการของตลาด
เพื่อบรรจุในแผนวิสาหกิจเสนอกระทรวงคมนาคมให้ความเห็นชอบก่อนนำเสนอคณะรัฐมนตรีเพื่ออนุมัติ
หากการลงทุนมีวงเงินเกินร้อยละ 50 ของสินทรัพย์รวมของบริษัทฯ บริษัทฯ
จะต้องดำเนินการขออนุมัติจากที่ประชุมผู้ถือหุ้นด้วย ในการจัดหาเครื่องบินนั้น
บริษัทที่ดำเนินการผลิตและจำหน่ายเครื่องบินพาณิชย์ขนาดใหญ่ในตลาดโลกมีเพียง 2 บริษัท ได้แก่
บริษัท โบอิ้ง และบริษัท แอร์บัส การจะพิจารณาซื้อเครื่องบินจากบริษัทใด
ขึ้นอยู่กับขนาดและสมรรถนะของเครื่องบินที่เหมาะสมกับเส้นทางบิน
และความต้องการของตลาดในเส้นทางที่บริษัทฯ จะทำการบิน
รวมทั้งราคาและสิทธิประโยชน์ที่จะได้รับ

บริษัทฯ มีแนวทางการจัดหาเงินทุนเพื่อจัดหาเครื่องบินโดยวิธีการต่างๆ
โดยคำนึงถึงสถานการณ์ทางตลาดการเงินและภาวะเศรษฐกิจโดยทั่วไปรวมถึงนโยบายของรัฐบาลด้วย
ซึ่งแต่เดิมวิธีจัดหาเงินทุนของบริษัทฯ จะต้องได้รับความเห็นชอบจากกระทรวงการคลัง
โดยเฉพาะในการกู้ยืมเงินในสกุลเงินตราต่างประเทศจะต้องอยู่ภายใต้เพดานการกู้ยืมเงินตรา
ต่างประเทศ แต่เนื่องจากในภาวะปัจจุบัน ธุรกิจการบินมีการแข่งขันสูง และบริษัทฯ
มีความจำเป็นที่จะต้องเพิ่มขีดความสามารถในการแข่งขันกับสายการบินอื่นๆ
และการดำเนินการดังกล่าวต้องมีการจัดหาเครื่องบินเพิ่มเติม ซึ่งต้องใช้เงินลงทุน
เป็นจำนวนมากและต้องมีการก่อหนี้จากต่างประเทศในวงเงินสูง
ดังนั้นเพื่อให้การดำเนินงานของบริษัทฯ
เป็นไปอย่างคล่องตัวและสามารถสนับสนุนยุทธศาสตร์การเป็นศูนย์กลางการขนส่งทางอากาศในภูมิภาคเอเชีย
บริษัทฯ จึงได้ขอรับการยกเว้นไม่ต้องปฏิบัติตามระเบียบการก่อหนี้ของประเทศปี พ.ศ. 2528
แต่อย่างไรก็ตาม บริษัทฯ ซึ่งมีสถานะเป็น
รัฐวิสาหกิจและหนี้ของบริษัทฯ ยังคงถือเป็นภาระหนี้สาธารณะของประเทศ ดังนั้นบริษัทฯ
ยังคงต้องรายงานหนี้สาธารณะให้กระทรวงการคลัง รวมไปจนถึงการก่อหนี้ใหม่ด้วย
เพื่อให้การบริหารจัดการหนี้สาธารณะในภาพรวมของประเทศเป็นไปอย่างมีประสิทธิภาพและเป็นการรักษาวินัยทางการคลังอย่างเคร่งครัดอีกทางหนึ่งด้วย

เครื่องบินที่บริษัทฯ จัดหาด้วยวิธีการเช่าดำเนินงาน (Operating Lease) จำนวน 12 ลำนั้น
มีภาระผูกพันในรูปเงินสกุลดอลลาร์สหรัฐ มีอายุสัญญาเช่า 9-11 ปี ชำระค่าเช่าเป็นรายไตรมาส
ซึ่งบริษัทฯ มีสิทธิ์ที่จะต่อสัญญาเช่าหรือซื้อคืนได้ ทั้งนี้ เครื่องบินที่จัดหาโดยวิธีการเช่าดำเนินงานนี้
เครื่องบินจะยังเป็นทรัพย์สินของผู้ให้เช่า บริษัทฯ
ในฐานะผู้เช่าต้องรับผิดชอบค่าใช้จ่ายในการบำรุงรักษา การประกันภัย
ตลอดจนการเก็บรักษาเครื่องบินตลอดระยะเวลาเช่า ทั้งนี้ ณ วันที่ 31 ธันวาคม 2550 บริษัทฯ
มีภาระผูกพันค่าเช่าเครื่องบินภายใต้สัญญาเช่าดำเนินงานตลอดอายุการเช่าเป็นจำนวนเงินรวม
ทั้งสิ้นประมาณ 196.64 ล้านเหรียญสหรัฐฯ หรือประมาณ 6,663.30 ล้านบาท

ส่วนเครื่องบินที่จัดหาด้วยวิธีการกู้ยืมเงินภายใต้สัญญาเช่าซื้อ (Financial Lease) จำนวน 26
ลำนั้น ณ วันที่ 31 ธันวาคม 2550 สัญญาเหล่านี้มีอายุคงเหลืออยู่ระหว่าง 3-12 ปี
โดยมีภาระหนี้เป็นเงินในสกุลดอลลาร์สหรัฐ เยนญี่ปุ่น และยูโร มีมูลค่ายอดหนี้คงเหลือ เป็นเงิน
79,864.06 ล้านบาท โดยบริษัทฯ
ได้รับสิทธิในการซื้อเครื่องบินก่อนสิ้นสุดอายุสัญญาตามช่วงเวลาที่กำหนดในสัญญา หรือเมื่อสิ้นสุดสัญญา

  น้ำมันเชื้อเพลิง

ค่าใช้จ่ายเกี่ยวกับน้ำมันเชื้อเพลิงเป็นองค์ประกอบสำคัญของต้นทุนในการดำเนินงานของสายการบิน
สำหรับบริษัทฯ ค่าใช้จ่ายเกี่ยวกับน้ำมันเชื้อเพลิง สำหรับงวดตั้งแต่วันที่ 1 ตุลาคม 2550 ถึงวันที่
31 ธันวาคม 2550 คิดเป็นประมาณร้อยละ37.1 ของค่าใช้จ่ายในการดำเนินงานของบริษัทฯ
เทียบกับร้อยละ 32.9 ในปี 2550 ร้อยละ 35.3 ในปี 2549 ร้อยละ 30.4 ในปี 2548
และร้อยละ 23.3 ในปี 2547

บริษัทฯ ได้ดำเนินการจัดซื้อน้ำมันเชื้อเพลิงจากผู้จำหน่ายน้ำมันในทุกตลาดซึ่งบริษัทฯ
ให้บริการการบินตามสัญญาซื้อน้ำมันในระยะยาว (เป็นเวลาหนึ่งปีหรือสองปี) บริษัทฯ
มิได้พิจารณาเฉพาะด้านราคาเท่านั้น แต่ยังพิจารณาถึงความสามารถในการจัดส่งน้ำมันให้แก่บริษัทฯ
ตามความต้องการ และความจำเป็นในการรักษาความสัมพันธ์ในระยะยาวกับผู้จำหน่ายน้ำมัน
นอกจากนี้ ในบางประเทศ เช่น จีน อินเดีย เวียดนาม เป็นต้น บริษัทฯ จำเป็นต้องซื้อน้ำมัน
เชื้อเพลิงจากผู้จำหน่ายน้ำมันในราคาที่รัฐบาลของประเทศนั้นๆ เป็นผู้กำหนด

เครื่องบินของบริษัทฯ จะเติมน้ำมันที่สนามบินตามจุดบินต่างๆ
โดยราคาน้ำมันจะขึ้นอยู่กับราคาน้ำมันของตลาดโลกที่ใช้อ้างอิง ณ จุดเติมน้ำมันนั้น ทั้งนี้
เพื่อเป็นการลดต้นทุน บริษัทฯ
จะพยายามเลือกเติมน้ำมันจากเมืองที่ราคาน้ำมันถูกและหลีกเลี่ยงหรือเติมน้ำมันเพียงเท่าที่จำเป็นในเมืองที่ราคาน้ำมันแพง
หากการปฏิบัติการดังกล่าวไม่กระทบต่อ
ความปลอดภัยในด้านการบิน

บริษัทฯ ได้ดำเนินการจัดซื้อน้ำมันเชื้อเพลิงจากผู้จำหน่ายน้ำมันรายใหญ่ซึ่งมีจำนวนหลายราย
โดยผ่านกระบวนการ
คัดสรรและเจรจาต่อรองโดยมีคณะทำงาน
ซึ่งมีหน้าที่ในการพิจารณากลั่นกรองเสนอแนะในการคัดเลือกผู้จำหน่ายน้ำมัน อัตราค่าประกอบการ
ระยะเวลาผูกพันการจัดหา และเงื่อนไขอื่น
ราคาซื้อขายน้ำมันเชื้อเพลิงจะกำหนดจากราคาตลาดจรของแต่ละภูมิภาค
ซึ่งขึ้นอยู่กับประเทศที่เติมน้ำมัน บวกต้นทุนค่าขนส่ง ค่าประกันภัย และผลตอบแทนของผู้ขาย
ในกรณีที่บริษัทฯ มีความต้องการใช้น้ำมันจำนวนมาก บริษัทฯ
จะทำสัญญาการซื้อน้ำมันจากผู้จำหน่ายน้ำมันมากกว่า 1 รายเพื่อกระจายความเสี่ยง

นอกจากนี้ บริษัทฯ ยังเป็นหนึ่งในผู้ถือหุ้นของบริษัท บริการเชื้อเพลิงการบินกรุงเทพ จำกัด
(มหาชน) (Bangkok Aviation Fuel Services Public Company Limited)
ร่วมกับผู้จำหน่ายน้ำมันอีก 6 ราย และหน่วยงานอื่นๆ บริษัทดังกล่าวเป็น
ผู้ประกอบการเพียงรายเดียว
ที่ได้สิทธิในการดำเนินธุรกิจจัดเก็บและให้บริการเติมน้ำมันเชื้อเพลิงแก่อากาศยานทุกประเภท ณ
ท่าอากาศยานดอนเมือง และท่าอากาศยานสุวรรณภูมิ โดยมีระบบท่อส่งน้ำมันอากาศยาน
ระบบคลังน้ำมันอากาศยาน และระบบเติมน้ำมันเชื้อเพลิง นอกจากนั้น ในฐานะที่บริษัทฯ
เป็นผู้ถือหุ้นในบริษัทดังกล่าว บริษัทฯ
เป็นสายการบินเดียวที่มีสิทธิที่จะจัดส่งน้ำมันเชื้อเพลิงที่ซื้อจากผู้จำหน่ายน้ำมันรายอื่นๆ
ที่มิได้เป็นผู้ถือหุ้นในบริษัทดังกล่าว โดยที่สายการบินอื่นๆ
จะต้องซื้อจากผู้จำหน่ายน้ำมันที่เป็นผู้ถือหุ้นในบริษัทดังกล่าวเท่านั้น บริษัทฯ
จึงมีความได้เปรียบมากกว่าคู่แข่งขันในเรื่องการจัดซื้อน้ำมันเชื้อเพลิงจากแหล่งอื่นๆ ได้

เนื่องจากค่าน้ำมันเชื้อเพลิงเป็นค่าใช้จ่ายหลักในการดำเนินธุรกิจของบริษัทฯ
ซึ่งในสภาวะที่ราคาน้ำมันมีความผันผวนมาก บริษัทฯ อาจได้รับผลกระทบจากราคาน้ำมันที่สูงขึ้น
ดังนั้น ในปีบัญชี 2547 คณะกรรมการบริษัทฯ
ได้อนุมัติให้มีการดำเนินการจัดการบริหารความเสี่ยงด้านราคาน้ำมัน
เพื่อป้องกันความเสี่ยงจากความผันผวนของราคาน้ำมันอากาศยาน
โดยการจัดทำประกันความเสี่ยงราคาน้ำมันในปริมาณไม่เกินร้อยละ 50
ของปริมาณการใช้ในรอบหนึ่งปีการเงิน

บริษัท ปตท. จำกัด (มหาชน) บริษัท เอสโซ่ (ประเทศไทย) จำกัด (มหาชน) บริษัท
บางจากปิโตรเลียม จำกัด (มหาชน) บริษัท เชลล์ แห่งประเทศไทย จำกัด บริษัท เชฟรอน
(ไทย) จำกัด บริษัท แอร์โททาล (ประเทศไทย) จำกัด บริษัท สิงคโปร์ ปิโตรเลียม
(ประเทศไทย) จำกัด บริษัท คูเวต ปิโตรเลียม เอวิเอชั่น (ประเทศไทย) จำกัด และบริษัท แอร์
บีพี จำกัด ได้จำหน่ายน้ำมันเชื้อเพลิงให้แก่บริษัทฯ ประมาณร้อยละ 27.8 18.0 17.7 17.3 9.1
3.7 3.0 1.9 และ 1.4 ของ
ความต้องการน้ำมันเชื้อเพลิงอากาศยานภายในประเทศของบริษัทฯ ระหว่างวันที่ 1 ตุลาคม 2550
ถึงวันที่ 31 ธันวาคม 2550 ตามลำดับ และบริษัทฯ เชื่อว่าบริษัทต่างๆ ดังกล่าว
หรือผู้จำหน่ายน้ำมันรายอื่นๆ จะสามารถสนองตอบความต้องการด้านน้ำมันเชื้อเพลิงของบริษัทฯ
ในกรณีที่ผู้จำหน่ายน้ำมันรายหนึ่งรายใดประสบกับปัญหาอันทำให้ไม่สามารถจัดส่งน้ำมันให้แก่บริษัทฯ
ได้ โดยทั่วไปแล้ว
ราคาน้ำมันเชื้อเพลิงอากาศยานในตลาดสากลจะมีความผันผวนสูงและไม่อาจคาดการณ์ล่วงหน้าได้จากข้อมูลในอดีตที่ผ่านมา
ปัจจัยสำคัญที่เป็นตัวกำหนดความผันผวน ได้แก่ ปริมาณของอุปสงค์และอุปทาน สภาพอากาศ
และสภาพการณ์การเมืองระหว่างประเทศ ในช่วงปีนี้
ราคาน้ำมันเชื้อเพลิงอากาศยานมีความผันผวนมากเป็นพิเศษ ซึ่งบริษัทฯ
จัดซื้อน้ำมันเชื้อเพลิงอากาศยานส่วนใหญ่เป็นเงินสกุลดอลลาร์สหรัฐ

  บุคลากรที่เกี่ยวกับการบิน

เนื่องจากธุรกิจการบินเป็นธุรกิจที่ให้ความสำคัญในเรื่องการบริการและความปลอดภัยในการเดินทางของผู้โดยสาร
บริษัทฯ ได้ให้ความสำคัญในการฝึกหัดนักบินและพนักงานต้อนรับบนเครื่องบินอย่างมาก
เพื่อให้มีบุคลากรที่มีคุณภาพ ในจำนวนที่เพียงพอต่อการให้บริการแก่ผู้โดยสาร
การขยายเส้นทางบินและพัฒนาฝูงบินในอนาคต
ซึ่งความรับผิดชอบในส่วนนี้เป็นของฝ่ายพัฒนาบุคลากรการบินของบริษัทฯ
โดยได้จัดหลักสูตรเบื้องต้นในการอบรมนักบิน (Airline Transition

Training) เพื่อผลิตบุคลากรที่มีประสิทธิภาพในการปฏิบัติการบิน ทั้งนี้ บริษัทฯ
มีเป้าหมายจะผลิตนักบินประมาณปีละ 70 คน เพื่อทดแทนนักบินที่เกษียณอายุตามวาระ
และเพื่อให้สอดคล้องกับแผนพัฒนาฝูงบิน
เพื่อรักษามาตรฐานการฝึกอบรมพนักงานของศูนย์ฝึกอบรมนักบินและลูกเรือให้มีความทันสมัย
และมีประสิทธิภาพสูงสุดอยู่เสมอ บริษัทฯ มีเครื่องฝึกบินจำลอง (Flight Simulator) 8 เครื่อง
เครื่องช่วยฝึกบิน (Flight Training Device: FTD) และเครื่องช่วยฝึกวิธีการบิน (Flight
Procedures Trainer) แบบแอร์บัส A340-600 สำหรับการฝึกนักบินของบริษัทฯ ทั้งหมด
และบริษัทฯ ยังได้ให้สายการบินในประเทศและต่างประเทศมาเช่าทำการฝึก นอกจากนี้ บริษัทฯ
ยังทำการฝึกและให้เช่าเครื่องฝึกจำลองเหตุการณ์ฉุกเฉิน
ที่อาจเกิดขึ้นได้ในห้องโดยสารบนเครื่องบิน (Cabin Emergency Evacuation Trainer หรือ
CEET) ให้กับสายการบิน
ในประเทศและต่างประเทศ
ปัจจุบันในส่วนของพนักงานต้อนรับบนเครื่องบินทุกคนจะต้องผ่านการฝึกฝนทั้งภาคทฤษฎีและภาคปฏิบัติ
เป็นเวลา 8-9 สัปดาห์ และทดลองงานบริการบนเครื่องบินอีก 6 เดือน
เพื่อให้เกิดความมั่นใจในการให้บริการ
โดยคำนึงถึงความมีมาตรฐานในด้านความปลอดภัยของผู้โดยสาร
และมีกิริยามารยาทสุภาพอ่อนน้อมหลังจากนั้น บริษัทฯ ยังจัดให้มีการฝึกอบรมอย่างต่อเนื่อง
ในการพัฒนาทัศนคติต่องานและลูกค้า การจัดสัมมนาพนักงานต้อนรับบนเครื่องบินใน
ทุกระดับชั้นเพื่อปลุกจิตสำนึกการให้บริการที่ดีเลิศผสมผสานด้วยเสน่ห์ไทย เป็นต้น

  การประกันภัย

บริษัทฯ มีการจัดทำประกันภัยคุ้มครองผู้โดยสารและคุ้มครองความรับผิดชดใช้ตามกฎหมายอื่นๆ
ในวงเงิน
เอาประกันที่สอดคล้องกับหลักปฏิบัติของอุตสาหกรรมการบิน
และมีการจัดทำประกันวินาศภัยคุ้มครองความสูญเสียและความเสียหายที่อาจเกิดขึ้นต่อเครื่องบินของบริษัทฯ
รวมถึงความเสี่ยงจากภัยสงครามและภัยที่เกี่ยวข้อง บริษัทฯ
ได้เอาประกันภัยไว้กับบริษัทประกันภัยของไทย
ซึ่งได้จัดให้มีการประกันภัยต่อโดยบริษัทรับประกันภัยต่อในต่างประเทศใน
วงเงินเอาประกันภัยที่เพียงพอที่จะคุ้มครองความเสียหายที่อาจเกิดขึ้นโดยมีเบี้ยประกันส่วนใหญ่ในรูปเงินสกุลดอลลาร์สหรัฐ
และเงินสกุลอื่นที่เกี่ยวข้อง

3.4 งานที่ยังไม่ได้ส่งมอบ

- ไม่มี -